药空青芍药百合兔丝女萝款冬天门冬芣苡薯预菖蒲术草［香附出］兰菊杜若蕙蘼芜郁金迷迭芸香藿香鹿葱蜀葵蔷薇蓝慎火卷施
◇药
《本草经》曰：太一子曰：凡药上者养命，中者养性，下者养病。
《礼记》曰：君有疾，饮药，臣先尝之，亲有疾，饮药，子先尝之，医不三世，不服其药。
《左传》曰：臧孙曰：季孙之爱我，疾疹也，孟孙之恶我，药石也，美疹不如恶石。
《尚书》曰：若药弗瞑眩，厥疾弗瘳。
《论语》曰：康子馈药，拜而受之曰：丘未达，不敢尝。
墨子南游，见楚惠王，穆贺谓《墨子》曰：子言诚善矣，王无乃曰：贱人所为，不用子，《墨子》曰：譬若药焉，夫子食之，以疗其疾，岂曰一草之本，而不食哉。
《战国策》曰：有献不死之药於荆王者，谒者操以入，中射之士问曰：可食乎，曰：可，因夺而食之，王怒，使人杀中射之士，中射之士使人说王曰：臣问谒者，谒者曰可食，臣故食之，是臣无罪，罪在谒者也，且客献不死之药，臣食之而王杀臣，是死药也，王乃不杀。
《史记》曰：长桑公与扁鹊药，服之，三十日见人五藏。
东方朔记曰：武帝好方士，朔曰：陛下所使取神药者，皆天地之间药，不能使人不死，独使取神药天上药，能使人不死耳，上曰：天何可上，朔曰：臣能上天，既辞去，出殿门，复还曰：今臣上天，似谩诞者，原得一人为信验，上即遣方士与朔俱，期三十日而返，朔等辞而行，日日过诸侯传饮，方士昼卧，朔遽呼之曰：若极久不应我何耶，今者属从天上来，方士大惊，乃具以闻，上问朔，朔曰：诵天上之物，不可称原，上以为面欺，诏朔下狱问之，左右方提去，朔啼泣对曰：使须几死者再，上曰：何也，朔对曰：天公问臣，下方人何衣，臣对曰：衣虫，虫何若，臣对曰：虫喙〈舟页〉々类马，色邠邠类虎，天公大怒，以臣为谩，使使下问，还报，名曰蚕，天公乃出臣，今陛下苟以为诈，原使人上天问之，上大惊曰：善，欲以喻我止方士也。
《淮南子》曰：羿请不死之药於西王母，姮娥窃以奔月。
《列仙传》曰：负局先生者，负摩镜局，循吴市中，得一钱便磨，辄问主人，得无有疾苦，若有，辄出紫丸药以与之，得莫不愈。
又曰：崔文子卖黄散，发疫死者万计，服皆愈，愈者亦万计。
《汉武内传》曰：西王母谓武帝曰：其太上之药，乃有风实云子，玉津金浆，冥陵驎胆，炎山夜日，东掇扶桑之丹椹，俯采长河之文藻，大真红芝，九色凤脑，有得食之，后天而老，此太上之所服，非众仙之所宝也，次药有班龙黑胎，阆风石髓，蒙山白凤之，灵丘苍鸾之血，有得服之，后天而逝，此天帝之所服，非下仙之所逮也，其次药有丸丹金液，紫华红芝，五云之浆，玄霜绛雪，若得食之，白日升天，此飞仙之所服，非地仙之所见，其下药有松柏之膏，山术［按本部术篇引，吴氏本草术一名山姜，此术字疑衍。］姜沉精，菊草泽写，苟杞茯苓，菖蒲麦门冬，巨胜黄精，草类烦多，若有数千，子得服之，可以延年。
《汉书》曰：灌夫击吴，身中大鎗十馀，適有万金良药，故得不死。
《东观汉记》曰：上尝与朱祐［东观汉记作祜，下同。］共买蜜合药，上追念之，即赐祐白蜜一石，问何如在长安时共买蜜乎。
曹毗《杜兰香传》曰：神女兰香降张硕，硕问祷祀何如，香曰：消摩自可愈疾，淫祀无益，香以药为消摩。
邴原别传曰：魏太子为五官郎将，原为长史，太子宴会，众宾客数十人，太子建议曰：君父各［原讹冬，据冯校本改。］有笃疾，有药一丸，可救一人，当救君耶，父耶，众人纷葩，或君或父，时原在坐，不与此论，太子谘之於原，原勃然对曰：父也，太子亦不复难。
《魏志》曰：太祖性严，掾属公事，往往加杖，何夔常蓄毒药，誓死无辱，是以终不见及。
皇甫谧《高士传》曰：韩康，字伯休，京兆灞陵人，常采药名山，卖於长安市，口不二价，三十馀年，时女子从康买药，康守价不移，女子怒曰：公是韩伯休耶，乃不二价，康叹曰：我本避名，今女子皆知有我，何用药为，乃遁入灞陵山中。
《晋阳秋》曰：吴陆抗与晋羊祜，推侨札之好，抗尝遗祜酒，祜饮之不疑，抗有疾，祜馈之药，抗亦推心而服之。
《异苑》曰：魏武北征逾［《太平御览》五百五十九作蹹。］顿，升岭眺瞩，见一岗不生百草，王粲曰：是古冢，此人在世服矾石死，而石生热，蒸出外，故卉木燋灭，即令凿看，果得大墓，有矾石满茔，仲宣博识强记，皆此类也，一说，粲在荆州，从刘表登彰山，见此异，按魏武之平乌丸，粲犹在荆南，此言为谲。
沈约《宋书》曰：张袆，字少微，袆少有操行，历官为琅琊王国郎中令，王还京都，高祖封酒一罂付袆，使密加王酖毒，袆受命既还，於道自饮药酒而卒。
【诗】古诗曰：仙人骑白鹿，发短耳何长，来至主人门，奉药一玉箱，主人服此药，身体日康强，发白复更黑，延年寿命长。
宋鲍昭遇铜山采药诗曰：土昉閟中经，术芝韬内策，宝饵缓童年，命药驻衰历，铜溪昼森沉，乳窦夜沥滴，蹀蹀寒叶离，淙淙秋水积，松色随野深，月露依草白。
梁沈约憩郊园和约法师采药诗曰：郭外三十亩，欲以贸朝饘，繁蔬既绮布，密果亦星悬。
梁吴筠采药大布山诗曰：我本北山北，缘涧采山麻，九茎日反照，三叶长生花，可用蠲忧疾，聊持驻景斜，景斜不可驻，年来果如駈，安得昆仑山，偃蹇三珠树，三珠始结荄，绛叶，凌朱台，玉台白凤〈目弗〉，金鼎青龙胎，韩众及王子，何世无仙才，安期傥欲顾，相见在蓬莱。
陈刘删采药游名山诗曰：名山本郁盘，道士贵黄冠，独驭千年鹤，来寻五色丸，石床新溜乳，金灶欲成丹，定知无二价，非复在长安。
【启】梁刘孝绰谢给药启曰：一物之微，遂留亭育，名医上药，爰自城府，虽巫咸视诊，岐伯下针，松子玉浆，卫卿云液，比妙竞珍，实云多愧。
◇空青
《本草经》曰：空青生山谷，久服轻身延年，能化铜铅作金，生益州。
范子《计然》曰：空青出巴郡，白青曾青出弘农，豫章白青出新淦，青色者善。
《博物志》曰：徐公时，令人於西平青山，采取空青。
江乘地记曰：樵采者，常於山上得空青，此山一朝出云，零雨必降，民人以为常占。
【赋】梁江淹空青赋曰：夫赤琼以照燎为光，碧石以葳蕤为色，咸见珍於东国，并被贵於西极，况空青之丽宝，挺山海之不测，於是写云图气，学灵状仙，宝波丽水，华峰艳山，汤谷之树，崦嵫之泉，西海之草，炎州之烟，有曲帐画屏，素女采扇，锦色雰郁，绮质蔓延，点拂浓薄，如隐如见，山水万象，丹青四变，咸百溢而可珍，亦千金而不贱。
◇芍药
《本草经》曰：芍药一名白犬，生山谷及中岳。
《古今注》：芍药一名可离。
《毛诗》曰：惟士与女，伊其相谑，赠之以芍药。
【赋】宋王徽芍药华赋曰：原夫神区之丽草兮，凭厚德而挺授，翕光液而发藻兮，飏风晖而振秀。
【颂】晋傅统妻芍药花颂曰：晔晔芍药，植此前庭，晨润甘露，昼晞阳灵，曾不逾时，荏苒繁茂，绿叶青葱，应期秀吐，缃蕊攒挺，素华菲敷，光譬朝日，色艳芙蕖，媛人是采，以厕金翠，发彼妖容，增此婉媚，惟昔风人，抗兹荣华，聊用兴思，染翰作歌。
◇百合
吴氏《本草》曰：百合一名重迈，一名中庭，一名重匡，生宛朐及荆山。
【诗】梁宣帝咏百合诗曰：接叶有多重，开花无异色，含露或低垂，从风时偃抑。
◇兔丝
《尔雅》曰：唐蒙女萝，女萝兔丝。
《吕氏春秋》曰：或谓兔丝无根也，其根不属地，茯苓是也。
《史记·龟策传》曰：下有茯苓，上有兔丝。
《淮南子》曰：兔丝无根而生，茯苓抽，兔丝死。
《抱朴子》曰：按仙方中，自有合离草，一名独摇，一名离母，所以谓之合离，离母者小草，为物下根如芋魁，有游子十二枚，周环之，去大魁数尺，虽相须而实不连，但以气相属耳，如兔丝之草，下有伏兔之根，无此兔在下，则丝不得生於上，然实不属也。
又内篇云，兔丝初生之根，其形似兔，掘取，剖其血以和丹，服之立变化，任意所作。
【诗】齐谢朓兔丝诗曰：轻丝既难理，细缕竟无织，澜漫已万条，连绵复一色，安根不可知，萦心终不测。
◇女萝
《广雅》曰：女萝，松萝也，免丝也。
《毛诗》曰：茑与女萝，施于松上。
【诗】齐王融咏女萝诗曰：幂历女萝草，蔓衍旁松枝，含烟黄且绿，因风卷复垂。
陈刘删赋松上轻萝诗曰：叶绕千年盖，条依百尺枝，属与松风动，时将薜影垂，学带非难结，为衣或易披，山河若近远，独自楚人知。
◇款冬
《本草经》曰：款冬一名颗冬，一名菟爰，生常山。
《尔雅》曰：菟爰颗冬，［生水中，茎紫赤。］
范子曰：款冬花出三辅。
吴氏曰：款冬十二月花，花黄白。
《述征记》曰：洛水至岁凝厉，则款冬茂悦曾冰之中。
【赋】晋傅咸款冬赋曰：惟兹奇卉，款冬而生，原厥初之载育，禀淳粹之至精，用能讬体固阴，利此坚贞，恶采紫之相夺，患居众之易倾，在万物之并作，故韬华而弗逞，远皆死以枯槁，独保质而全形。
【赞】晋郭璞款冬赞曰：吹万不同，阳煦阴蒸，款冬之生，擢颖坚冰，物体所安，焉知涣凝。
◇天门冬
《本草经》曰：天门冬一名颠勒，味苦，杀三虫。
《尔雅》曰：蔷靡葳冬。
《山海经》曰：条谷山草多葳冬。
《列仙传》曰：赤项子食天门冬，齿落更生，细发复出。
《抱朴子》曰：杜子微服天门冬，御十八妾，有子百四十人，日行三百里。
又内篇曰：天门冬或名地门冬，或名筵门冬，或名颠棘。
《神仙传》曰：甘始者，太原人，服天门冬，在人间三百馀年。
《建康记》曰：建康出天门冬，极精妙。
《名山略记》曰：郁州出天门冬。
【启】梁简文帝谢敕赉益州天门冬启曰：远自星桥，见珍玉垒，本草称其轻身，延寿实为上药，姬晋之重丹桂，曹丕之爱落英，一家恩锡，窃幸往代。
◇芣苡
《尔雅》曰：芣苡，马舄，马舄，车前。
《毛诗》曰：采采芣苡，薄言采之。
【赞】晋郭璞芣苡赞曰：车前之草，别名芣苡，王会之云，其实如李，名之相乱，在乎疑似。
◇署预
《本草经》曰：署预一名山芋，益气力，长肌肉，除邪气，久服轻身，耳目聪明，不饥延年，生嵩高山。
吴氏曰：署预一名诸署。
《湘中记》曰：永和初，有采药衡山者，道迷粮尽，过息岩下，见一老公，四五年少，对执书，告之以饥，与其食物，如署预，指教所去，六日至家，而不复饥。
《异苑》曰：署预入药。又复可食，野人谓之土藷，若欲掘取，嘿然则获，唱名者便不可得，人有植者，随所种之物而像之也。
【颂】梁江淹署预颂曰：华不可炫，叶不足怜，微根傥饵，弃剑为仙，黄金共寿，青艧争年，君谓无妄，我验衡山。
◇菖蒲
《春秋运斗枢》曰：玉衡星散为菖蒲，远雅颂，著倡优，则玉衡不明，菖蒲冠环。
《山海经》曰：［按本条疑当移下罗浮山记一寸二十节句下，误窜此。］菖蒲一十九节，韩终王兴所服并然，而此过之，有足珍也。
《左传》曰：王使周公阅来聘飨，有昌歜。
《孝经援神契》曰：菖蒲益聪。
《抱朴子》曰：韩终服菖蒲十三年，身生毛。
吴氏《本草》曰：菖蒲一名尧菲，一名昌阳。
《神仙传》曰：王兴者，阳城人，汉武帝上嵩高，忽见有仙人，长二丈，耳出头，下垂肩，帝礼而问之，仙人曰：吾九疑人也，闻中岳有石上菖蒲，一寸九节，食之可以长生，故来采之，忽然不见，帝谓侍臣曰：彼非欲服食者，以此喻朕耳。
《罗浮山记》曰：罗浮山中菖蒲，一寸二十节。
【诗】梁江淹石上菖蒲诗曰：琼琴久芜没，金镜废不看，不见空闺里，从横愁思端，缓步遵汀渚，杨枻泛春澜，电至烟流绮，水绿桂涵丹，凭酒意未悦，半景方自叹，每为忧见及，杜若讵能宽，冀采石上草，得以驻馀颜。
【颂】梁江淹菖蒲颂曰：药实灵品，爰乃辅性，除痾卫福，蠲邪养正，缥色外妍，金光内映，草经所珍，山图是咏。
◇术
《本草经》曰：术一名山筋，久服不饥，轻身延年，生郑山。
《山海经》曰：首山之阴，多术，女几之山，其草多术。
吴氏《本草》曰：术一名山连，一名山芥，一名天苏，一名山姜。
范子曰：术出三辅，黄白色者善。
《列仙传》曰：涓子饵术，接食其精，三百年乃见於齐。
崔寔《四民月令》曰：二月采术。
《神仙传》曰：陈子皇得饵术要方，服之得仙，入霍山去，其妻姜疲病，念其婿采术之法，服之，病自愈，至三百七岁，登山取术，檐而归，不息不极，颜色气力，如二十时。
《抱朴子·内篇》曰：南阳文氏，其先祖汉中人，值乱，逃华山中，饥困欲死，有二人教之食术，云，遂不饥，数十年，乃来还乡里，颜色更少，气力转胜，故术一名山精。
《神药经》曰：必欲长生，当服山精。
《广州记》曰：彰平县偏饶术。
《建康记》曰：建康出精术。
《异术》曰：术草者，山之精也，结阴阳之精气，服之令人长生绝穀，致神仙。
【启】梁庾肩吾答陶隐居赉术煎启曰：窃以绿叶抽条，生於首峰之侧，紫花摽色，出自郑岩之下，百邪外御，六府内充，山精见书，华神在箓，术荣火谢，尽采撷之难，启旦移申，穷淋漉之剂，故能竞爽云珠，争奇水玉，自非身疲掌砚，役倦攀桃，岂可立致还年，坐生羽翼，临洗［疑当作沅。］丹井，方觉可捐，郦县菊泉，无劳复汲，庶得遨游海岸，追涓子之尘，驰骛霍山，共陈生为侣，谣俗轻施，尚曰难酬，出世鸿恩，宁知上报。
又答陶隐居赉术蒸启曰：味重金浆，芳逾玉液，足使芝惭明，［句有脱文。］丹愧芙蓉，坐致延生，伏深铭戴。
◇草［香附出。］
《尔雅》曰：卉，百草，总［名也。］草谓之荣，荣而实谓之英，荄，根也。
《方言》曰：苏芬莽草也，江淮南楚之间曰苏，自关西曰草，或曰莽，南楚江湘之间，谓之莽。
《周书》曰：霜降之日，草木黄落。
《周官》曰：薙氏掌杀草，春始生而萌之，夏日至而夷之，秋绳而芟之，冬日至而耜之，［含实曰绳。］
《毛诗》曰：无草不死，无木不萎。
又曰：野有蔓草，零露团兮。
又曰：湛湛露斯，在彼丰草。
《大戴礼》曰：孟春冰泮，百草权舆。
《师旷占》曰：黄帝问师旷曰：吾欲知苦乐善恶，可知否，对曰：岁欲丰，甘草先生，甘草荠也，岁欲苦，苦草先生，苦草亭苈也，岁欲恶，恶草先生，恶草水藻也，岁欲旱，旱草先生，旱草蒺藜也，岁欲疫病，病草先生，病草艾也。
《博物志》曰：黄帝问天老曰：天地所生，岂有食之令人不死者乎，天老曰：太阳之草，名黄精，饵之可以长生，太阴之草，名曰钩吻，不可食之，入口立死，人信钩吻之杀人，不信黄精之益寿，不亦惑乎。
【序】嵇含怀香赋序曰：余以太蔟之月，登于历山之阳，仰眺崇峦，俯察幽坂，及睹怀香，生蒙楚之间，曾见斯草，植於广厦之庭，或被帝王之圃，怪其遐弃，遂迁而树于中唐，华丽则珠采婀娜，芳实则可以藏书。又感其弃本高崖，委身阶庭，似傅说显殷，四叟归汉，故因事义赋之。
【诗】古诗曰：四顾何茫茫，东风摇百草。
又诗曰：新树兰蕙葩，杂用杜衡草，终朝采其华，日暮不盈抱，采之欲遗谁，所思在远道。
又曰：穆穆清风至，吹我罗裳裾，青袍似春草，长条从风舒。
又曰：青青陵中草，倾叶晞朝日，阳春被惠泽，枝叶可揽结。
魏刘桢诗曰：青青女萝草，上依高松枝，幸蒙庇养恩，分惠不可赀，风雨虽急疾，根株不倾移。
梁元帝细草诗曰：依阶疑绿癣，傍渚若青苔，漫生虽欲遍，人迹会应开。
梁丘迟玉阶春草诗曰：发溜始参差，扶阶方沃若，杂叶半藏蜻，丛花未隐雀，葳蕤乱碧紫，苍黄间浓薄。
陈刘删咏青草诗曰：雨沐三春叶，风传十步香，映袍怜色重，临书喜带长。
【赋】晋傅玄紫华赋曰：紫华一名长乐华，旧生於蜀，其东界特饶，中国奇而种种，余嘉其华纯耐久，可历冬而服，故与友生，各为之赋，有遐方之奇草，禀二气之纯精，仰紫微之景曜，因令色以定名，刚茎劲立，纤条繁列，从回风以摇动，纷兰畅而蕙絜，蔚青葱以增茂，并含华而未发，於是散绿叶，秀紫荣，蕴若芝草之始敷，灼若百枝之在庭，独参差以炤燿，何光丽之杂形，涣涣昱昱，夺人目精，下无物以借喻，上取象於朝霞，妙万物而比艳，莫兹草之可嘉。
梁萧子晖冬草赋曰：有闲居之蔓草，独幽隐而罗生，对离披之苦节，反葳蕤而有情，若夫火山灭焰，汤泉沸泻，日悠扬而少色，天阴霖而四下，於时直木先摧，曲蓬多陨，众芳漼而萎绝，百卉飒以徂尽，未若兹草，凌霜自保，挺秀色於冰涂，厉贞心於寒道，已矣哉，徒抚心其何益，但使万物之后凋，夫何独知於松柏。
梁沈约愍衰草赋曰：愍衰草，衰草无容色，憔悴荒径中，寒荄不可识，昔时兮春日，昔日兮春风，衔华兮佩实，垂绿兮散红，岩陬兮海岸，冰多兮霰积，布绵密於寒皋，吐纤疏於危石，彫芳卉之九衢，霣灵茅之三脊，风急崤道难，秋至客衣单，既伤檐下菊，复悲池上兰，飘落逐风尽，方知岁早寒，流萤暗明烛，雁声断裁续，霜夺茎上紫，风销叶中绿，秋鸿兮疏引，寒乌兮聚飞，径荒寒草合，草长荒径微，园庭渐芜没，霜露日霑衣。
【赞】卞敬宗怀香赞曰：有卉惟翠，因实制名，濛濛菉叶，荏荏弱茎，寄芬微风，寓秀闲庭，怀而芳之，为玩于情。
宋谢惠连仙人草赞曰：余之中园，有仙人草焉，春颖其苗，夏秀其英，秋有贞实，冬无雕色，可谓贯四时而不改者也，既嘉其名，而美其质，染笔作咏，庶以摅述云，园有嘉草，名曰仙人，晔晔炜炜，莫莫臻臻，颖发炎暑，苗秀和春，奇尔灵质，乃植中邻。
◇兰
《说文》曰：兰，香草也。
《易》曰：同心之言，其臭如兰，［兰，芳也。］
《礼记》曰：妇人或赐之茝兰，则受，献诸舅姑，《左传》曰：郑文公有贱妾，曰燕姞，梦天使与己兰，曰：余为伯儵，余而祖也，以是为而子，以兰有国香，人服媚之，文公与之兰而御之，辞曰：妾不才，幸而有子，将不信，敢徵兰乎，公曰：诺，生穆公，名之曰兰。
《家语》曰：芝兰生於深林，不以无人而不芳，君子修道立德，不为困穷而改节。
《文子》曰：日月欲明，浮云盖之，丛兰脩发，秋风败之。
又曰：兰芷不为莫服而不芳，君子行道，不为莫知而止。
《离骚》曰：□［离骚作余。］既滋兰之九畹兮，畹，畦也。
又曰：纫秋兰以为佩。
又曰：秋兰兮糜芜，罗生兮堂下，绿叶兮素茎，芳菲兮袭予，秋兰兮青青，绿叶兮紫茎。
《孙卿子》曰：民之好我芬若椒兰。
《琴操》曰：猗兰操者，孔子所作也，孔子聘诸侯，莫能任，自卫反鲁，隐谷之中。见香兰独茂，喟然叹曰：夫兰当为王者香，今乃独茂，与众草为伍，乃止车，援琴鼓之，自伤不逢时，讬辞於香兰云。
《蜀志》曰：先主杀张裕，诸葛亮救之，先主曰：芳兰当门，不得不锄。
《语林》曰：谢太傅问诸子侄曰：子弟何预人事，而政欲使其佳，［原讹往，据冯校本改。］诸人莫有言者，车骑答曰：譬如芝兰玉树，欲使生於阶庭。
【诗】后汉郦炎兰诗曰：灵芝生河洲，动摇因洪波，秋兰荣何晚，严霜悴其柯，哀哉二芳草，不植太山阿。
晋傅玄咏秋兰诗曰：秋兰荫玉池，池水清其芳，双鱼自踊跃，两鸟时回翔。
【赋】陈周弘让山兰赋曰：爰有奇特之草，产於空崖之地，仰鸟路而裁通。视行踪而莫至，挺自然之高介，岂众情之服媚，宁纫结之可求，兆延伫之能洎，禀造化而均育，与卉木而齐致，入坦道而销声，屏山幽而静异，独见识於琴台，窃逢知於绮季。
◇菊
《尔雅》曰：菊，治廧，［今之秋华菊也。］
《山海经》曰：女几之山，其草多菊。
《礼记》曰：季秋之月，菊有黄花。
《楚辞》曰：朝饮木兰之坠露兮，夕餐秋菊之落英。
又曰：春兰兮秋菊，长无绝兮终古。
《风俗通》曰：南阳郦县，有甘谷，谷水甘美，云其山上大有菊，水从山上流下，得其滋液，谷中有三十馀家，不复穿井，悉饮此水，上寿百二三十，中百馀，下七八十者，名之大夭，菊华轻身益气故也，司空王畅太尉刘宽太尉袁隗为南阳太守，闻有此事，令郦县月送水二十斛，用之饮食，诸公多患风眩，皆得瘳。
崔寔月令，九月九日，可采菊花。
盛弘之《荆州记》曰：郦县菊水，太尉胡广，久患风羸，恒汲饮此水，后疾遂瘳，年近百岁，非唯天寿，亦菊延之，此菊甘美，广后收此菊实，播之京师，处处传埴。
《神仙传》曰：康风子，服甘菊花柏实散得仙。
《抱朴子》曰：刘生丹法，用白菊花汁莲汁樗汁，和丹蒸之，服一年，寿五百岁。
又曰：菊花与薏花相似，直以甘苦别之耳，菊甘而薏苦谚所谓苦如薏者也，今所有真菊，但为少耳。
《续晋阳秋》曰：陶潜无酒，坐宅边菊丛中，采摘盈把，望见王弘遣送酒，即便就酌。
【诗】晋袁山松菊诗曰：灵菊植幽崖，擢颖凌寒飚，春露下染色，秋霜不改条。
梁王筠摘园菊赠谢仆射举诗曰：灵茅挺三脊，神芝曜九明，菊花偏可憙，碧叶媚金英，重九惟嘉节，抱一应元贞，泛酌宜长久，聊荐野人诚。
【赋】魏锺会菊花赋，何秋菊之奇兮，独华茂乎凝霜，挺葳蕤於苍春兮，表壮观乎金商，延蔓蓊郁，缘坂被岗，缥幹绿叶，青柯红芒，芳实离离，晖藻煌煌，微风扇动，照曜垂光，於是季秋初九，日数将并，置酒华堂，高会娱情，百卉彫瘁，芳菊始荣，纷葩韡晔，或黄或青，乃有毛嫱西施，荆姬秦嬴，妍姿妖艳，一顾倾城，擢纤纤之素手，宣皓腕而露形，仰抚云髻，俯弄芳荣。
又云，夫菊有五美焉，黄华高悬，准天极也，纯黄不杂，后土色也，早植晚登，君子德也，冒霜吐颖，象劲直也，流中轻体，神仙食也。
晋孙楚菊花赋曰：彼芳菊之为草兮，禀自然之醇精，当青春而潜翳兮，迄素秋而敷荣，於是和乐公子，雍容无为，翱翔华林，骏足交驰，薄言采之，手折纤枝，飞金英以浮旨酒，掘翠叶以振羽仪，伟兹物之珍丽兮，超庶类而神奇。
晋潘尼秋菊赋曰：垂采炜於芙蓉，流芳越乎兰林，游女望荣而巧笑，鹓雏遥集而弄音，若乃真人采其实，王母接其葩，或充虚而养气，或增妖而杨娥，既延期以永寿。又蠲疾而弭痾。
晋卢湛菊花赋曰：浸三泉而结根，晞九阳而擢茎，若乃翠叶云布，黄蕊星罗。
晋傅玄菊赋曰：布濩河洛，纵横齐秦，掇以纤手，承以轻巾，服之者长寿，食之者通神。
齐卞伯玉菊赋曰：伫寒丘以弥望，觌中霜之软菊，肇三春而怀芬，陵九秋以愈馥，不履苦而沦操不在同而表淑，伤众花之飘落，嘉滋卉之能灵，振劲朔以杨渌，含凝露而吐英。
【铭】晋王淑之兰菊铭曰：兰既春敷，菊又秋荣，芳薰百草，色艳群英，孰是芳质，在幽愈馨。
晋嵇含菊花铭曰：煌煌丹菊，翠叶紫茎，诜诜仙神，徒餐落英。
晋成公绥菊花铭曰：数在二九，时惟斯生。
【颂】晋成公绥菊花颂曰：先民有作，咏兹秋菊，绿叶黄花，菲菲彧彧，芳逾兰蕙，茂过松竹，其茎可玩，其葩可服，味之不已，松乔等福。
晋傅统妻菊花颂曰：英英丽草，禀气灵和，春茂翠叶，秋曜金华，布濩高原，蔓衍陵阿，阳芳吐馥，载芬载葩，爰采爰拾，投之醇酒，御于王公，以介眉寿，服之延年，佩之黄耇，文园宾客，乃用不朽。
尔雅图赞曰：菊名日精，布华玄月，仙客薄采，何忧华发。
◇杜若
《尔雅》曰：杜若土卤，［香草也。］
《广雅》曰：楚，蘅也。
《本草经》曰：杜若一名杜蘅，味辛微温，久服益气轻身，范子《计然》曰：杜若出南郡汉中。
《山海经》曰：天帝之山，有草焉，状如葵，臭如蘼芜，名曰杜蘅，可以走马，［带香草，令人便马，或曰：马得之健走。］
《离骚》曰：采芳洲兮杜若，将以遗兮下女。
又曰：杂杜蘅与芳芷。
又曰：山中人兮芳杜若，饮石泉兮荫松柏。
【诗】梁沈约咏杜若诗曰：生在穷绝地，岂与世相亲，不顾逢采撷，本欲芳幽人。
【赋】齐谢朓杜若赋曰：冯瑶圃而宣游，籍幽兰而夷与，览兹荣之苑茂，纷为芳於清篽，观夫结根擢色，发曜垂英，缘春峦以纤布，荫凉潭而影清。
【颂】梁江淹杜若颂曰：山中杜若，嘉尔翠质，不奇不俗，栽华栽实，同衔夕露，共蜅朝日，夷陂无二，沉冥如一。
◇蕙
《广志》曰：蕙草绿叶紫花，魏武帝以为香烧之。
《离骚》曰：川谷径复流潺湲，光风转蕙汜崇兰。
又曰：树蕙之百亩。
又曰：薜荔拍兮蕙绸，［薜荔，香草，拍，榑壁也，绸，缚束也，诗云，绸缪束楚。］
《山海经》曰：天帝之山，其下多蕙，外山之下，其草蕙。
【诗】汉繁钦咏蕙诗曰：蕙草生山北，讬身失所依，植根阴崖侧，夙夜惧危颓，寒泉浸我根，凄风常徘徊，三光照八极，独不蒙馀晖，葩叶永彫悴，凝露不暇晞，百卉皆含荣，已独失时姿，比我英芳发，鶗窸鸣已哀。
◇蘼芜
《广志》曰：薇芜香草，魏武帝以藏衣中。
《楚辞》曰：秋兰兮蘼芜，罗生兮堂下，绿叶兮素枝，芳菲兮袭予，《管子》曰：五沃之土，生蘼芜。
《本草经》曰：蘼芜一名薇芜，味辛。
【诗】古诗曰：上山采蘼芜，下山逢故夫。
【赞】郭璞赞曰：蘼芜善草，乱之蛇床，不陨其实，自列以芳，佞人似智，巧言如簧。
◇郁金
《说文》曰：郁金芳草也，十叶为贯，百二十贯，采以煮之为鬯，一曰：郁鬯百草之华，远方所贡芳物，合而酿之以降神。
《魏略》曰：大秦国出郁金。
【赋】汉朱公叔郁金赋曰：岁朱明之首月兮，步南园以迥眺，览草木之纷葩兮，美斯华之英妙，布绿叶而挺心，吐芳荣而发曜，众华烂以俱发，郁金邈其无双，比光荣於秋菊，齐英茂乎春松，远而望之，粲若罗星出云垂，近而观之，晔若丹桂曜湘涯，赫乎扈扈，萋兮猗猗，清风逍遥，芳越景移，上灼朝日，下映兰池，睹兹荣之瑰异，副欢情之所望，折英华以饰首，耀静女之仪光，瞻百草之青青，羌朝荣而夕零，美郁金之纯伟，独弥日而久停，晨露未晞，微风肃清，增妙容之美丽，发朱颜之荧荧，作椒房之珍玩，超众葩之独灵。
晋傅玄郁金赋曰：叶萋萋以翠青，英蕴蕴而金黄，树菴蔼以成荫，气芳馥而含芳，凌苏合之珠珍，岂艾网之足方，荣耀帝寓，香播紫宫，吐芬杨烈，万里望风。
【颂】晋左九嫔郁金颂曰：伊此奇草，名曰郁金，越自殊域，厥珍来寻，芬香酷烈，悦目欣心，明德惟馨，淑人是钦，窈窕妃媛，服之褵衿，永垂名实，旷世弗沉。
◇迷迭
《广志》曰：迷迭出西域。
【诗】乐府歌咏诗曰：氍〈登瓦〉五水［《太平御览》九百八十二作味。］香，迷迭艾网及都良。
【赋】魏文帝迷迭赋曰：坐中堂以游观兮，览芳草之树庭，垂妙叶于纤枝兮，杨脩幹而结茎，承灵露以润根兮，嘉日日而敷荣，随回风以摇动兮，吐芳气之穆清，薄西夷之秽俗兮，越万里而来征，岂众卉之足方兮，信希世而特生。
魏陈王曹植迷迭香赋曰：播西都之丽草兮，应青春而发晖，流翠叶于纤柯兮，结微根於丹墀，信繁华之速实兮，弗见彫於严霜，芳暮秋之幽兰兮，丽昆仑之芝英，既经时而收采兮，遂幽杀以增芳，去枝叶而特御兮，入绡縠之雾裳，附玉体以行止兮，顺微风而舒光。
魏王粲迷迭赋曰：惟遐方之珍草兮，产昆仑之极幽，受中和之正气兮，承阴阳之灵休，扬丰馨於西裔兮，布和种於中州，去原野之侧陋兮，植高宇之外庭，布萋萋之茂叶兮，挺苒苒之柔茎，色光润而采发兮，以孔翠之扬精。
魏应玚迷迭赋曰：列中堂之严宇，跨阶序而骈罗，建茂茎以竦立，擢脩幹而承阿，烛白日之炎阳，承翠碧之繁柯，朝敷条以诞节，夕结秀而垂华，振纤枝之翠粲，动采叶之莓莓，舒芳香之酷烈，乘清风以徘徊。
魏陈琳迷迭赋曰：立碧茎之婀娜，铺采条之蜿蟺，下扶疏以布濩，上绮错而交纷，匪荀方之可乐，实来仪之丽闲，动容饰而微发，穆斐斐以承颜。
◇芸香
《礼记月令》曰：仲春之月，芸始生。［香草。］
《仓颉解诂》曰：芸蒿似邪蒿，香可食。
《洛阳宫殿簿》曰：显阳殿前芸香一株，徽音殿前芸香二株，含章殿前芸香二株。
《晋室阁名》曰：太极殿前，芸香四畦，式乾殿前，芸香八畦。
【赋】晋傅咸芸香赋曰：携昵友以逍遥兮，览伟草之敷英，慕君子之弘覆兮，超讬躯於朱庭，俯引泽于丹壤兮，仰吸润乎泰清，繁兹绿蕊，茂此翠茎，叶芟苁以纤折兮，枝婀娜以回萦，象春松之含曜兮，郁蓊蔚以葱青。
晋成公绥芸香赋曰：美芸香之循絜，禀阴阳之淑精，去原野之芜秽，植广夏之前庭，茎类秋竹，叶象春柽。
晋傅玄赋序曰：月令，仲春之月，芸始生，郑玄云，香草也，世人种之中庭。
◇藿香
《南州异物志》曰：藿香出海边国，形如都梁，可著衣服中。
吴时《外国传》曰：都昆在扶南南三千馀里，出藿香。
刘欣期《交州记》曰：藿香似苏。
【颂】梁江淹藿香颂曰：桂以过烈，麝以太芬，摧沮天寿，夭抑人文，谁及藿草，微馥微薰，摄灵百仞，养气青云。
◇鹿葱
《风土记》曰：宜男，草也，高六七尺，花如莲，宜怀妊妇人佩之，必生男。
【诗】梁元帝咏宜男草诗曰：可爱宜男草，垂采暎倡家，何时如此叶，结实复含花。
梁沈约咏鹿葱诗曰：野马不任骑，菟丝不任织，既非中野华，无堪麕食。
嵇含赋序曰：宜男多植幽皋曲隰，或寄华林玄圃，荆楚之士，号曰鹿葱。
【赋】晋傅玄宜男花赋曰：猗猗令草，生于中方，花白宜男，号应祯祥，远而望之，焕若三辰之丽天，近而察之，晃若芙蓉之鉴泉，於是狡童媛女，以时来征，结九秋之永思，含春风以娱情。
晋夏侯湛宜男花赋曰：淑大邦之奇草兮，应则百之休祥，禀至真之灵气兮，显嘉名以自彰，冠众卉而挺生兮，承木德於少阳，体柔性刚，蕙洁兰芳，结纤根以立本兮，灵渥液於清云，顺阴阳以滋茂兮，笑含章之有文，远而望之，灼若丹霞照青天，近而观之，炜若芙蓉鉴渌泉，萋萋翠叶，灼灼朱华，晔若珠玉之树，焕如景宿之罗，充后妃之盛饰兮，登紫微之内庭，回日月之辉光兮，随天运以虚盈。
【颂】魏陈思王曹植宜男花颂曰：草号宜男，既晔且贞，厥贞伊何，惟乾之嘉，其晔伊何，绿叶丹花，光采晃曜，配彼朝日，君子躭乐，好和琴瑟，固作螽斯，微立孔臧，福齐大姒，永世克昌。
◇蜀葵
《尔雅》曰：菺，戎葵，［今蜀葵也，如木槿花。］
晋傅玄蜀葵赋序曰：其苗似瓜瓠，既大而洁鲜，紫色曜日。
【赋】虞繁蜀葵赋曰：惟兹珍草，怀芬吐荣，挺河渭之膏壤，吸昴井之玄精，绕铜爵而疏植，暎昆明而罗生，作妙观於神州，扇令名於东京，驰驿命而远致，攒华林而丽庭，申脩翘之冉冉，播员叶之青青。
梁王筠蜀葵花赋曰：惟此奇草，迁花西道，凌金坂之威夷，跨玉津之浩浩，值油云之广临，属光风之长扫，仰椒屋而敷荣，植兰房而舒藻，迈众芳而秀出，冠杂卉而当闱，既扶疏而云蔓，亦灼烁而星微，布护交加，蓊茸纷葩，疏茎密叶，翠萼丹华。
【赞】宋颜延之蜀葵赞曰：井维降精，崏络升灵，物微气丽，夫草之英，渝艳众蒍，冠冕群荣，类麻能直，方葵不倾。
◇蔷薇
《本草经》曰：蔷薇一名牛棘。
又曰：一名牛勒，一名山枣，一名蔷蘼。
葛洪治金创方曰：用蔷薇炭末一方寸匕，日三服之。
【诗】齐谢朓咏蔷薇诗曰：低枝讵胜叶，轻香幸自通，发萼初攒紫，馀采尚霏红，新花对白日，故蕊逐行风。
梁简文帝咏蔷薇诗曰：燕来枝益软，风飘花转光，氛氲不肯去，还来阶上香。
又赋得咏蔷薇诗曰：石榴珊瑚蕊，木槿悬星葩，岂如兹草丽，逢春始发花，回风舒紫萼，照日吐新芽。
梁元帝看摘蔷薇诗曰：倡女卷春裾，迎风戏玉除，近丛看影密，隔树望钗疏。横枝斜绾袖，嫩叶下牵裾，墙高攀不及，花新摘未舒，莫疑插鬓少，分人犹有馀。
梁刘缓看美人摘蔷薇花诗曰：新花临曲池，佳丽复相随，鲜红同暎水，轻香共逐吹，绕架寻多处，窥丛见好枝，今新犹恨少，将故复嫌萎，钗边烂熳插，无处不相宜。
梁鲍泉咏蔷薇诗曰：经植宜春馆，靃靡上兰宫，片舒犹带紫，半卷未全红，叶疏难蔽日，花密易伤风，佳丽新妆罢，含笑折芳丛。
梁柳惲咏蔷薇诗曰：当户种蔷薇，枝叶太葳蕤，不摇香已乱，无风花自飞，春闺不能静，开匣理明妃，曲池浮采采，斜岸列依依，或闻好音度，时见衔泥归，且对清酤湛，其馀任是非。
◇蓝
《礼记月令》曰：仲夏之月，令民无刈蓝以染。［为阳长也。］
《毛诗》曰：终朝采蓝，不盈一襜。
《孙卿子》曰：青出於蓝而青於蓝。
《续汉书》曰：杨震种植蓝以供养母，诸生尝有助种蓝者，辄拔更种，以距其后。
秦子曰：常问作人当如园圃之蓝，不异众草，染而后朗，然不如唐棣之华，灼灼自显。
【赋】后汉赵岐蓝赋曰：余就医偃师，道经陈留，此境人皆以种蓝染绀为业，蓝田弥望，黍稷不植，慨其遗本念末，遂作赋曰：同丘中之有麻，似麦秀之油油。
◇慎火
《南越志》曰：广州有树，可以御火，山北谓之慎火，或谓戒火，多种屋上，以防火也，但南中无霜雪，故成树。
【诗】梁范筠咏慎火诗曰：兹卉信丛丛，微荣未足奇，何期糅香草，遂得绕花池，忘忧虽无用，止焰或有施，早得建章立，幸爇柏梁垂。
◇卷施
《尔雅》曰：卷施草，拔心不死，［宿莽草也。］
《离骚》曰：多［离骚作夕。］揽华洲之宿莽。
《南越志》曰：宁乡县草多卷施，拔心不死，江淮间谓之宿莽。
【赞】晋郭璞卷施赞曰：卷施之草，拔心不死，屈平嘉之，讽咏以比，取类虽迩，兴有远旨。


据明本补
总载封爵亲戚封功臣封逊让封外戚封妇人封尊贤继绝封
◇总载封爵
《周官》曰：王畿，其外方五百里，曰侯服。又其外方五百里，曰甸服。又其外方五百里，曰男服。又其外方五百里，曰采服。又其外方五百里，曰卫服。又其外方五百里，曰蛮服。又其外方五百里，曰夷服。又其外方五百里，曰镇服。又其外方五百里，曰蕃服。
《吕氏春秋》曰：太公望封於齐，周公旦封於鲁，二君者甚相善也，相谓曰：何以治国，太公望曰：尊贤上功，周公曰：亲亲上恩，太公曰：鲁自此削矣，周公曰：鲁虽削，有齐者亦必非吕氏也，其后齐日以大，至於霸，二十四世而田氏有齐国，鲁日以削，至於仅，四十四世亡。
《史记》曰：殷以前尚矣，周封五等，公侯伯子男，然封伯禽康叔於鲁卫，地各四百，亲亲之义，褒有德也，太公兼五侯地，尊勤劳也，武王成康，所封数百，而同姓五十，地土［《太平御览》一百九十八作上。］不过百里，下三十，以辅卫王室。
又曰：驺忌见威王，王说之，三月而受相印，淳于髡见之曰：善说，既有愚志，原陈诸前，髡说毕，趋出，至门而面其仆曰：是人者，吾语之徵［太平御览一百九十八作微。］言五，其应我若响之应声，是必封不久矣。
《汉书》曰：李广与望气王朔语曰：汉击匈奴，广未尝不在其中，而诸妄校尉已下，材能不及中人，以军功取侯者数十人，广不为后人，然终无尺寸功以得封邑者，何也，岂吾相不当侯耶，朔曰：将军自念，岂尝有所恨者乎，广曰：吾为陇西太守，羌尝反，吾诱降八百馀人，诈而同日杀之，至今恨独此尔，朔曰：祸莫大杀已降，此乃将军所以不得侯也。
汉杂事曰：天子太社，以五色为坛，封诸侯者，取其土，苴以白茅，授之，各以所封方之色，以立社於其国，故谓之受茅土，汉兴，唯皇子封为王者得茅土，其他臣，以户赋租入为节，不受茅土，不立社。
《东观汉记》曰：上封功臣，皆为列侯，大国四县，［原讹丝，据冯校本改。］馀各有差，博士丁恭等议，古帝王封诸侯，不过百里，故利以建侯，取法於雷，上曰：古之亡国，皆以无道，未尝封功臣地多而灭者也，乃遣谒者，即授印绶。
又曰：冯勤使典诸侯封事，勤差量功次轻重，国土远近，地势丰王，不相逾越，莫不厌服焉，自是封爵之制，非勤不定
《白虎通》曰：受命之王，致太平之美，群臣上下之功，故尽封之，及中兴征伐，大功皆封，盛德之士亦封之，以德封者，必试之为附庸，三年有功，因而封之五十里，元士有功者，亦为附庸也，其位大夫有功，成封五十里，卿成封七十里，公成封百里。
又曰：王者即位，先封贤者，忧民之急也，故列土分疆，非为诸侯，张官设府，非为卿大夫，皆为民也。
《盐铁论》曰：昔太公封营丘之墟，辟草莱而居焉，地薄人少，於是通利末之道，极女工之功，是以邻国交於齐，财畜货殖，世为彊国，管仲相桓公，袭先君业，轻重之变，南服彊楚，而霸诸侯，袁子曰：今有卿相之才，居三公之位，修其治政，以宁国家，未必封侯也，今军政之法，斩一牙门将者封侯，夫斩一将之功，孰与安宁天下者乎，夫斩一将之功者封侯，失封赏之意也。
《相书》曰：天中容半印，封侯。
又曰：天中正舀如刀者，封侯。
《周易》曰：我有好爵，吾与尔靡之。
《左传》曰：齐庄公为勇爵，殖倬郭最欲与焉，州绰曰：东闾之役，臣左骖迫，还於门中，识其枚数，其可以与乎，公曰：子为晋君也，对曰：臣为隶新。
《管子》曰：爵不尊，禄不重者，不与图难犯危，以其道为未可以求之也，是故先王制轩冕，足以著贵贱，不求其美，设爵禄，足以守其服，不求其亲，使君子食於道，小人食於力。
《孟子》曰：有天爵，有人爵，仁义忠信，乐善不倦，此天爵也，公卿大夫，此人爵也，古之人，脩其天爵，而人爵从之，脩其天爵，以要人爵，既得人爵，而弃其天爵，则惑之甚者也。
《商君书》曰：明主之所贵唯爵，爵赏不荣，其民不急，列爵不显，则民不事，爵易得，则民不贵禄，赏不道，则民不以死争位也。
又曰：凡人主之所以劝民者，官爵也，国之所以兴者，农战也，今民求官爵，皆不农战，而以功言虚道，此谓劳民者，其国必削。
周官礼曰：诸公之地，封疆方五百里，其食者半。
又曰：公执桓圭。
又曰：诸侯之地，封疆方四百里，其食者三之一。
又曰：诸侯诸伯七命，其国家宫室，车旗衣服礼仪，皆以七为节。
又曰：侯用信圭。
又曰：诸伯之地，封疆方三百里，其食者四之一。
又曰：伯用躬圭。
又曰：诸子之地，封疆方二百里，其食者四之一。
又曰：子男五命，其国家宫室，车旌衣服礼仪，皆以五为节。
又曰：子执穀璧。
又曰：诸男之地，封疆方百里，其食者四之一。
又曰：男执蒲璧。
百官表注曰：五等诸公，周官，金章朱绶，朱质四采玄文，织百四十首，广尺四寸，长一丈六尺，朝服，进贤三梁冠，官品第二，地方七十五里，位视三公班次，邑三千八百户，国秩绢千八百匹，妾六人，车前司马十四人，旅贲五十人。
又曰：县侯，汉官也，自县侯而下，通号列侯，金章紫绶，朝服，进贤三梁冠，官品第三，光武中兴论功，封大功臣吴汉邓禹各四县，贾复朱浮三县，耿弇等二十九人，［句有脱文。］
又，县侯有家丞庶子之官，列侯皆亦如之。
汉官解诂曰：列侯，金印紫绶，以赏其有功，功大者食县邑，小者食乡亭，得臣其所食吏民，本为彻侯，避武帝讳曰通侯，旧时文书，或爵通侯是也，后更曰列侯，今俗人或都言诸侯，乃王尔，非此也，列侯归国，不受茅土，不立宫室，各随贫富。
环济要略曰：爵有五等，公者无人［疑当作晻。］也，故文比么［疑当作北晻。］为公。
又曰：伯，把也，持政事也。
又曰：子犹孳孳，恤下之称也。
又曰：男，任也，任治事，受王命为君也。
《周书》曰：能移於众，与百姓同，谓之公。
又曰：能树名生物，与天道俱，谓之侯。
谥法曰：执应八方曰侯。
《孝经援神契》曰：侯候也，所以守蕃也。
【诏】梁任昉初封诸功臣诏曰：草昧权舆，事深缔构，康俗成务，义在庇民，自非群才并轨，文武宣翼，将何以启兹景祚，弘此帝图，或运筹帷帐，经启王业，或攻城略野，殉义忘生，或股心爪牙，折冲御侮，忠勤茂德，夷险一致，并宜建国开宇，蕃屏王室，山河之誓，永永无穷。
【论】后魏王粲爵论曰：依律有夺爵之法，此谓古者爵行之时，民赐爵则喜，夺爵则惧，故可以夺赐而法也，今爵事废矣，民不知爵者何也，夺之民亦不惧，赐之民亦不喜，是空设文书而无用也，今诚循爵，则上下不失实，而功劳者劝，得古之道，合汉之法，以货财为赏者，不可供，以复除为赏者，租税损减，以爵为赏者，民劝而费省者，故古人重爵也。
晋陆机五等论曰：五等之制，始於黄唐，郡县之治，创自秦汉，得失成败，备在典谟，是以其详可得而言，夫先王知帝业至重，天下至广，广不可以偏制，重不可以独任，任重必於借力，制广终乎因人，於是乎立其封疆之典，财其亲疏之宜，使万国相维，以成盘石之固，宗庶杂居，而定维城之业，知其为人不如厚己，利物不如图身，安上在於悦下，为己在乎利人，是以分天下以厚乐，而己得与之同忧，飨天下以丰利，而我得与之共害，故诸侯享食土之实，万国受世及之祚，夫然，则南面之君，各务其治，世治足以敦风，道衰足以御暴，故彊毅之国，不能擅一时之势，雄俊之民，无所寄霸王之志，降及亡秦，弃道任术，惩周之失，自矜其得，寻斧始於所庇，制国昧於弱下，国庆独飨其利，主忧莫与共害，虽速亡趣乱，不必一道，颠沛之衅，实由孤立，是盖思五等之小怨，忘经国之大德，知陵夷之可患，闇土崩之为痛，汉矫秦枉，大启侯王，境土逾溢，不遵旧典，是以诸侯阻其国家之富，凭其士民之力，势足者反疾，土狭者逆迟，六臣犯其弱纲，七子冲其漏网，皇祖夷於黥徒，西京疾於东帝，是盖过正之灾，而非建侯之累也。
◇亲戚封
《左氏传》曰：太上以德抚民，其次亲亲，以相及也，昔周公吊二叔之不咸，故封亲戚，以蕃屏周，管蔡郕霍，鲁卫毛聃，郜雍鲁滕，毕原酆郇，文之昭也，邗晋应韩，武之穆也，凡将邢茅胙祭，周公之胤也。
《毛诗》曰：乃命鲁公，俾侯于东，锡之山川，土田附庸。
又曰：奄有龟蒙，遂荒大东，至于海邦，淮夷来同。
《史记》曰：成王与叔虞戏，削桐叶为珪，予虞，曰：以唐封汝，史佚因言，请择日立叔虞，成王曰：吾与之戏耳，史佚曰：天子无戏言，言则史书之，礼成之，乐歌之，於是遂封叔虞於唐。
《汉书》曰：汉兴之初，尊王子弟，大启九国，京师内史，凡十五郡，公主列侯，颇邑其中，蕃国大者，跨州兼郡，连城数十，宫室百官，同制京师，诸吕之难，赖於诸侯也。
《孟子》曰：象至不仁，封诸有庳，仁人之於其弟也，不藏怒焉，不宿怒焉，亲爱之而已矣，亲之欲其贵，爱之欲其富也，封之有庳者，富贵之也，身为天子，弟为匹夫，可谓亲爱之乎。
【诏】魏明帝诏曰：古之帝王，封建诸侯，所以蕃屏王室也，诗不云乎，怀德惟宁，宗子维城，秦汉继周，或强或弱，俱失厥中，大魏创业，诸王开国，随时之宜，未有定制，非所以永为后法也，其改封诸王，皆以郡为国，梁任昉武帝追封永阳王诏曰：亡兄德履泞粹，识业深通，徽声善誉，风流籍甚，道长世短，清尘缅邈，感惟既往，永慕恸心，可追封永阳郡王。
又追封丞相长沙王诏曰：夫褒崇名器，率由旧章，光昭德祀，永世作则，亡兄道被如仁，功深微管，悬诸日月，久而弥新，故能拯龟玉於已毁，导涸源於将塞，今理运惟新，贤戚并建，感惟永远，触目崩心，可追封长沙郡王。
又追封衡阳王桂阳王诏曰：亡弟畅，风摽秀物，器体淹弘，朱方之役，尽勤王事，策出无方，物惟不赏，亡弟融，业行清简，风度闲绰，蚤优名辈，夙广令闻，朕应天绍命，君临万寓，祚启郇滕，感兴鲁卫，事往运来，永怀伤切，畅可追封衡阳郡王，融可南阳郡王。
又封临川安兴建安等五王诏曰：神州帝城，冠冕列岳，渚宫樊邓，形胜是归，居中作卫，翼宣戎重，隆兹宠号，寔允旧章，并非亲勿居，惟贤斯授，宏朕之介弟，早富德誉，董一蕃政，缉是嘉庸，国礼家情，瞻寄隆重，季风颖俊迈，诚业摽简，任居蕃翰，政以化成，伟体韵淹穆，神宇凝正，经纶夷险，参赞王业。
陈徐陵始兴王诏曰：汉祖天伦，伯叔追封，晋元世系，琅邪传国，仰惟二后重光，率由前典，朕昔因蕃次，蒙继本宗，分在要荒，久离寒燠，天嘉绍祚，别命皇枝，归自崤函，礼隔登献，每至霜庭可履，瞩垣寝而怀悲，风树鸣条，望章陵而增感，今嗣王乖德，获罪慈训，永言主奠，宜自朕躬，但国步时艰，皇基务切，复奉家业，升纂帝图，重违情礼，言深哽恸，可以第二皇子升陵为始兴王。
【策】汉武帝使御史大夫策诸子立闳为齐王曰：於戏小子闳，受兹青社，朕承祖考，道惟稽古，建尔国家，封于东土，世为汉蕃辅，於戏念哉，共朕之诏，唯命不于常，人之好德，克明显光，义之丕图，俾为君子，无怠尔心，允执其中。
又立子旦为燕王曰：小子旦，受兹玄社，建尔国家，封于北土。
又立子胥为广陵王曰：小子胥，受兹赤社，建尔国家，封于南土，战战兢兢，乃惠乃慎，无侗好佚，无迩小人。
【章】魏陈王曹植改封陈王谢恩章曰：臣既弊陋，守国无效，自分削黜，以彰众诫，不意天恩滂霈，润泽横流，猥蒙加封，茅土既优，爵赏必重，非臣虚浅，所宜奉受，非臣灰身，所能报塞。
又封二子为公谢恩章曰：诏书寺臣息男苗为高阳乡公，志为穆乡公，臣伏自惟，文无升堂庙胜之助，武无推锋接刃之效，天时运幸，得生贵门，遇以亲戚，少荷光宠，窃位列侯，荣曜当世，顾影惭形，流汗反侧，洪恩罔极，云雨增加，既荣本幹，枝叶并蒙，苗志小竖，既顽且稚，猥荷列爵，并佩金紫，施崇一门，惠及父子。
齐谢朓为宣城公拜章曰：惟天为大，日星度其象，谓地盖厚，河岳宣其气，斯冕旒所以贞观，衮职所以代终，惭下穆而上尊，岂南征而北怨，何以克咏九歌，载宣七德，铭彼旗裳，勒斯锺鼎。
【表】陈思王曹植谢初封安乡侯表曰：臣抱罪即道，忧惶恐怖，不知刑罪，当所限齐，陛下哀愍臣身，不听有司所执，待之过厚，即日於延津受安乡侯印绶，奉诏之日，且惧且悲，惧於始违宪法，悲於不慎，速此贬退，上增陛下垂念，下遗大后见忧，臣自知罪深责重，受恩无量，精魂飞散，忘躯殒命，云云。
又谢朓［字衍。］封甄［魏志曹植传作鄄。］城王表曰：臣愚驽垢秽，才质疪下，过受陛下日月之恩，不能摧身碎首，以答陛下厚德，而狂悸发露，始干天宪，自分放弃，抱罪终身，苟贪视息，无复睎幸，不悟圣恩，爵以非望，枯木生叶，白骨更肉，非臣罪戾，所当宜蒙，俯仰惭惶，五内战悸，奉诏之日，悲喜参至，虽因拜章，陈答圣恩，下情未展。
又转封东阿王谢表曰：奉诏，太皇太后念雍丘下湿少桑，欲转东阿，当合王意，可遣人按行，知可居否，奉诏之日，伏增悲喜，臣以无功，虚荷国恩，爵尊禄厚，用无益於时，脂车秣马，志在黜放，［原讹於，据冯校本改。］不图陛下，天父之恩，猥宣皇太后慈母之念迁之，陛下幸为久长计，圣旨恻隐，恩过天地，臣在雍丘，劬劳五年，左右罢怠，居业同定，园果万株，枝条始茂，私情区区，实所重弃，然桑田无业，左右贫穷，食财餬口，形有裸露，臣闻古之仁君，必有弃国，以为百姓，况乃转居沃土，人从蒙福，江海所流，无地不润，云雨所加，无物不茂，若陛下念臣入从五年之勤，少见佐助，此枯木生华，白骨更肉，非臣之敢望也，饥者易食，寒者易衣，臣之谓矣。
吴胡综请立诸王表曰：受命之主，系天而王，建化垂统，为一代制，虽礼有损益，事有质文，至於崇建懿亲，列土封爵，内蕃国朝，外镇天下，古今同契，其揆一也，周室之兴，宠秩子第，姬姓之国，五十有五，诸王子受国者渐多，光武中兴，四海扰攘，众诸制度未遍，而九子受国，明章即位，男则封王，女为公主，故诗曰：既受帝祉，施于子孙，陛下践阼以来，十有二载，皇后无号，公主无邑，臣下叹息，远近失望，是以屡献愚怀，依据典礼，庶请具陈，足寤圣心，深辞固拒，不蒙进纳，恐天下有识之士，将谓吴臣闇於礼制，不知陛下谦以失之也，加今仰夏，盛德在上，大吴之庆，於是乎始，开国建号，吉莫大焉，唯陛下割谦谦之德，副兆民之望，留臣祐许，天下幸甚。
晋孙毓贺封诸侯王表曰：臣闻轩辕二十五宗，黄祚以繁，姬姓建国七十，周过其历，故御侮莫如同德，伏惟陛下，圣哲钦明，稽乾作则，超五越三，与灵协契，天祚明德，克昌祚胤，秦王楚王淮南王，光济硕美，冠于群后，改建大国，分镇方岳，皇太子皇孙，并启土宇，培敦潼索，制弘往代，内翰皇畿，外蕃九服，群生仰德，向风怀义，率土臣妾，莫不称庆。
梁任昉为萧侍中拜袭封表曰：诏书拜臣袭封竟陵郡王，臣以凡庸，素乏才植，皇朝尚德，诏爵惟贤，遂复出脩职贡，人颁卿士，但有道之守，海外重扃，蕃篱近甸，无劳击柝，仰阅旧章，俯增私感，报国承家，岂云万一。
【奏】宋傅亮尚书八座封诸皇弟皇子奏曰：臣闻懿亲广树，圣王所先，明德并建，古之休典，所以维城皇代，盘石帝基，内卫畿服，外绥四海者也，第某皇弟皇子等，神姿颖哲，大成俱茂，地均鲁卫，德兼庸贤，显进徽号，启建疆宇，弘道作屏，光翰邦家，并可封郡王。
宋谢庄为尚书八座封皇子郡王奏曰：臣闻桐珪睦亲，书河汾之策，赐带怀贤，敬东平之祚，谅以训经终始，义洽垣墉，第某皇弟等，器彩明敏，令识颖悟，并宜宪章前典，光启祚宇，作屏王室，式雍帝载，臣等参议，可封郡王。
◇功臣封《周官》曰：司勋，掌六乡赏地之法，以等其功，王功曰勋，国功曰功，事功曰劳，治功曰力，战功曰多，凡有功者，铭书於王之太常。
《史记》曰：古之人臣，功有五品，以德立宗庙，定社稷，曰勋，以言劳用力曰功，明其等曰伐，积曰阅。
又曰：武王克纣，太公之谋居多，於是武王封尚父於齐营丘，成王少时，管蔡作乱，淮夷叛周，乃使召康公命太公，东至海，西至河，南至穆陵，北至无棣，五侯九伯，实得征之，齐由此征伐，大于诸国。
又曰：召公奭，与周同姓，武王之灭纣，封召公於燕，其在成王时，自陕以西，召公主之，自陕而东，周公主之。
又曰：鬻熊事周文王，早卒，当成王之时，举文武勤劳之嗣，乃封其后熊绎於楚。
又曰：晋献公伐霍耿魏，灭之，因以魏封毕万为大夫，卜偃曰：毕万之后必大，万，盈数也，魏，大名也，以是始赏，天启之也。
又曰：陈完奔齐，懿仲欲妻之，卜之吉，曰：是谓凤皇于飞，和鸣锵锵，有妫之后，将育于姜，五世其昌，并于正卿，八世之后，莫之与京，卒妻之，完卒，谥为敬仲，六世而至田常，田常弑简公，立简公弟为平公，乃割齐安平以东，为己封邑，始大於齐。
《汉书》曰：汉五年，剋项，天下乃平，始论功，侯者百四十有三人，时人民散亡，大侯不过万户，封爵之誓曰：使黄河如带，太山如砺，於是申以丹书之信，重以白马之盟，藏诸宗庙，副在有司。
又曰：陈平凡六出奇计，辄益封，凡六益家。
又曰：高祖封项伯等四人为列侯，赐姓刘氏。
又曰：项羽曰：吾闻汉购我头千金，邑万户，吾为公得之，乃自刭，［原讹钊，据冯校本改。］王翳取其头，扬喜吕马童郎中吕胜杨武，各得一体，故分其地以封五人，皆列侯。
《东观汉记》曰：上谓耿丹曰：今关东故王国，虽数，［《太平御览》二百数下有县字。］不过栎阳万户邑，夫富贵不归故乡，如衣绣夜行，故以封卿尔。
又封窦融曰：率厉五郡积［《东观汉记》作精。］兵，羌胡毕至，兵不血刃，而虏土崩瓦解，功既大矣，笃意分明，断之不疑，吾甚嘉之，其以六安［《东观汉记》二字无。］安丰阳泉蓼安风四县，封融为安丰侯。
又曰：三辅豪杰，入长安，攻未央宫，庚戌，杀莽於渐台，东海公宾就得其首，传诣宛，封滑侯。
又曰：班超定西域五十馀国，乃封超为定远侯。
《魏志》曰：夏侯惇，文帝追思惇功，欲使子孙毕侯，分邑千户，赐惇七十二孙，皆关内侯，惇弟廉，及子楙，素列侯。
又，曹真，字子丹，以功封邵陵侯，曹真少与宗人曹遵，乡人朱赞，并事太祖，早亡，真愍之，乞分食邑，封遵等子，曰：大司马有叔向抚孤之仁，晏平久要之分，听分赐遵等子爵关内侯，及真薨，明帝悉封真五子皆列侯。
又曰：太祖表封荀彧为万岁亭侯，太祖又与彧书曰：君之相匡弼，君之相为举人，君之相与建计，君之相密谋，亦已多矣，大功未必野战也，十二年，复增邑，合二千户。
又曰：大祖表封荀攸曰：前后剋敌，皆攸之谋也，於是封攸陵树亭侯。又曰：太祖自柳城还，过攸舍，称攸前后谋曰：昔高祖使张子房，自择齐三万户，今孤亦欲君自择所封。
又曰：郭嘉，字奉孝，冀州平，封洧阳亭侯，及薨，太祖表曰：良策未决，嘉轨成之，平定天下，谋功为高宜增邑，并前千户。
又曰：任峻，字伯远，为典农中郎，大兴屯田，军国致饶，大祖以峻功高，表封都亭侯。
又曰：朱灵，字文博，封鄃侯，文帝曰：将军佐命先帝，威过方邵，平王所志，原勿难言，灵谢曰：高唐宿所原，乃更封高唐侯。
【诏】后汉献帝诏，敕镇东将军领兖州牧费亭侯故特进，显授上将，鈇钺之任，复食旧土，双金之宠，董统一州，委成之重，荣曜昭示，亦以优崇，投节效命，自百之秋也。
又诏书拜镇东将军袭费亭侯曹操，业履忠贞，辅幹王室，顷遭凶暴，海内离析，操执义讨截黄巾，为国出命，夫禄以赏恭，罚以绌否，今以操为镇东将军，领兖州牧，袭父费亭侯嵩爵，并印绶符策。
魏文帝册孙权太子登为东中郎封侯文曰：盖河洛写天意，符谶述圣心，昭晰著明，与天谈也，故易曰：河出图，洛出书，圣人则之，孙将军归心国朝，忠亮之节，同功佐命，而其子当为魏将军，著在图谶，犹汉光武受命，李氏为辅，王梁孙咸，并见符纬也，斯乃皇天启祐大魏，永令孙氏仍世为佐，其以登为东中郎将，封县侯万户，昔周嘉公旦，祚流七胤，汉礼萧何，一门十侯，今孙将军亦当如斯，若夫长平之荣，安丰之宠，方斯蔑如，陈徐陵进武帝为长城公诏曰：德懋懋官，功懋懋赏，皇王盛则，所谓元龟，司空公南徐州刺史长城县开国侯讳，志怀夤亮，风度弘远，体文经武，明允笃诚，曩者率五岭之彊兵，诛四海之雠敌，固以勒功彝鼎，书勋太常，克定京师，勤劳自重，自镇抚枌榆，永宁丰沛，东凉既息，北蔡无归，代马燕犀，气雄天下，裹粮坐甲，固敌是求，方欲大讨於秦崤，敦脩於与睦，叶谋上相，爰纳朕躬，思所以敬答忠勋，用申朝典，可进爵为长城县公。
【表】宋谢灵运谢封康乐侯表曰：昔强互［按当作氐。］暴虐，恃僣历纪，既噬五都，志吞六合，遂陷没西河，倾覆南汉，凌籍纪郢，跨越淮泗，于时策尽惟疑，地险已谢，咸惧君臣同泯，有生无馀，亡祖奉国威灵，董符戎重，尽心所事，剋黜祸乱，功参盘鼎，胙土南服，逮至臣身，值遭泰路，日月改晖，荣落代运，输税唐化，生幸无已，不悟天道下济，鸿均曲成，乃眷遐绩，式是兴徵，分虎钿［疑当作纽。］龟，复显茅土，鸣玉拖绂，班景元勋，泽洽往德，恩覃来胤，永惟先踪，远感崩结，岂臣尫弱，所当忝承，臣闻至公无私，甄善则一，皇恩远被，殊代可侔，是以信陵之贤，简在高祖之心，望诸之道，复获隆汉之封，观史叹古，钦兹盛美，岂谓荣渥，近霑微躬，倾宗殒元，心识其会，酬恩答厚，罔知所由。
宋颜延之谢子竣封建城侯表曰：伏见策书，降锡息竣开国建城县侯，爵逾三等，户越兼千，生邀洪礼，身茂盛世，阖宗革听，尽室改观，诚惭末品，误参其泰，臣闻子之能仕，父教之忠，忠教善信，臣实负其前诰，能仕志政，竣固暗於明试，徒以数遇会昌，消忧启圣，幸与灵祚福德，共从义勋分赏，执珪登朝，析金受邑，庆重虑愆，恩往惧积，非臣耄蔽，所任图报，岂竣庸薄，所能奉服。
梁沈约谢封建昌侯表曰：陛下投袂万里，拯厥涂炭，臣虽心不吠尧，而迹沦桀犬，此则王业始基，臣所不与，徒荷日月之私，竟无蒸烛之用，天命玄鸟，非止今日，受命作周，其来久矣，虽复备数乐推，与同讴颂，而诚微弱草，效阙纤尘，遂班山河之誓，叨佐命之赏，亦何以慰悦帷帐，酬报爪牙。
◇逊让封
《左氏传》曰：会于戚，讨曹成公也，诸侯将见子臧於王而立之，子臧曰：前志有之曰：圣达节，次守节，下失节，为君非吾节也，遂逃奔宋。
又曰：吴诸樊既除丧，将立季札，季札辞曰：曹宣公之卒，诸侯不义曹君，将立子臧，子臧去之，君子曰：能守节也，谁敢奸君，有国非吾节也，弃其室而耕。
《韩子》曰：楚庄王既胜晋于河雍，归而赏孙叔敖，叔敖请汉间之地，沙石之处，楚国之法，禄臣再世收，唯叔敖独存九世，而祀不绝。
《汉书》曰：韦贤薨，子玄成当为嗣，心知非贤，即乃佯狂，妄语笑，既葬，当袭爵，玄成素有名，疑其欲让兄，遂奏劾之，玄成不得已，乃受侯爵。
《东观汉记》曰：窦融数辞爵位。又上疏曰：臣有一子，质性顽钝何况乃当传以连城广土，享诸侯之国哉，他日会见，递［东观汉记作迎。］诏曰：欲让职还土，今相见，不宜论也。
又曰：桓荣卒，子郁当袭爵，让於兄子，显宗不许，不得已受封，而悉以租入与之。
又曰：丁綝从上渡河，及封功臣，上今各言所乐，谓綝曰：诸将皆欲县，子独求乡，何也，綝曰：昔孙叔敖敕其子受封，必求蛇尧确之地，今綝能薄功微，得乡厚矣，上从之，封为定陵新安乡侯，后徙封陵阳侯。
又曰：张纯临终，谓家丞曰：吾无功於时，猥蒙爵土，身死之后，勿议传国爵，子奋，上诏奋嗣爵，奋称纯遗旨，固不肯受，帝以奋违诏，收下狱，奋乃袭封。
又曰：帝欲封樊［《东观汉记》作阴。］兴，置印绶於前，兴固让曰：臣未有先登陷阵之功，而一家数人，并蒙爵土，今［《东观汉记》，《太平御览》二百零一作令。］天下觖望，上嘉兴之让，不夺其志。
又曰：上欲封诸舅，马太后辄断绝曰：计之熟矣，有疑至孝之行，安亲为上，今遭变异，穀价数倍，忧惶昼夜，不安坐卧，而欲封爵，违逆慈母之拳拳，吾素刚急，有胸中气，不可不慎，穰岁之后，唯子之志，吾但当含饴弄孙，不能复知政。
《魏志》曰：田畴从太祖入卢龙塞，太祖独欲侯之，畴素与夏侯惇善，太祖语惇曰：且往以情喻之，答曰：岂可卖卢龙塞以易赏禄哉，纵国私畴，畴独不愧於心乎，涕泣横流，惇具答太祖，太祖喟然，知不可屈，乃拜为议郎。
晋《起居注》曰：故南城侯羊祜，固辞历年，志不可夺，身没让存，遗操益厉，此亦夷齐所称贤也，今听复本封，以彰厥美。
【表】齐谢朓为齐明帝让封宣城公表曰：如其悬旌灞浐，刷马伊穀，洒酒望属车之尘，整笏侍升平之礼，陛下訏谟玄览，钦若宏图，鉴臣匪躬，共申彝训，虽量能之请，近遂微躬，则弘长之风，足轨来世。
梁简文帝为子心［按心上当有大字。］让当阳公表曰：月蚀之馀，无黄童之对，荷戟入榛，异子乌之辩，遂复早建茅社，夙开井赋，爵列五等，绶参四色。又帝为子大款让石城公表曰：诡对鹤书，俯羞鹈翼，臣生处深宫，未觌焦原之险，不出户庭，岂观砥柱之峻，臣闻坳塘汎水，岂议大渎之流，覆匮为峰，终乖小鲁之说。
又为长子大器让宣城王表曰：襄野之辩，尚对轩君，弘羊之计，犹干汉主，徒以结庆璿源，乘荫霄极，一日千里，困骐骥之驰，高阴百尺，藉云崖之远，熙祖流聪慧之称，方建临淮之国，元仲表岐嶷之姿，［原讹妾，据冯校本改。］乃启平原之封，南郡奥部，春穀名区，民化仲翔之俗，山峻陵阳之岭，而绿车赤绶，交映相晖，金玺银券，炤灼光彩。
梁江淹为齐高帝让进爵为王表曰：昔虞思勤夏，不别殊物之锡，晋叔臣周，岂颁上公之典，鲁蕃懿亲，裁蒙衮齐之荣，梁国戚属，方忝旌旗之贵。
梁任昉为齐明帝让宣城郡公表曰：臣本庸才，智力浅短，太祖高皇帝，笃犹子之爱，降家人之慈，世祖武皇帝，情等布衣，寄深同气，武皇大渐，实奉话言，虽自见之明，庸近所蔽，愚夫至此，已实不忍，自固於缀衣之辰，推违於玉几之侧，遂荷原［疑当作顾。］讬，道扬末命，虽嗣君弃常，获罪宣德，王室不造，职臣之由，何者，亲则东牟，任惟博陆，徒怀子孟社稷之对，何救昌邑争臣之讥，四海之议，於何逃责，且陵土未乾，训誓在耳，家国之事，一至於斯，非臣之尤，谁任其咎，将何以肃拜高寝，虔奉武园，悼心失图，泣血待旦，宁容复徼荣於愧耻，晏安於国危，且虚饰宠章，委成御侮，臣知不惬物，谁谓攸［冯校本作咸。］宜，命轻鸿毛，责重山岳，存没同归，毁誉一贯，辞一官不减身累，增一职已黩朝经，便当自同体国，不为饰让，至於功均一匡，赏同千里，光宅近甸，奄有全邦，殒越为期，弗敢闻命，亦原曲留降鉴，即垂顺许，乃君臣之道，绰有馀裕，苟曰易照，敢守难夺。
梁沈约为柳世隆让封公表曰：臣闻悬旌玉塞，贰师尚黜其功，伐鼓炎州，伏波犹惧其赏，徒以兼委之施，或难固辞，抽心之情，必无双夺，是故俯容青阁，原还慈於裂壤，窃步丹墀，希收宠於开赋，昔窜命穷雉，难迫势孤，沈板未难，负户非切，及顾温青［全梁文二十七作清。］之馆，惧结尊慈之怀，累叶喁喁，举门惴惴，臣事逼君亲，理非外奖，实赖朝谟谨肃，宰略遐震，奔鲸外剿，臣何力焉，幸得扶老携弱，重出幽堵，还轴归骖，再践乡路，岂可资国眚以邀其功，因豕［全梁文作众。］功而飨其报，遂使甘霜受电之心，有同於饰请，皎日大河之志，匪殊於濬谒。
【书】魏武帝上书让增封曰：无非常之功，而受非常之福，是用忧结比章，归闻天慈无已，未即听许，臣虽不敏，犹知让不过三，所以仍布腹心，至于四五，上欲陛下爵不失实，下为臣身免於苟取。
又上书让封曰：臣诛除暴逆，克定二州，四方来贡，以为臣之功，萧相国以关中之劳，一门受封，邓禹以河北之勤，连城食邑，考功效实，非臣之勋，臣祖父中常侍侯，时但从辇，扶翼左右，既非首谋。又不奋戟，并受爵封，暨臣三叶，臣闻易豫卦曰：利建侯，行师有功，乃当进立以为诸侯也。又讼卦六三曰：食旧德，或从王事，谓先祖有大德，若从王事有功者，子孙乃得食其禄也，伏惟陛下，垂乾坤之仁，降云雨之润，远录先臣扶掖之节，采臣在戎犬马之用，优策褒崇，光曜显量，非臣尫顽，所能克堪。
又上书让费亭侯曰：臣伏读前后策命，既录臣庸才微功，乃复追［原讹退，据冯校本改。］述先臣，幽赞显扬，见得思义，屏营怖惧，未知首领，所当所授，故古人忠臣或有连城而不辞，或有一邑而违命，所以然者，欲必正其名也。又礼制，诸侯国土以绝，子孙有功者，当更受封，不得增袭，其有所增者，谓国未绝也，或有所袭者，谓先祖功大也，数未极，无故断绝，故追绍之也，臣自三省，先臣虽有扶辇微劳，不应受爵，岂逮臣三叶，若录臣关东微功，皆祖宗之灵祐，陛下之圣德，岂臣愚陋，何能克堪。
又上书让增封武平侯及费亭侯曰：伏自三省，姿质顽素，材志鄙下，进无匡辅之功，退有拾遗之美，虽有犬马微劳，非独臣力，皆由部曲将校之助，陛下前追念先臣微功，使臣续袭爵土，祖考蒙光照之荣，臣受不赀之分，未有丝发，以自报效，昔齐侯欲更晏婴之宅，婴曰：臣之先容焉，臣不足以继之，卒违公命，以成私志，臣自顾省，不克负荷，食旧为幸，虽上德在弘，下有因割，臣三叶累宠，皆统极位，义在殒越，岂敢饰辞。
◇外戚封
《史记》曰：武帝卫后弟青，封长平侯，四子皆封侯，贵震天下，天下歌曰：生男无喜，生女勿怒，独不见卫青子夫霸天下。
《汉书》曰：汉兴，外戚与定天下，侯者三人，后父据春秋襃纪之美，帝舅缘大雅申伯之恩，浸广博矣。
又曰：高祖封吕后父吕公为临泗侯，兄泽为周吕侯。
又曰：文帝封后弟薄昭为轵侯。又封齐淮南王舅驷钧等二人为侯。
又曰：景帝封太后弟侄窦广国为章武侯，窦彭祖为南皮侯，窦婴以破吴楚功，封魏其侯，后弟王信为益静侯。
又，河平二年，上悉封舅谭为平阿侯，商成都侯，根曲阳侯，逢时高平侯，立红阳侯，五人同日封，故世谓之五侯。
又曰：武帝封太后同母弟田蚡为武安侯，胜周阳侯，皇后姊子［原讹乎，据冯校本改。］霍去病，伐匈奴，封冠军侯。
《东观汉记》曰：马防兄弟三人，各六千户，防为颖阳侯，特以前参医药勤劳，绥定西羌，以襄城羹亭一千二百户增防，防身带三绶，宠贵至盛。
又，光武封新野王［后汉书五邓晨传作主。］子邓泛为吴［后汉书吴下有房字，此脱。］侯，伯父皇皇考姊子周均为富波侯，追封外祖樊重为寿张侯，重子丹为射阳侯，孙茂为平望侯，彝［《东观汉记》作寻。］乡［《东观汉记》乡上有元字，此脱。］侯，从子冲更父侯，后父阴隆，［《东观汉记》作睦。］宣阳侯，子识原鹿侯，就为信阳侯，皇考女弟子来歙征羌侯，弟由宜西侯，以宁平公主子李雄为新市侯，后父郭昌为阳安侯，子氵充绵曼侯，兄子竟新郪侯，匡发干侯，以姨子冯邯为锺离侯。
又曰：明帝封太后弟阴兴为鮦阳侯，子傅隐强侯，阴盛为无锡侯，楚王舅子许昌龙舒侯。
又曰：邓训自中兴后，累世宠贵，凡侯者二十九人，东京莫比，《魏志》曰：文帝欲追封太后母父，尚书傅群议，自古无妇人分王命爵之制，秦违古法，汉氏因之，非先王之令典也，帝曰：此议是也。
【表】晋庾亮让封公表曰：观圣贤之於名爵，敬戒之甚重，岂先哲宜重之於古，而圣朝可轻之於今耶，譬犹回太阳以消湛露，运沧海以灌燎火，其功易成，其事易立。
◇妇人封
《左传》曰：晋败齐师，齐侯遂自徐关入，见保者曰：勉之，齐师败矣，嬖子女子曰：君免乎，曰：免，锐司徒免乎，曰：免矣，苟君与吾父免矣，可若何，乃奔，齐侯以为有礼，既而问之，辟司徒之妻也，封之石窌。
陈留风俗传曰：封丘者，高祖与项氏战，厄於延乡，有翟母者免其难，故以延乡为封丘县，以封翟母焉。
【表】魏陈王曹植谢妻改封表曰：玺书今以东阿王妃为陈王妃，并下印，绶因故，上前所假印，以其拜授书以即日到，臣辄奉诏拜，其才质底下，谬同受私，遇宠素餐，臣为其首，陛下体乾坤育物之德，东海含容之大，乃后随例，显封大国，光扬章灼，非臣负薪之才，所宜克当，非臣秽衅，所宜蒙获，夙夜忧叹，念报罔极，洪施遂隆，既荣枝幹，猥复正臣妃为陈妃，熠燿宣朗，非妾妇憃愚，所当蒙被，葵藿草物，犹感恩养，况臣含气，衔佩弘惠，没而后已，诚非翰墨屡辞，所能报答。
梁沈约谢母封建昌国太夫人表曰：伏见诏书，以臣母封为建昌国太夫人，庆溢蓬门，荣流素族，恭荷屏营，罔识攸窴，臣禀训私闺，志涂靡立，勉以为义，诚有由然，输力致身，曾无万一，天慈罔已，至德弥光，探其私志，降此洪泽，荣亲之至，始自微臣，率斯道也，方流万物，草卉轻命，固莫云酬。
又为长城公主谢表曰：奉策书，封妾为长城县公主，徽命降临，惭腆妄窴，妾膺灵禀气，育景璇闺，弱志易沦，柔德难树，虽复式脩姆保，莫敢或遑，而肃雍不著，秾华盖阙，不悟宸晖曲渐，彝章夙贲，籍此恩加，遽延典策，汤沐光启，珩绲昭被。
梁王僧孺为南平王妃拜改封表曰：拜妾为南平王妃，奉命震惭，有灼丹寸，妾瞻丝望帨，且或多惭，镜史观图，是焉知愧，以兹眇薄，有俪蕃仪，紃组不闻，饘酡盖阙，不悟玄造曲被，徽渥愈臻，改服递名，事华品贵，恩深外邸，荣照下庭，岂期輶弱，所能胜荷。
【表】宋谢庄为尚书八座改封郡长公主奏曰：臣闻爵厚懿戚，国之恒典，景祚既新，礼与时渥，永兴等七公主，可封郡长公主。
◇尊贤继绝封
《礼记》曰：天子存二代之后，犹尊贤，尊贤不过二代，武王克殷，未及下车，而封黄帝之后於蓟，而封夏后氏之后於杞，殷之后於宋。
《左传》曰：郑子产曰：昔虞过［左传襄二十五年作阏。］父为陶正，以服事我先王，先王赖其利器用，与其神明之后也，庸以元女太姬配胡公，而封诸陈，以备三恪。
《史记》曰：高帝过赵，问乐毅有后乎，得乐臣叔，封之嚣乡，号华成君，成君毅之孙也。
《汉书》曰：自古受命及中兴之君，必兴灭继绝，修废举逸，然后天下归仁，四方之政行焉，传称武王克殷，追存贤圣，至乎不及下车，世代虽殊，其揆一也，高祖拨乱，日不暇给，然犹脩祀六国，求［原讹永，据冯校本改。］聘四皓，过魏则宠无忌之墓，適赵则封乐毅之后，孝武畴咨前代，初得周后，复知［汉书十八作加。］爵邑，元成之间，晚得殷世，以备宾位。
又曰：武帝还过洛阳，二三代邈远，以其三十里地，封周后为周子南君。
又曰：高祖功臣侯者，子孙骄逸，多陷法禁，讫于孝武，靡有孑遗，於是成帝复绍萧何，而哀平之世，曹参周勃之后。
又曰：元康四年，立靳翕夏侯婴陈平张良周勃等一百一十八人后，绍爵复家也。
又，汉武元狩中，复以酂户二千四百，封萧何曾孙庆为酂侯，布告天下，令明知朕报以萧相国德庆厚也。
《东观汉记》曰：高祖功臣，萧曹为首，有传世不绝之谊，曹相国后容城侯无嗣，朕甚愍焉，望长陵东门，见二臣之墓，生既有节，终不远身，谊臣受宠，古今所同，遣使者以中牢祷，大鸿胪悉求近亲，宜为嗣者，顷［《东观汉记》作须。］景风［原讹夙，据冯校本改。］绍封，以彰厥功。
《晋阳秋》曰：夏侯惇，魏之元功，勋书竹帛，昔庭坚不祀，［原讹死，据冯校本改。］犹或悼之，况朕受终于魏，而可忘其功臣哉，其择惇近属封之。
《晋中兴书》曰：泰元二年，兴灭继绝后，故陈骞后浩之为高平公，裴秀后球为钜鹿公，王沉后朴之为博陵公，荀勖后轨为济北侯，何曾后阐为朗陵侯，羊祜后法兴为钜平侯。
又曰：元帝绍封魏后曹励为陈留王。
【表】魏武帝谢袭费亭侯表曰：不悟陛下，乃寻臣祖父厕豫功臣，克定寇逆，援立孝顺皇帝，谓操不忘，获封茅土，圣恩明发，远念桑梓，日以臣为忠孝之苗，不复量臣材之丰否，既勉袭爵邑，忝厥祖考，复宠上将鈇钺之任，兼领大州万里之宪，内比鼎臣，外参二伯，身荷兼绂之荣，本枝赖无穷之祚也，昔大彭辅殷，昆吾翼夏，功成事就，乃备爵锡臣，束脩无称，统御无绩，比荷殊宠，策命褒绩，未盈一时，三命交至，双金重紫，显以方任，虽不识义，庶知所尤，［冯校本作死。］
又郭嘉有功早［原作臣，据冯校本改。］死宜追赠封表曰：臣闻褒忠示宠，未必当身，念功惟绩，恩隆后嗣，是以楚宗孙叔敖，显封厥子，岑彭既没，爵及枝庶，诚贤君殷勤於清良，圣祖敦笃於明勋也，故军祭酒洧阳亭侯颍川郭嘉，立身著行，称成乡邦，与臣参事，尽节为国，臣今日所以免戾，嘉与其功，方将表显，使赏足以报效，薄命天陨，不终美志，上为陛下悼借［疑当作惜。］良臣，下自毒恨，丧失奇佐，昔霍去病蚤死，孝武为之咨嗟，祭遵不究功业，世祖望柩悲恸，仁恩降下，念发五内，今嘉陨命，诚足怜伤。
梁任昉为褚蓁代兄袭封表曰：一日被司徒符印，称诏二日许臣兄贲所请，以臣绍封南康郡公，臣世属启圣，运偶时来，尚德畴庸，先锡土宇，臣贲载世承家，兄居长德，而量己夙退，内事园蔬，以臣行达幽明，早酷荼苦，贲天伦冥至，友爱淳深，非直引塉推温，故能逃迹让位，鞠育提养，以及人次，事死让生，尚均脱屣，取信十室，本若锱铢，乃远谬推恩，近霑庸薄，能以国让，弘义有归，匹夫难夺，守以勿二，昔武始迫家臣之策，陵阳感鲍子之言，张以诚请，丁为理屈，且大宗绝绪，命臣出缵傍统，禀承在昔，理绝终天，永怀情事，触感崩裂，伏惟陛下，俯权孤门哀荣之重，爰夺臣贲一至之轻，察其丹款，特赐停绝，至公允穆，微臣剋幸。
又表曰：近冒披款，庶蒙哀亮，奉被还诏，未垂矜允，伏读周遑，罔寘心诚，臣本凡劣，身名不限，摽一善不足以验风流，存小让不足以弘进止，若乃富埒千驷，贵有邦家，二者之来，不期而至，中人犹其趑趄，凡近固宜勉勖，直以门绪有归，长德无二，若使贲高延陵之风，臣忘子臧之节，是废德举，岂曰能贤，陛下留心孤门，特深追远，故臣穷必呼天，凭威咫尺，贲婴疾沉固，公私废礼，逢不世之恩，遂良己之志，确然难夺，有理存焉，臣既承先旨，出缵傍统，受命有资，反身何奉，叙心感悼，免义迫躬，诚贲息霁，［句有脱文。］年将志学，礼及趋拜，且私门世適，二三攸序，若天眷无已，必降殊私，乞以臣霁奉膺珪社，伏原陛下圣慈，曲垂矜慎，如蒙哀允，施重含育。
周庾信功臣不死王事请门袭封表曰：臣闻以法施民，必传祀典，以劳定国，必有承家，孙叔敖祭酹无闻，有伤良相，汝叔齐胤嗣绝没，实贬贤臣，谨案大统十六年格，先有封爵，死於王事绝嗣者，听以支子继袭，非死王事，不许承封，前牒五等功臣，皆是勤劳王室，身当患难，扞御灾祸，翼赞大猷，一日遇疾，身捐馆舍，不幸无胤，享祀便绝，於礼则不足，於义则有伤，未求上林之猎，已削其侯，不服襜褕之衣，先除其国，伏惟皇帝，崇德旌庸，兴亡继绝，闻鼓鼙而思将帅，画云台而念旧臣，岂有功存社稷，而无后可守，事尽忠贞，而无祠可祭，周於蕃屏为约，事在世功，汉以山河为誓，义存长久，臣闻存人之国，大於救人之灾，立人之后，重於封人之墓，窃以殷朝继及，无废小宗，周室兴亡，贵存身后，绍高密者累叶，岂专邓万［本集作禹。］之正胤，嗣平阳者重世，何必曹参之嫡孙，愚谓生有其劳，死非王事，虽在支庶，并听承袭，幸使伯有之魂，不能为厉，若敖之鬼，其无馁而，幽显对扬，人神咫尺。


后妃
◇后妃
《白虎通》曰：天子之配谓之后，后者何也，明海内之小君也。
《礼记》曰：古者天子立后，六宫三夫人九嫔二十七世妇八十一御妻，以听天下之内治，以明章妇道，故天下内和而家理，妇顺不脩，阴事不得，谪见於天，月为之食，月食，则后素服而修六宫之职，荡天下之阴事。
又曰：舜葬苍梧，盖三妃未之从也，［舜纳三妃，生九子，娥皇无子，女英生商均，益(礼记檀弓疏作癸。)比生二女，宵明，烛光，舜不告而娶，不立正妃，故唯纳三妃焉。］
《周官》曰：仲春，诏后师［周礼内宰作帅，下同。］内外命妇，始蚕于北郊，以为祭服，上春，诏王后帅六宫之人，生种而献之於王。
《毛诗》曰：关雎，后妃之德也，风之始也，所以风天下而正夫妇也。
又曰：葛覃，后妃之本也，后妃在父母家，则志在於女功之事，躬俭节用，服澣濯之衣，尊敬师傅，则可以归安父母，化天下以妇道也。
又，卷耳，后妃之志也。又当辅佐君子，求贤审官，知臣下之勤劳，内有进贤之志，而无险诐私谒之心，朝夕思念，至於忧勤者也。
又，樛木，后妃逮下也，言能逮下而无疾妒之心焉，［木下曲曰樛，木枝下垂。故葛藟得而蔓之，谕后，妃能下逮众妾，使得其序，众妾上附事之也。］
又，螽斯，后妃子孙众多也，言若螽斯不妒忌，则子孙众多也，［凡物有阴阳欲者，无不妒忌，唯螽斯不妒，各得大(明本作天，诗郑笺作受。)气而生子。］
又曰：兔罝，后妃之化也，关雎之化行，则莫不好德，贤人众多也。
又曰：芣苡，后妃之美也，天下和平，则妇人乐有子矣，《尚书》曰：釐降二女于妫汭，嫔于虞，［嫔，嫁也。］
尚书大传，古者后夫人将侍，君前，息烛，至于房中，释朝服，袭燕服，然后入御于君，鸡鸣，太师奏鸡鸣于陛，夫人鸣佩玉于房中，告去也，然后应门击柝，告辟也。
《史记》曰：自古受命帝王，及继体守文之君，非独内德茂也，盖亦有外戚助焉。故易基乾坤，诗首关雎，书叙釐降，春秋讥不亲迎，夫妻之际，人道之大伦。
《汉书》曰：汉兴，因秦之称号帝母皇太后，祖母称太皇太后，正適称皇后，妾称夫人。又有美人良人八子七子之号，至武帝，制婕妤娙娥容华充容各有爵位，而元帝加昭仪之号，凡十四等。
又曰：黄帝妃方雷氏，生玄嚣，为青阳，妃累祖，生昌意，妃彤鱼氏，生夷鼓，妃嫫母，生苍林。
应劭《汉官仪》曰：皇后称椒房，取其实蔓延盈升，以椒涂室，取温暖，除恶气也，犹天子朱泥殿上曰丹墀。
《汉旧仪》曰：皇后婕妤乘辇，馀皆以茵，四人舆以行，皇后玉玺，文与帝同，皇后春桑，皆衣青，手采桑，以缫三盆茧，示群臣妾从，春桑生而皇后亲桑，於苑中蚕室，养蚕千箔以上，群臣妾从桑还，献茧於馆。
又曰：皇帝赐后黄金万斤。
又曰：皇后食三十县，曰汤沐邑。
五经要义曰：古者后夫人，必有女史彤管之法，后妃群妾，以礼御于君所，女史书其环以进退之，生子月辰，则以金环退之，当御者，著于左手，既御，著于右手，左手阳也，以当就男，故著左手，右手阴也，御而复故。
《世本》曰：帝喾卜其四妃之子，皆有天下，元妃有邰氏之女，曰姜嫄，生后稷，次妃有娀氏之女，曰简狄，生契，次妃陈酆氏庆都，生帝尧，次妃娵訾氏，生帝挚。
《论语》：武王曰：予有乱臣十人，孔子曰：才难，不其然乎，有妇人焉，九人而已，妇人文母也，［五字当是注文。］
《列女传》曰：黄帝妃嫫母，於四妃之班居下，貌甚丑而最贤，心每自退。
又曰：启母涂山之女者，夏禹之妃，涂山女也，曰女娇，禹取四日而去治水，启既生，呱呱而泣，禹三过其门，不入子之，涂山独明教训，启化其德，卒致令名，禹为天子，启嗣而立，能继禹之道。
又曰：汤妃有莘之女也，德高而名，［后汉书一百一十崔琦传注引作明。］训正后宫，嫔御有序，伊尹为之媵臣，佐汤致王。
又曰：太姜者，太王之妃，有台氏之女也，贤而有色，生太伯仲雍季历，化导三子，皆成贤德，太王有事，必谘谋焉，诗曰：爰及姜女，聿来胥宇，此之谓也。
又曰：太任者，王季之妃，挚任之女也，端一诚庄，唯德之行，及其有身也，目不视恶色，耳不听恶声，口不出放言，溲于豕牢，而生文王，文王生而明圣，太任教以一，而知其百，卒为周宗，君子谓太任为能胎教。
又曰：太姒者，文王之妃，莘姒之女也，号曰文母，亦思媚太姜，太任旦夕勤劳，以进妇道，文王治外，文母治内，生十子，太姒教诲十子，自少及长，常以正道押持之，卒成武王周公之德。
《帝王世纪》曰：武王妃太公之女，曰邑姜，修教于内，生太子诵。
琐语曰：周宣王夜卧而晏起，后夫人不出於房，姜后既出，乃脱簪珥，待罪於永巷，使其傅母通言於宣王曰：妾之淫心见矣，至使君王失礼而晏起，以见君王之乐色而忘德也，乱之兴，从婢子起，敢请罪，王曰：寡人不德，寔自生过，非夫人之罪也，遂复姜后而勤於政事，早朝晏退，卒成中兴之名。
《续汉书》曰：明德皇后马氏，伏波将军马援之女也，后年七岁，幹治家事，敕制僮御，出入计校，一以贯之，年十三，以选入太子宫，接侍同列而承至尊，先人后己，发於至诚，由是见宠，是时后宫未有任育者，常言继嗣当以时立，荐达左右，惟恐不及，身衣大帛，御者秃裙不缘，诸王亲家朝请望，见后裙极粗疏，以为绮，就视乃笑，后曰：此缯染色好，故用之耳，老人知者，无不叹息，性不喜出入游观。又不好音乐，上时幸苑囿离宫，以故希从，诵易经，习诗论春秋，略记大义，后志在克己辅上，不以私家干朝庭，兄为虎贲中郎将，两弟黄门郎，讫永平世不迁。
【诗】晋成公绥诗曰：天地不独立，造化由阴阳，乾坤垂覆载，日月耀重光，治国先家道，立教起闺房，二妃济有虞，三母隆周王，涂山兴大禹，有莘佐成汤，齐晋霸诸侯，皆赖姬与姜，关雎思贤妃，此言安可忘。
又曰：殷汤令妃，有莘之女，仁教内修，度义以处，清谧后宫，九嫔有序，伊尹为媵臣，遂作元辅。
【颂】贤明颂曰：於铄姜后，光配周宣，非义不动，非礼不言，晏起早朝，永巷告愆，王用勤政，万国以虔。
又晋刘柔妻王氏姜嫄颂曰：英英姜嫄，寔德之纯，肇承灵瑞，武敏是遵，诞育歧嶷，毗赞皇纶，播殖之训，万叶攸循。
又启母涂山颂曰：涂山静居，玄朗悟机，大禹至公，过门不归，明此道训，孩胤是绥，仁哲以成，永系天晖。
魏韦诞皇后亲蚕颂曰：于时明庶扇物，鸟帑昏正，躬耕帝藉，迈德班令，嘉柔桑之肇敷，思郊庙之至敬，命皇后以亲蚕，俾躬桑于外坰，考时日於巫咸，诏太卜以献祯，御坤德之大辂，翳翠葆以扬旌，尔乃皇英参乘，涂山奉舆，总姜任於后陈，载樊卫於贰车，千乘隐其雷动，万骑粲以星敷，启前路於三官，命蚩尤而清衢，游青虬於左角，步素螭於右隅，登崇坛而正位，觌休气於朝阳，步雕辇而下降。手柔条於公桑，嫔妾肃以莅事，职蚕植而承筐，供副袆之六服，昭孝敬於蒸尝，盛华礼於中宇，神化驰於八方，乃延群妾，宴赐于前，降至贵以逮下，布恺悌之渥恩，礼仪备序，巾车回辕，班中黄之禁财，散束帛之戋戋，神泽霈以雨施，洪惠播於无原，同硕庆於生民，发三灵之永欢，苞繁祜於万国，卷福釐以言旋，美休祚於亿载，岂百世之曾玄。
晋左九嫔武帝纳皇后颂曰：峨峨华山，峻极太清，巨灵导流，河渎是经，惟渎之神，惟岳之灵，锺于扬族，载育盛明，我后穆穆，应期挺生，含聪体喆，歧嶷夙成，如兰之茂，如玉之莹，越在幼冲，休有令名，飞声八极，翕习紫庭，超任邈姒，比德皇英，京室是嘉，备礼致聘，令月吉辰，百僚奉迎，登位太微，明德日盛，群黎欣戴，函夏同庆，翼翼圣皇，睿哲孔纯，愍兹狂戾，阐惠播仁，蠲衅涤秽，与时惟新，霈然洪赦，恩诏遐震，后之践祚，囹圄虚陈，万国齐欢，六合同欣，坤神抃舞，天人载悦，兴瑞降祥，表精日月，和气烟煴，三光朗烈，既获嘉时，寻播甘雪，玄云掩霭，灵液霏霏，既储既积，待阳而晞，长享丰年，福禄永绥。
【赞】曹植姜嫄简狄赞曰：喾卜四妃，子皆为王，帝挚早崩，尧承天纲，玄鸟大迹，殷周美祥，稷契既生，功显虞唐。
又禹妻赞曰：禹娶涂山，土功是急，闻启之生，过门不入，女娇达义，明勋是执，成长圣嗣，天禄以袭。
晋傅玄班婕妤画赞曰：斌斌婕妤，履正修文，进辞同辇，以礼匡君，纳侍显德，谠对解纷，退身避害，志邈浮云。
又明德马皇后赞曰：明德马后，执贞履素，光崇六行，动遵礼度，作后作母，帝谘厥谋，国赖内训，家应显祚。
晋左九嫔虞舜二妃赞曰：妙矣二妃，体灵应符，奉嫔于妫，光有此虞，沅湘示教，灵德永敷。
又周宣王姜后赞曰：昭昭宣王，克复前制，亹亹姜后，乃激乃厉，执心至公，以恢明世。
又纳杨后赞曰：清和协极，二仪降灵，启兹杨族，仁哲诞生，徽音内发，有馥其声，玄符表运，作合圣明，文定厥祥，考卜惟贞，良辰纳币，三光朗清，元公执挚，嘉礼告成，卿士庶僚，烂其充庭，赫赫华宗，弈世载荣，谦光其尊，在满戒盈，受兹介福，垂祚亿龄。
晋庾阐二妃像赞曰：二妃玄达，含灵体妙，协德坤元，配虞齐耀，明两既丽，重光作照，有邈其微，神风遐劭。
【箴】后汉皇甫规女师箴曰：观象制教，肇经乾坤，家有王义，室有严君，各有定位，阴阳是分，昔在轩辕，陶化正刑，刑于壸闱，以临百官，煌煌后妃，玄紞是闲，穆穆夫人，爰采洁蘩，师礼莫违，而神冈时怨，关雎首化，万国承流，实有淑女，允作好逑，唐媛兴妫，文武盛周，德音不回，弘济大繇，咨尔庶妃，銮路斯迈，战战兢兢，厉省鞶带，渐进不形，变起无外，行难著而易丧，事易失而难退，动若顺流，应如发机，奉上惟敬，抚下唯慈，怨岂在明，患生不思。
后汉傅幹皇后箴曰：煌煌四星，著天垂曜，赫赫后妃，是则是效，舜纳二女，对扬茂教，正位于内，顽嚣辍恭，辛乱妲己，共则情悦，牝鸡乱晨，殷祀用绝，孝成宽柔，纵弛纪纲，王擅朝权，赵专椒房，巨猾是缘，窃弄神器，故祸不出所憎，常出所爱，是以在昔明后，日新其化，匪唯训外，亦训于内，晋张华女史箴曰：茫茫造化，两仪始分，散气流形，既陶既甄，在帝庖羲，肇经天人，爰始夫妇，以及君臣，家道以正，而王猷有伦，妇德尚柔，含章贞一，婉娩淑慎，正位居室，樊姬感庄，不食鲜禽，卫女矫桓，耳忌和音，志厉义高，而二主易心，玄熊攀槛，冯媛趍进，夫岂无畏，知死不吝，班女有辞，割欢同辇，夫岂无怀，防微虑远，人咸知饰其容，莫知饰其性，性之不饰，或愆礼正，出其言善，千里应之，苟违斯义，同衾以疑，懽不可以渎，宠不可以专，专实生慢，爱极则迁，致盈必损，理有固然。
晋裴頠女史箴曰：膏不厌鲜，水不厌清，玉不厌洁，兰不厌馨，尔形信直，影亦不曲，尔声信清，响亦不浊，绿衣虽多，无贵於色，邪径虽利，无尚於直，春华虽美，期於秋实，冰璧虽泽，期於见日，浴者振衣，沐者弹冠，人知正服，莫知行端，服美动目，行美动神，天道祐顺，常与吉人。
【诔】汉杨雄皇后诔曰：沙麓之灵，太阴之精，天生圣姿，豫有祥祯，作合于汉，配元生成，孝顺皇姑，圣敬齐庄，内则纯备，后烈丕光，肇初配元，天命是将，志在黎元，是劳是勤，寅宾出日，东祑阳谷，鸣鸠拂羽，胜降桑木，蚕于茧馆，躬执筐曲，帅道群妾，咸修蚕族，分茧理丝，女工是敕，遐迩蒙祉，中外提福，自京逮海，靡不仰德，去此昭昭，就彼冥冥，忽兮不见，超兮西征，既作下宫，不复故庭。
后汉崔瑗窦贵人诔曰：若夫贵人，天地之所留神，造化之所殷{勤心}，华光曜乎日月，才志出乎浮云，然犹退让，未尝专宠，乐庆云之普覆，悼时雨之不广，忧国念主，不敢怠遑，呜呼哀哉，惟以永伤，重曰：积善之家福庆长，修身以寿道之常，圣人之言义不虚，修身获报效莫疏，令问不忘身犹存，贵人虽没遗德尊，著于金石垂后昆。
曹植卞太后诔曰：率土喷薄，三光改度，陵颓谷踊，五行互错，皇室萧条，羽檄四布，百姓歔欷，婴儿号慕，若丧考妣，天下缟素，圣者知命，殉道宝名，义之攸在，亦弃厥生，敢扬后德，表之旐旌，光垂冈极，以慰我情，乃作诔曰：我皇之生，坤灵是辅，作合于魏，亦光圣武，笃生帝文，绍虞之绪，龙飞紫宸，奄有九土，详惟圣善，歧嶷秀出，德配姜嫄，不忝先哲，玄览万机，兼才备艺，汎纳容众，含垢藏疾，仰奉诸姑，降接俦列，阴处阳观，潜明内察，及践大位，母养万国，温温其仁，不替明德，悼彼边氓，末遑宴息，恒劳庶事，兢兢翼翼，亲桑蚕馆，为天下式，樊姬霸楚，书载其庸，武王有乱，孔叹其功，我后齐圣克畅丹聪，不出房闼，心照万邦，年逾耳顺，乾乾匪倦，珠玉不玩，躬御綈练，日昃忘饥，临乐勿宴去奢即俭，旷世作显，慎终如始，蹈和履贞，恭事神祇，昭奉百灵，跼天蹐地，祇畏神明，敬微慎独，执礼幽冥，虔肃宗庙，蠲荐三牲，降福无疆，祝云其诚，宜享斯祐，蒙祉自天，何图凶咎，不勉斯年，尝祷尽礼，有笃无痊，岂命有终，神食其言，遗孤在疚，承讳东藩，擗踊郊畛，洒泪中原，追号皇妣，弃我何迁，昔垂顾复，今何不然，空宫寥廓，栋宇无烟，巡省阶涂，仿佛棂轩，仰瞻帷幄，俯察几筵，物不毁故，而人不存，痛莫酷斯，彼苍者天，遂臻魏都，游魂旧邑，大隧开涂，灵将斯戢，叹息雾兴，挥泪雨集，徘徊輀柩，号咷弗及，神光既幽，伫立以泣。
晋张华章怀皇后诔曰：自天陶灵，必有徵祥，诞在初载，亦曜神光，显应天禄，聿嫔圣皇，受气自然，寔听清和，内含茂质，外发英华，身处宸极，敬恭惟夙，窈窕淑媚，柔顺婉穆，宣慈内政，流化太微，六宫变雅，清我壸闱，经纶庶属，积思万机，既臻缉熙，玄泽流衍，将翼我后，登封降禅，氛祲告妖，沉结弥留，奄忽升遐，弃世高游，圣上哀怀，感切悼心，率土缟素，遏密八音，眇眇游灵，将焉所之，容光幽迈，岂有反期，杳杳新宫，下绝三泉，茫茫陵域，合体中原，委弃晖章，即安太清。
晋左九嫔元皇后杨氏诔曰：昔有莘適殷，姜姒归周，宣德中闺，徽音永流，樊卫二姬，匡齐翼楚，马邓两妃，亦毗汉主，峨峨元后，光嫔晋宇，伉俪圣皇，比踪往古，遭命不永，北［明本作背。］阳即阴，六宫号咷，四海动心，嗟余鄙妾，衔恩特深，追慕三良，甘心自沉，何用存思，不忘德音，何用纪述，记辞翰林，乃作诔曰：惟岳降神，显兹祯祥，笃生英媛，休有烈光，和畅春日，操厉秋霜，率由四教，容德匪荒，行周六亲，徽音显扬，皇英佐舜，涂山翼禹，明明我后，与世同矩，云胡不造，丁兹祸殃，寝疾弥留，寤寐不康，祈祷无应，尝药无良，有始有终，天地之经，自非三光，谁能不零，存播令德，没图丹青，温温元后，寔宣慈焉，抚育群生，恩惠滋焉，悬名日月，垂万春焉。
宋谢庄孝武帝宣贵妃诔曰：律谷罢煊，龙乡辍晓，照车去魏，联城辞赵，皇帝痛掖殿之既阒，悼泉涂之已空，巡步檐而临蕙路，集重阳而望椒风，国轸丧淑之伤，家凝霣妣之怨，敢撰德於旂旒，庶图芳於锺万，其辞曰：玄丘烟煴，瑶台降芬，高唐泄雨，巫山郁云，诞发兰仪，光启玉度，望月方娥，瞻星比婺，敏德素里，栖景震轩，处丽絺绤，出懋蘋蘩，脩诗贲道，称图昭言，翼训姚幄，赞轨尧门，展如之华，寔邦之缓，敬勤显阳，肃恭崇宪，奉荣惟约，承兹以逊，逮下延和，临朝违怨，祚灵集祉，庆蔼迎祥，皇胤璲式，帝女金相，联附齐颖，接萼均芳，以蕃以牧，烛代晖梁，视朔书气，观台告祲，璁衡藏容，翚翟毁衽，掩采瑶光，收华紫禁，移气朔兮变罗纨，白霜凝兮岁将阑，庭树惊兮中睢［《文选》五十七作帷。］响，金棋暧兮玉座寒，仰昊天之莫报，怨凯风之徒攀，经建春而右转，循阊阖而径度，旌委郁於飞飞，龙逶迟於步步，锵楚挽於槐风，唱边箫於松雾，涉姑射而环回，望乐池而顾慕，晨辒解凤，晓盖俄今，［《文选》作金。］山庭寝白，隧露抽阴，重扃闭兮灯以黯，中泉寂兮此夜深，销神躬於壤末，散灵魄於天浸。
【哀策】晋潘岳景献皇后哀策文曰：於穆先后，俪皇协运，世宗之胤，德博化先，用俭礼峻，任姒隆周，后亦母晋，终温且惠，其仪淑慎，既慎其仪，克明礼教，抚翼齐蕃，训成弘操，其慈有威，不舒不暴，乃家乃邦，是则是效，嗟余艰屯，仍遭不造，靡恃惟妣，景命弗保，心之云痛，痛贯穹昊，袭龟筮之良辰，启幽房之潜邃，整武驾之隆牡，结龙辀之缟驷，望旂常而崩摧，披辒辌以增欷，口呜咽以失声，目横迸以洒泪，邈雨绝於宫闱，长无觌於仿佛。
晋张华元皇后哀策文曰：天地配享，化成两仪，王假有道，义在伉俪，姜嫄佐喾，二妃兴妫，仰观古籍，觊亦同规，今胡不然，景命夙亏，我膺历运，临统万方，正位于内，寔在嫔嫱，天作之合，骏发其祥，河岳降灵，启祚华阳，弈世丰衍，朱绂斯皇，来翼家邦，宪度是常，缉熙阴教，德声显扬，如何不吊，背世陨丧，瑶齐无住，长去蒸尝，追怀永悼，率土摧伤，陵兆既宅，将迁幽都，宵陈夙驾，元妃其徂，宫闱遏密，阶庭永虚，设祖属紼，告驾启途，法服翚褕，寄象容车，金辂晻蔼，帷裳不舒，千乘动轸，六骥踟蹰，铭旌树表，翣柳云敷，祁祁同轨，岌岌蒸徒，孰云不怀，哀感万夫，宁神虞旃，安体玄庐。
宋颜延之元皇后哀策文曰：龙轜纚綍，容翟结骖，皇涂昭旷，神路幽严，皇帝亲临祖馈，躬瞻宵载，饰遗仪於组旒，纶徂音乎珩佩，悲黼翣之移御，痛翚褕之重晦，降轝客位，彻奠殡阶，乃命史臣，累德述怀，其辞曰：伦昭俪昇，有总有凭，圆精初铄，方祇始凝，昭哉世族，祥发庆膺，秘仪景胄，圆光玉绳，昌晖在阴，柔明将进，率礼蹈和，称诗纳顺，爰自待年，金声夙振，亦既有行，素章增绚，象服是加，言观维则，俾我王风，始基嫔德，蕙问川流，芳猷允塞，方江泳汉，再谣南国，伊昔不造，鸿化中微，用集宝命，仰陟天机，释位公宫，登曜紫闱，钦若皇姑，允迪前徽，孝达宁亲，敬行宗祀，进思才淑，傍宗图史，降音在咏，动容成纪，坤则顺成，皇轩润饬，下节震腾，上清眺侧，有来斯雍，无思不极，象物方臻，视祲告沴，太和既融，攸华委世，兰殿长阴，椒涂弛卫，戒凉在律，杪秋即穸，霜夜流唱，晓月升魄，八神警引，五辂迁迹，噭々储嗣，哀哀列辟，洒零玉墀，雨泗丹液，［《文选》五十八作掖。］抚存悼亡，感今怀昔，南背国门，北首山园，遥酸紫盖，眇泣素轩，灭采清都，夷体寿原，邑野沦蔼，戎夏悲欢，［《文选》作讙。］来方可述，往驾弗援。
齐谢朓敬皇后哀策文曰：翚帟舒阜，玄堂启扉，俎彻三献，筵卷六衣，怀蜃卫而延首，想鹥辂而抚心，痛椒涂之先廓，哀长信之莫临，身隔两起，时无三辰，旋诏左言，光敷圣善，其辞曰：帝唐远胄，御龙遥绪，在秦作刘，在汉开楚，肇惟淑圣，克柔克令，清汉表灵，曾沙膺庆，爰定厥祥，徽音允穆，光华沼沚，荣曜中谷，敬始絺绤，教先穜稑，睿问川流，神襟兰郁，先德韬光，君道方披，辅佐求贤，在谒无陂，顾史弘式，陈诗展义，厚下曰仁，藏往伊智，十乱斯俟，四教冈式，思媚诸姑，贻我嫔则，化自公宫，远被南国，轩曜怀光，素舒伫德，闵予不祐，慈训早违，方年冲藐，怀袖靡依，家臻宝业，身嗣昌晖，寿宫寂远，清庙虚归，帝迁明命，民神胥悦，乾景外临，阴仪内缺，空悲故剑，徒嗟金穴，冯相告祲，宸驾长往，贻厥远图，末命是奖，怀丰沛之绸缪，背神京之弘敞，陋苍梧之不从，遵鲋隅以同坏，陈象设於园寝，映舆鍰於松楸，望承明而不入，度清洛而南游，继池綍於通轨，接龙帷於造舟，回塘寂其已慕，东川澹而不流，藉閟宫之远烈，闻缵女之遐庆，始协德於蘋蘩，终配祇而表命，慕方缠於赐衣，悲日隆於抚镜，思寒泉之冈极，讬彤管於遗咏。
梁任昉王贵嫔哀策文曰：游衣戒节，轜车命服，永去椒华，长辞嘉福，笥缄遗组，筵委尘鞠，将命启期，寔惟嘉数，珮空响其何节，姆下当［疑当作堂。］其谁傅，殡宫既毁，祖馈斯撤，爰命史臣，宣美来裔，坤载既厚，内德云助，轩五有弘，姬十斯豫，诞咨邦淑，选自良家，爰登六列，象服委蛇，青絇丹繶，辰衣素纱，肃雍妇职，佥曰俞往，赞景望舒，方娠明两，心前轨庆，轩中增朗，与栝不愆，朏魄无爽，式陪茧观，有事蚕宫，降舆访道，基我王风，宣礼撤豆，缉乐房中居贵能降，在盈思冲，仁者必寿，彼苍者穹，如何不淑，万化齐终，荐车告途，殡穸既辨，黼翣璀以陆离，帷〈巾光〉纷其舒卷，出桂宫而北徂，经未央以西转，池紼顾而徐前，服马嘶而不践，霜霏微而初被，野空笼而始彫，促虞泉於薤露，抚悲翁於短箫，母以子贵，义弘前哲，申前［明本作襄，疑当作衰。］齐削以从疑，革麻縓之轻杀，达副君之天至，赋白华之无缺，庶清庙之微微，非寿原之永翳。
【谥策】宋谢庄殷贵妃谥策文曰：维年月日，皇帝曰咨故淑仪殷氏，惟尔合徽挺懋，爰光素里，友琴流荇，实华紫掖，奉轩景以柔明发迹，处椒风以婉娈升［原作外，据冯校本改。］名，幽闲之范，日蔼层闱，繁祉之庆，方隆蕃世，而当春掩藻，中波灭源，朕用震悼，伤于厥心，松区已剪，泉冥将遂，宜旌德第行，式衍声芳，魂而有灵，尚兹宠渥，呜呼哀哉。
【诏】梁沈约梁武帝立内职诏曰：刑于垂训，周文所以表德，壸闱失序，汉氏所以丧邦，并被诸方策，式昭戒劝，魏晋以来，虽云简薄，而内职名号，参差不同，在宋太始，位置繁缛，遂设九品，且拟外朝，填委椒掖，徵费无已，自此相仍，踵以成旧，昭阳九华，千门万户，朕受命自天，始基七百，思所以立房自迩，贻厥方来，前代职品，所宜因革，外可详议，务令该允。
陈徐陵陈文帝登祚尊皇太后诏曰：朕以虚薄，才非弘济，窃守蕃维，常惧盈满，岂图苍昊不吊，国步艰难，皇嗣元良，藐在崤渭，二臣奉迎，川途靡从，六传还朝，淹留未日，令国图无主，家业事隆，上奉父母之严规，下逼群公之庭诤，遂以庸质，升纂帝基，对扬大化，弥增号惧，今宜式遵旧则，奉上皇后尊号为皇太后，御慈训宫，一依前典，若中流静晏，皇嗣归来，辄当解绂於箕山之阳，归老於琅琊之国，复子明辟，还承宝图，若问与夷，无媿园寝。
【章】梁江淹为建平皇［本集作王。］庆王后正位章曰：伏承以嘉月惠时，膺曜宸正，翚珩昭品，褕组在饰，休遍函夏，誉殷灵昧，伏惟岳曜静德，式怀谦顺，升降图传，左右诗史，夙镜茂资，早摛芳训，衍教紫庭，丽轨华屋，声激绮组，风偃家邦。
梁沈约为六宫拜章曰：蓬闱菲质，嘉淑无筭，越自幽衡，登躯宸汉，奉日月之华，侍巾屣之末，何以厕鸳鸾之盛序，奉属车之清尘，随江总为陈六宫谢章曰：恭膺礼命，愧集丹缕之颜，拜奉曲私，愁萦翚羽之色，曾宫夜火，伯媛匪惊，楚谢奔涛，贞姜何惧，岂期日月腾影，风云写润，遂复位崇九御，声高六列，象服增华，丹軿耀采，何以弼佐王风，克柔阴化，兢惶并集，追想流荇之诗，荷据相并，遂失鸣环之节。
【表】魏傅嘏请立贵嫔为皇后表曰：有虞始德，观化妫汭，夏后创业，启祚涂山，咸以淑哲，垂文曲颂，伏惟贵嫔，诞秀令族，禀真高胄，应昭明之量，兼圣善之行，金玺未授，而玉瑞先显，表赞天休，昭隆后祚，贞侔先典，告逾往训，而犹潜光，未即皇统，进违二仪烟煴之德，退阚悬象兼曜之仪，群僚百辟，所以竦伫陛下钦若天秩，祗赞帝祉，夙崇盛礼，俾君万国，则六合承风，天下幸甚。
魏陈王曹植上卞太后诔表曰：大行皇太后，资坤元之性，体载物之仁，齐美姜嫄，等德任姒，佐政内朝，惠加四海，草木荷恩，含气受润，庶锺元吉，永膺万祚，何图一旦，早弃明朝，背绝臣庶，悲痛靡告，臣闻铭以述德，诔尚及哀，是以冒越谅闇之礼，作诔一篇，知不足赞杨明贵，以展臣蓼莪之思，忧荒情散，不足观采。
晋左九嫔上元皇后诔表曰：伏惟圣善宣慈，仁洽六宫，含弘光大，德润四海，妾闻之前志，卑不诔尊，少不诔长，杨雄臣也，而诔汉后，班固子也，而诔其父，皆以述杨景行，显之竹帛，岂所谓三代不同礼，随时而作者乎。
后魏温子昇魏帝纳皇后群臣上礼文曰：臣闻轩辕乃神，西陵以之作合，夏后至圣，涂山於是来嫔，伏惟陛下，龙飞缵历，大明理运，长秋既建，阴教有主，景命无穷，灵基长世，普天之下，莫不欣跃。
随江总为陈六宫谢表曰：鹤籥晨启，雀钗晓暎，恭承盛典，肃荷徽章，步动云桂，香飘雾縠，媿缠艳粉，无情拂镜，愁萦巧黛，息意临窗，妾闻汉水赠珠，人闻绝世，洛川拾翠，仙处无双，或有风流行雨，窈窕初日，声高一笑，价起两环，乃可桂殿迎春，兰房侍宠，借班姬之扇，未掩惊羞，假蔡琰之文，宁披悚戴。
【论】宋范晔皇后纪论曰：周礼，后正位宫闱，同体天王，夫人坐论妇礼，九嫔掌教四德，世妇知丧祭宾客，女御序于王之燕寝，顺宫分务，［原讹雾，据冯校本改。］各有典司，女史彤管，记功书过，居有保阿之训，动有环珮之响，进贤才以辅佐君子，哀窈窕而不淫其色，所以能宣述阴化，脩成内则，秦并天下，多自骄大，官备七国，爵列八品，汉兴因循，而妇制莫釐，高祖帷箔不修，孝文衽席无辨，而选纳尚简，饰玩少华，自武元之后，世增淫费，至乃掖庭三千，增级十四，及光武中兴，斫彫为朴，六宫称号，唯后贵人，贵人金印紫绶。又置美人宫人采女三等，明帝事遵先旨，宫教颇修，登建嫔后，必先令德，内无出阃之言，权无私溺之授，可谓矫其弊矣，孝章以下，渐用色授，恩隆好合，遂忘灾蠹，自古虽主幼时艰，王家多衅，委成冢宰，未有专任妇人，断割重器，唯秦芊太后，始摄政事，故穰侯权重於昭王，家富於嬴国，汉仍其谬，知患莫改，东京皇统屡绝，权归女主，外立者四帝，临朝者六后，莫不定策帷帟，委事父兄，贪孩童以久其政，抑明贤以专其威，任重道愆，利深祸速，身犯雾露於云台之上，家婴缧絏於圄犴之下，堙灭连踵，倾辀继路，而赴蹈不息，焦烂为期，终乃凌夷大运，沦亡神宝，诗书所叹，略同一揆。
【行状】梁江淹宋建平王太妃周氏行状曰：窃闻侯服之誉，非黄冠所敷，玉食之门，宁皂衣所述，谅畏裒虚美於君后，披空名於鼎贵，然昔有汉臣诔行，晋史书德者，亦云实而已焉，太妃诞巽离之正和，函云露之中气，凝采髻岁，贲章笄年，若乃彤管女图之学，纂组绮缟之工，升降虔谦之仪，柔静嘉顺之节，莫不中道若性，不严而成，故誉满帷阃，声播轩殿。


殷成汤周文王周武王周成王汉高帝汉文帝汉景帝汉武帝汉昭帝汉宣帝汉光武帝汉明帝汉和帝
◇殷成汤
《春秋元命苞》曰：汤臂四肘，是谓神肘。
《尚书璇玑钤》曰：汤受金符帝箓，白狼衔钩入殷朝。
《尚书·中候》曰：天乙在亳，诸邻国襁负归德，东观乎雒，降三分璧，黄鱼双跃，出济于坛，化为黑玉，赤勒曰：玄精天乙，受神福，伐桀克。
尚书汤誓曰：伊尹相汤伐桀，升自陑，遂与桀战于鸣条之野。
《春秋元命苞》曰：汤之时，其民大乐，其救之於患害，故乐名大护，护者救也，一云，扶都感白气而生汤。
《周书》曰：汤放桀而归於亳，三千诸侯大会，汤取天子之玺，置之於天子之座左，复而再拜，从诸侯之位，汤曰：此天子之位，有道者可以处之矣，夫天下非一家之有也，有道者之有也，故天下者，唯有道者理之，唯有道者宜处之，汤以此三让，三千诸侯，莫敢即位，然后汤即天子之位。
《孟子》曰：汤居亳，与葛伯为邻，葛伯不祀，汤使人问，何为不祀，曰：无以供牺牲，汤遗之牛羊，葛伯得而食之。又不祀，汤又问之，曰：无以供粢盛，汤使亳民为之耕，老弱馈食，葛伯率众要其酒肉黍稷者，遮而夺之，不以饔授者则杀之，有一童子，以黍肉饷，杀而夺焉，汤乃兴师伐葛伯，天下闻之，皆曰：非富天下也，为疋夫疋妇报雠也。
《吕氏春秋》曰：成汤之时，有穀生於庭，昏生，至旦而大合拱，史请卜其故，汤退卜者曰：吾闻祥者福之先也，见祥而为不善，则福不至，妖者祸之先也，见妖而为善，则祸不至，於是早朝晏退，问疾吊丧，务镇抚百姓，三日而穀亡，尚书大传曰：夏人饮酒，醉者持不醉者，不醉者持醉者，相和而歌曰：盍归于亳，盍归于亳上，亳亦大矣，故伊尹退而闲居，深听乐声，［思其故也，是时伊尹仕桀。］更曰：觉兮较兮，吾大命格兮，［觉兮谓先知者，较兮谓直道者也，格，至也，吾，语桀也。］去不善而就善，何乐兮，伊尹入告于桀曰：大命之亡有日矣，桀哑笑曰：天之有日，犹吾之有民也，日亡，吾亦亡矣，是以伊尹遂去夏適汤。
《说苑》曰：汤欲伐桀，伊尹请且乏贡职，以观夏动，桀怒，起九夷之师，伊尹曰：未可，彼尚能起九夷之师，是罪在我也，汤乃谢请服，入贡职，明年。又乏贡职，桀起九夷之师，九夷之师不起，伊尹曰：可矣，汤乃兴师伐桀，残之，迁於南巢。
《帝王世纪》曰：成汤一名帝乙，丰下锐上，倨身而扬声，长九尺，有圣德，诸侯有不义者，汤从而征之，诛其君，吊其民，天下咸悦，故东征则西夷怨，南征则北狄怨，曰：奚为而后我，凡二十七征而德施於诸侯，出见罗者，方祝曰：从天下者，从地出者，四方来者，皆入吾罗，汤曰：嘻，尽之矣，非桀其孰能为此哉，乃命解其三面，而置其一面，更教之祝曰：欲左者左，欲右者右，欲高者高，欲下者下，吾取其犯命者，汉南诸侯闻之，咸曰：汤之德至矣，泽及禽兽，况於人乎，一时归者三十六国，及夏桀无道，罪谏者，汤使人哭之，桀囚汤使於夏台，而后释之，诸侯由是咸叛桀附汤，同日贡职者五百国，三年而天下咸服，汤自伐桀后，大旱七年，殷史卜曰：当以人祷，汤曰：吾所为请雨者民也，若必以人祷，吾请自当，遂斋戒，剪发断爪，以己为牲，祷於桑林之社，言未已而大雨，方数千里，汤践天子位十三年，年百岁而崩。
【赞】魏陈王曹植殷汤赞曰：殷汤伐夏，诸侯振仰，放桀鸣条，南面以王，桑林之祷，炎灾克偿，伊尹佐治，可谓贤相。
又汤祷桑林赞曰：惟殷之世，炎旱七年，汤祷桑林，祈福于天，剪发离爪，自以为牲，皇灵感应，时雨以零。
周庾信汤解网赞曰：连珠两起，合玉双沉，穀为祥树，桑成乐林，三方落网，一面驱禽，德以行政，仁乎用心。
◇周文王
《春秋元命苞》曰：文王四乳，是谓含良，盖法酒旗，布恩舒明，［酒者乳也，能乳天下，布恩之谓也。］
《周书》曰：文王在镐，召太子发曰：我身老矣，吾语汝，我所保与我所守，传之子孙，吾厚德而广惠，不为骄侈，不为泰靡，童牛不服，童马不驰，土不失其宜，万物不失其性，天下不失时，以成万材，万材已成，牧以为人，天下利之而勿德，是谓大仁。
《墨子》曰：赤鸟衔珪，降周之歧社，曰：命周文王伐殷。
《韩子》曰：昔文王请入雒西地赤壤之国方千里，以解炮烙之刑，天下皆说，仲尼曰：大哉文王，轻千乘之国，而请解炮烙之刑。
《韩诗外传》曰：昔周文王寝疾五日而地动，东西南北，不出四郊，有司请曰：臣闻地之动为人主也，今者君王寝疾五日而地动，四面不出国郊，群臣皆恐，曰：请移之，文王曰：奈何其移之也，对曰：兴事动众，以增国城，其可移之，文王曰：夫天之见妖，以伐有罪，我必有罪，故天以罚我也，今又专兴事动众，以增国城，是重吾罪也，不可，请改行重善移之，其可以免乎，於是遂谨其礼祑皮革，以交诸侯，饰其辞令币帛，以出礼俊士，颁其爵列等级田畴，以赏群臣，行无几何而疾止。
《琴操》曰：受命者，谓文王受天命而王，文王以纣时为歧侯，躬脩道德，执行仁义，百姓附亲，是时，纣为无道，刳胎斮涉，废坏仁人，天统易运，诸侯瓦解，皆归文王，其后有凤皇衔书於文王之郊，文王曰：殷帝无道，虐乱天下，皇命已移，不得复久，乃作凤皇之歌，其章曰：翼翼翔翔，彼鸾皇兮，衔书来游，以命昌兮，瞻天案图，殷将亡兮，苍苍昊天，始有萌兮，神连精合，谋於房兮。
又曰：文王备修道德，百姓亲附，文王有二子，周公武王，皆圣，是时，崇侯虎与文王列为诸侯，德不及文王，常嫉妒之，乃谮文王於纣曰：西伯昌圣人也，长子发中子旦皆圣人也，三圣合谋，君其虑之，乃囚文王於羑里，将欲杀之，於是文王四臣散宜生等，周流海内，经历丰土，得美女二人，水中大贝，白马朱鬛，以献於纣，陈於中庭，纣立出西伯，文王在羑里时，演易八卦以六十四，作郁厄之辞，困於石，据于蒺藜，乃申愤以作歌曰：殷道溷溷，浸浊烦兮，朱紫相合，不别分兮，迷乱声色，信谗言兮，炎炎之虐，使我愆兮，幽闭牢阱，由其言兮，遘我四人，忧勤勤兮。
《论衡》曰：文王饮酒千锺，孔子百觚，言圣人能以德持酒也，如一坐千锺百觚，此酒徒，非圣人也。
《帝王世纪》曰：文王昌，龙颜虎肩，身长十尺，焜有四乳，敬老慈幼，晏朝不食，以延四方之士，是以大〈真真〉闳夭散宜生南宫适之属咸至，是为四臣，文王虽在诸侯之位，袭父为西伯，纣既囚文王，文王之长子曰伯邑考，质于殷，为纣御，纣烹以为羹，赐文王，曰：圣人当不食其子羹，文王得而食之，纣曰：谁谓西伯圣者，食其子羹，尚不知也。
【赞】魏陈王曹植文王赞曰：於赫圣德，寔惟文王，三分有二，犹复事商，化加虞芮，傍暨四方，王业克昭，武嗣遂光。
又文王赤雀赞曰：西伯积德，天命攸顾，赤雀衔书，爰集昌户，瑞为天使，和气所致，嗟尔后王，昌期而至，周庾信文王见吕尚赞曰：言归养老，垂钓西川，岸止盘石，溪唯小船，风雨未感，意气怡然，有此相望，于今几年。
◇周武王
《尚书·中候》曰：太子发，以纣存三仁，虽即位，不称王，［三仁，箕子比干微子。］
乐稽耀嘉曰：武王承命兴师，诛于商，万国咸喜，军渡孟津，前歌后舞，克殷之后，民乃大安，家给人足，酌酒郁摇，［郁摇，喜濬。］
《史记》曰：武王脩文王业，东观兵孟津，为文王木主，载以居中军，自称太子发，言奉文王以伐，不敢自专，遂兴师，渡于河，时诸侯不期而会孟津者八百，诸侯皆曰：纣可伐，武王曰：未可也，乃还师，居二年，闻纣昏乱滋甚，杀比干，囚箕子，太师疵少师彊微子，抱其祭器而饹周，於是武王乃渡孟津，伐纣，纣师皆倒干戈以战，纣军溃畔，纣死。
《帝王世纪》曰：武王见暍人，王自左拥而右扇之，纣政弥乱，殷太史向挚，载其图书而归周，王以告于诸侯，四年，起师而东，至商郊牧野，乃作木檐，［○帝王世纪作牧誓。］王袜系解，五人御於前，莫肯为王系袜，皆曰：臣所以事君王，非为系袜也，王乃释旄钺而系之，与纣战，纣师败绩，禽费仲恶来，纣赴于京，自燔于宣室而死，二嬖妾与妲己亦自杀，乃以大白髦麾诸侯入殷商都，百姓咸待于郊，王使告曰：上天降休，商人皆拜，王亦答拜，以兵入，造纣及妲己尸，王亲射之，三发，然后下车，以剑击之，周公为司徒，使以黄钺斩纣头，悬于大白之旗，召公为司空。又使以玄钺斩妲己颈，县之小白旗，置旌於商容之庐，命召公释箕子之囚，赐贝千朋，命原公释百姓之囚，归璇台之珠玉，命南宫括散鹿台之财，发巨桥之粟，以赈贫民，命南宫伯达史逸，迁九鼎于洛邑，命闳夭封比干之墓，命宗祝飨祀于军，微子胶鬲，皆委质为臣，殷人咸喜曰：王之於人也，死犹封其墓，况其生者乎，王之於贤仁也，亡者犹表其庐，况其存者乎，王之於财也，聚者犹散之，况其复藉者乎，王之於色也，在者犹归其父母，况复徵之乎。
【赞】魏陈王曹植周武王赞曰：桓桓武王，继世灭殷，咸任尚父，且作商臣，功加四海，救世济民，天下宗周，万国是宾。
◇周成王
《春秋元命苞》曰：文王造之而未遂，武王遂之而未成，周公旦抱少主而成之，故曰成王。
《贾谊书》曰：周成王问鬻子曰：寡人闻圣人在上位，使民富且寿，若夫富则可为也，若夫寿则在天乎，鬻子对曰：夫圣王在上位，天下无军兵之事，故诸侯不私相攻，而民不私相斗也，则民得尽一生矣，圣王在上，则君积於德化，而积於用力，故妇人为其所衣，丈夫为其所食，则民无冻饿，已得二生矣，圣人在上，则君积於仁，吏积於爱，民积於顺，则刑罚废而无夭遏之诛，民则得三生矣，圣王在上，则使人有时，而用之有节，则民无厉疾，民得四生矣。
《史记》曰：成王少，周公摄行政，管叔蔡叔群弟疑周公，与武庚作乱，周公奉成王命，诛武庚，杀管叔，放蔡叔，以微子启代殷后，国於宋，周公行政七年，成王长，周公反政成王，北面就群臣之位，成王在丰，使召公复营洛邑，如武王之意，卒营筑，居九鼎焉，曰：此天下之中，四方入贡，道理均。
《帝王世纪》曰：成王元年，周公为冢宰，摄政，王年少，未能治事，故号曰孺子，八年，春正月朔，王始躬政事，以周公为太师，封伯禽于鲁，父子并命，周公拜於前，鲁公拜於后，王以周公有勋劳於天下，故加鲁以四等之上，兼二十四附庸，地方七百里，既营都洛邑，复居酆镐，淮夷徐戎及奄阝叛，王乃大搜於岐阳，东伐淮夷。
【赞】魏陈王曹植周成王赞曰：成王继武，贤圣保傅，年虽幼稚，岐嶷有素，初疑周公，终焉克寤，旦奭佐治，遂至刑错。
又周公赞曰：成王即位，年尚幼稚，周公居摄，四海慕利，罚叛柔服，祥应仍至，诵长反政，达天忠义。
周庾信成王刻桐叶封虞叔赞曰：虞叔百里，居河之汾，帝刻桐叶，天书掌文，礼以成德，乐以歌勋，天子无戏，唐其有君。
◇汉高帝
河图提刘曰：帝季，日角戴胜，斗焜龟背龙股，长七尺八寸，明圣宽仁，好任主轸。
《春秋孔演图》曰：其人日角龙颜，姓卯金，含仁义。
《史记》曰：高祖讳邦，字季，沛丰邑中阳里人，为人隆准而龙颜，美须髯，左股有七十二黑子，宽仁爱人，意豁如也，为泗上亭长，常从王媪武负贳酒饮，醉卧，武负王媪见其上常有龙，怪之，高祖每留饮，酒雠数倍，吕公者，好相人，见高祖状貌，因敬重之，吕公曰：臣少好相人，相人多矣，无如季相，原季自爱，臣有息女，原为箕帚妾，女即吕后也，生孝惠帝鲁元公主，有一老父过，请饮，老父相吕后曰：夫人天下贵人也，令相两子，见孝惠帝，曰：夫人所以贵者，乃此男，鲁元公主亦皆贵，老父已去，高祖从旁舍来，吕后具言，高祖乃追及老父，老父曰：向见者夫人儿子，皆似君相，君相贵不可言，及高祖贵，遂不知老父去处，高祖以亭长为县送徒於骊山，到丰西泽中亭，止饮，夜皆解纵所送徒，高祖夜经泽中，前有大白蛇当径，高祖拔剑斩之，［事具符命部。］秦始皇帝常曰：东南有天子气，於是东游，高祖隐於芒砀山泽间，吕后与人俱求，常得之，高祖怪问吕后，吕后曰：季所在山居，上常有云气，故往常得季，高祖兴诸侯兵，共击项羽，项羽败而走，使骑将灌婴追杀羽东城，正月，诸侯尊汉王为皇帝。
又曰：范增说项羽曰：沛公居东，贪於财货，好美姬，今入关，财物无所取，妇女无所幸，此其志不在小，吾令人望气，皆为龙虎，成五采，此天子气也。
《汉书》曰：汉承尧运，德祚已盛，断蛇著符，旗帜尚赤，协于火德，自然之应，得天统矣。
《论衡》曰：项羽与高祖俱起，威力轻重，未有所定，高祖诛羽，难於斩铁也，武王伐纣，易於摧木也，然则汉力胜周多矣，汤武伐桀纣，一敌也，高祖诛秦杀项羽，兼胜二家，力倍汤武，五代之起，皆有因缘，力易为也，高祖从亭长，提三尺剑，取天下，光武由白水，奋威武，帝海内，无尺土所因，一位所乘，直奉天命，推勋自然，此则起高於川汙，为深於丘山也。
荀悦汉纪论曰：高祖开建大业，统毕元功，度量规矩，不可尚矣，天下初定，庶事草创，故韶夏之音，天下未闻焉。
《帝王世纪》曰：礼称至道以王，义道以霸，观高祖之取天下也，遭秦暴乱，不阶尺土之资，不摧将相之柄，发迹泗亭，奋其智谋，衔勒英雄，鞭驱天下，或以德致，或以义成，事以权断，顺逆不常，霸王之道杂焉，是以居帝王之位，而无一定之制，三代之美，固难及矣。
【述】后汉班固高祖纪述曰：皇矣汉祖，纂尧之绪，实天生德，聪明神武，秦人不纲，网漏于楚，爰兹发迹，断蛇奋旅，神母告符，朱旗乃举，粤蹈秦郊，婴来稽首，革命创制，三章是纪，应天顺民，五星同晷，项氏叛换，黜我巴汉，西土宅心，战士愤怨，乘衅而运，席卷三秦，割据河山，保此怀民，股肱萧曹，社稷是经，爪牙信布，腹心良平，恭行天罚，赫赫明明。
【赞】魏陈王曹植汉高皇帝赞曰：屯云斩蛇，灵母告祥，朱旗既抗，九野披攘，禽婴克羽，扫灭英雄，承机帝世，功著武汤。
晋傅玄汉高祖画赞曰：赫赫汉祖，受命龙兴，五星协象，神母告徵，讨秦灭项，如日之升，超从侧陋，光据万乘。
周庾信汉高祖置酒沛宫画赞曰：游子思旧，来归沛宫，还迎故老，更召歌童，虽欣入沛，方念移丰，酒酣自舞，先歌大风。
【碑】后汉班固高祖泗水亭碑曰：皇皇炎汉，兆自沛丰，乾降著符，精感赤龙，承魁流裔，袭唐末风，寸木尺土，无Ａ斯亭，建号宣基，维以沛公，杨威斩蛇，金精摧伤，涉关凌灞，受爵汉中，勒兵陈东，剟禽三秦，陈张画策，萧勃翼终，出爵襃贤，列土封功，炎火之德，弥光以明，源清流洁，本盛末弘，序将八十，赞述股肱，休勋显祚，永永无彊，於皇旧亭，留嗣是承，天之福祐，万年是兴。
【论】后汉孔融周武王汉高祖论曰：武王从后稷以来，至其身，相承积五十世，俱有鱼鸟之瑞，至高祖一身修德，瑞有四，吕公望形而荐女，吕后见云知其处，白蛇分，神武哭，西入关，五星聚。又武王伐纣，斩而刺之，高祖入秦，赦子婴而遗之，是宽裕又不如高祖也。
魏高贵乡公少康汉高祖论曰：上问荀顗等曰：有夏既衰，后相殄灭，少康收辑夏众，复禹之绩，高祖拔起垄亩，芟夷秦项，考其功德，谁宜为先，顗等曰：造之与因，难易不同，少康功德虽美，犹为中兴，与汉世祖同流可也，至如高祖，臣等以为优，上曰：少康生於灭亡之后，降为诸侯之隶，能布其德而兆有其谋，卒灭过戈，复禹之绩，祀夏配天，不失旧物，非至德弘仁，岂济斯勋，汉祖因土崩之势，收一时之权，为人子则数危其亲，为人君则因贤相，为人父则不能卫子，身殁之后，社稷几倾，若与少康易地而处，或未能复大禹之绩也，推此言之，宜高夏康而下汉祖矣。
◇汉文帝
《史记》曰：孝文皇帝，初立为代王，都中都，高后崩，吕产等欲为乱，以危刘氏，大臣共诛之，使人迎代王，代王问左右郎中令张武，张武等议，原大王称疾以无往，观其变，中尉宋昌进曰：群臣议皆非也，今高帝子，独淮南王与大王，大王又长，贤圣仁孝，闻於天下，故大臣因天下之心而欲迎立大王，大王勿疑也，乃命宋昌参乘，张武等六人乘传，诣长安，驰入代邸，代王西乡让者再，遂即天子位。
又曰：孝文帝即位二十三年，宫室苑囿，狗马服御，无所增益，有不便，辄弛以利民，常欲作露台，召匠计之，直百金，帝曰：百金中民十家之产，吾奉先帝宫室，常恐羞之，何以台为，所幸慎夫人，衣不曳地，帏帐不得文绣，以示敦朴，先与匈奴和亲，匈奴背约入盗，然令边备守，不得发兵深入，恶烦苦百姓，群臣如袁盎等，称说虽切，常假借用之，群臣如张武受赂遗金钱，觉，上常发御府金钱赐之，以愧其心，专务以德化民，是以海内殷富，兴於礼义。
又曰：孔子言必世而后仁，善人为邦百年，亦可以胜残去杀矣，诚哉是言，汉兴至孝文，四十有馀载，德至盛也。
《汉书》曰：孝文皇帝讳恒，高帝中子也，母曰薄皇后。
又曰：文帝断狱四百，几致刑措。
又曰：武帝问东方朔曰：吾欲化民，岂有道乎，朔对曰：原近述孝文皇帝之时，当世耆老，皆闻见之，贵为天子，富有四海，身衣弋綈，足履革舄，以韦带剑，莞蒲为席，集上书囊为殿帷。
【述】后汉班固文帝述曰：太宗穆穆，允恭玄默，化民以躬，师下以德，农不共贡，罪不收帑，宫不新馆，陵不崇墓，我德如风，民应如草，国富刑清，登我汉道。
【赞】魏陈王曹植汉文帝赞曰：孝文即位，爱物检身，骄吴抚越，匈奴和亲，纳谏赦罪，以德让民，殆至刑错，万国化淳。
◇汉景帝
《史记》曰：汉兴，孝文施德，天下怀安，至孝景，不复忧异姓，而晁错刻削诸侯，遂使七国俱起，合从而西乡，以诸侯大盛，而错为之不以渐也，及主父偃言之，而诸侯以弱，卒以安汉，安危之几，岂不以谋哉。
《汉书》曰：孝景帝讳启，文帝大子也，母曰窦皇后。
又曰：孔子称斯民三代之所以直道而行也，信哉，周秦之獘，网密文峻，而奸宄不胜，汉兴，拂除烦苛，与民休息，至孝文，加之以恭俭，孝景遵业，五六十载之间，至於移风易俗，黎民醇厚，周云成康，汉言文景，美矣。
【述】后汉班固景帝述曰：孝景莅政，诸侯方命，剋伐七国，王室以定，非怠非荒，务在农桑，著于甲令，民用宁康。
【赞】魏陈王曹植汉景帝赞曰：景帝明德，继文之则，肃清王室，克灭七国，省役薄赋，百姓殷昌，风移俗易，齐美成康。
◇汉武帝
《汉书》曰：孝武皇帝讳彻，景帝中子也，元封元年，行自云阳，北历上郡西河五原，出长城，登单于台，临北河，勒兵十八万骑，旌旗千馀里，威震匈奴，还，登封泰山。又自浔阳浮江，亲射蛟江中，获之，舳舻千里。又登之罦，东来(汉书武纪注作莱。)有之罦山祠，浮大海，山称万岁。
又曰：汉承百王之弊，高祖拨乱反正，文景务在养民，至于稽古礼文之事，犹多阙焉，孝武初立，卓然罢黜百家，表章六经，遂畴咨海内，举其俊民，与之立功，兴太学，修郊祀，改正朔，定历数，协音律，作诗乐，建封禅，祀百神，号令文章，焕焉可述，后嗣得遵洪业，而有三代之风，如武帝之雄材大略，不改文景之恭俭，以济斯民，虽诗书所称，何有加焉。
荀悦《汉纪》曰：武皇帝恢万世业，内脩文学，外曜武威，延天下之士，济济盈朝，兴事创制，无所不施，先王之风，粲然存矣，然犹好其文，未尽其实，发其始，不克其终，奢侈无限，穷兵极武，百姓空竭，万民罢弊，当此之时，天下骚然，海内无聊，而孝文之业衰矣。
刘歆《七略》曰：孝武皇帝，敕丞相公孙弘，广开献书之路，百年之间，书积如丘山，故外则有太常太史博士之藏，内则有延阁广内秘室之府。
《桓子新论》曰：汉武帝材质高妙，有崇先广统之规，故即位而开发大志，考合古今，模获前圣故事，建正朔，定制度，招选俊杰，奋扬威怒，武义四加，所征者服，兴起六艺，广进儒术，自开辟以来，唯汉家最为盛焉，故显为世宗，可谓卓尔绝世之主矣，然上多过差，既欲斥境广土。又乃贪利争物之无益者，闻西夷大宛国有名马，即大发军兵，攻取历年，士众多死，但得数十疋耳。又歌儿卫子夫，因幸爱重，乃阴求陈皇后过恶而废退之，即立子夫，更其男为太子，后听邪臣之谮，卫后以忧死，太子出走灭亡，不知其处，信其巫蛊，多徵会邪僻，求不急之方，大起宫室，内竭府军，［《太平御览》八十八作库。］外罢天下，百姓之死亡，不可胜数，此可谓通而蔽者也。
《典论》曰：孝武承四世之遗业，遇中国之殷阜，府库馀金钱，仓廪畜腐粟，因此有意乎灭匈奴，而得清边境矣，故即位之初，从王恢之画，设马邑之谋，自元光以迄征和，四五十载之间，征匈奴四十馀举，盛馀［二字御览八十八引无，此有讹脱。］逾广汉，绝梓岭，封狼居，禅姑幕，梁北河，观兵潮［御览八十八作瀚。］海，刈单于之旗，剿阏氏之首，探符离之窟，扫五王之庭，纳休屠昆耶之附，获祭天金人之宝，斩名王以千数，馘酋虏以万计，既穷追其散亡。又摧破其积聚，虏不暇於救死扶伤，疲困於孕重堕殒，元封初，躬执武节，告以天子自将，惧以两越之诛，彼时号为威震匈奴矣。
【述】后汉班固武帝述曰：世宗晔晔，思弘祖业，畴咨熙载，髦俊并作，厥作伊何，百蛮是攘，恢我疆宇，薄于四荒，武功既抗，亦迪斯文，宪章六学，统一圣真，封禅郊祀，祭旅百神，协律改王，飨兹永年。
【赞】魏陈王曹植汉武帝赞曰：世宗光光，文武是攘，威震百蛮，恢拓土疆，简定律历，辨脩旧章，封天禅土，功越百王。
周庾信汉武帝聚书赞曰：献书路广，藏书府开，秦儒出谷，汉简吹灰，芝泥印上，玉匣封来，坐观风俗，不出兰台。
◇汉昭帝
《汉书》曰：昭皇帝讳弗，武帝子也，母曰赵婕妤，本以有奇异得幸，［婕妤有奇，谓手指不申，及有奇气。］及生帝，亦奇异，［十四月乃生。］
又曰：昔周成以孺子继统，而有管蔡四国流言之变，孝昭幼年即位，亦有燕盖上官逆谋之乱。成王不疑周公，孝昭委任霍光，各因其时以成名，大矣哉，承孝武奢侈馀獘，师旅之后，海内虚耗，户口减半，知时务之要，轻徭薄赋，与民休息，至始元元凤之间，匈奴和亲，百姓充实，举贤良文学，问民所疾苦，议盐铁而罢榷酤，尊号曰昭，不亦宜乎。
【述】后汉班固昭帝述曰：孝昭幼冲，冢宰推忠，燕盖诪张，实叡实聪，罪人斯得，邦家和同。
【论】魏文帝周成汉昭论曰：或方周成王於汉昭帝，佥高成而下昭，余以为周成王体上圣之休气，禀贤妣之贻诲，周召为保傅，吕尚为太师，口能言则行人称辞，足能履则相者导仪，目厌威容之美，耳饱仁义之声，所谓沉渍玄流，而沐浴清风者矣，犹有咎悔，聆二叔之谤，使周公东迁，皇天赫怒，显明厥咎，犹启诸金縢，稽诸国史，然后乃悟，不亮周公之圣德，而信金縢之教言，岂不暗哉，夫孝昭父非武王，母非邑姜，养惟盖主，相则桀光，体不承圣，化不胎育，保无仁孝之质，佐无隆平之治，所谓生於深宫之中，长於妇人之手，然而德与性成，行与体并，年在二七，早智夙达，发燕书之诈，亮霍光之诚，岂将有启金縢，信国史，而后乃寤哉，使夫昭成均年而立，易世而化，贸臣而治，换乐而歌，则汉不独少，周不独多也。
魏丁仪周成汉昭论曰：成王昭帝，俱以襁褓之幼，讬於冢宰，流言谗兴，此其艰险相似者也，夫以发金縢然后垂泣，与计日力便觉诈书，明之迟速，既有差矣，且叔父兄子，非相嫌之处，异姓君臣，非相信之地，霍光罹人谤而不出，周公赖天变而得入，推此数者，齐本而论末，计重而况轻，汉昭之优周成甚明者也，成王秀而获实，其美在终，昭帝苗而未秀，其得在始，必不得已而论二主，余与夫始者。
◇汉宣帝
《汉书》曰：孝宣皇帝讳询，字次卿，武帝曾孙，戾太子孙也，太子纳史良娣，生皇孙，皇孙纳王夫人，生皇帝，号曰皇曾孙，生数月，遭巫蛊事，太子良娣皇孙王夫人皆遇害，曾孙坐系郡邸狱，邴吉为廷尉监，治巫蛊，怜曾孙之无辜，使女徒乳养，私给衣食，至后，望气者言长安狱有天子气，上遣使皆杀之，内者令郭欀，［汉书宣纪，《太平御览》八十九作穰。］夜至郡邸狱，吉拒闭不得入，曾孙赖吉得全，因遭赦，高才好学，然亦喜游侠，斗鸡走马，具知闾里奸邪，吏治得失，时会朝请，舍长安尚冠里，身足下有毛，卧居数有光耀，昭帝崩，无嗣，霍光徵昌邑王贺，贺淫乱废，光奏遣宗正德至尚冠里舍洗沐，赐御府，［○《太平御览》八十九府下有衣字。］太仆以軨轕车奉迎曾孙，就齐宗正府，封为阳武侯，群臣上玺绶，即皇帝位。
又曰：宣帝始立，谒见高庙，大将军光参乘，上内严惮之，若芒刺在背，后张安世代光参乘，天子从容肆意，甚安。
又曰：孝宣之治，信赏必罚，综覈名实，政事文学法理之士，咸精其能，至于技巧工匠器械，自元成间，鲜能及之者，亦足以知吏称其职，民安其业也，遭值匈奴乖乱，推亡固存，信威北夷，单于慕义，稽首称蕃，功光宗祖，业垂后嗣，可谓中兴，侔德殷宗周宣矣。
荀悦汉纪曰：孝宣任法审刑，综覈名实，听断精明，事业修理，下无隐情，是以功光前世，号为中宗，然不甚用儒术，是以德化不能纯备。
【述】后汉班固宣帝述曰：中宗明明，寅用刑名，时举博纳，听断惟精，柔远能迩，煇燿威灵，龙荒漠朔，莫不来庭，丕显祖烈，尚於有成。
◇后汉光武帝
《东观汉记》曰：世祖光武皇帝，高祖九世孙，出自长沙定王，定王生舂陵节侯，舂陵本在零陵郡，节侯孙孝侯，以土地下湿，元帝时，求封南阳蔡阳白水乡，因故国名曰舂陵，上隆准日角，大口，美须眉，身长七尺三寸，仁智明达，多权略，乐施爱人，在家重慎畏事，勤於稼穑，兄伯升，好侠，笑上事田作，比之高祖兄仲，上归旧庐，望见庐南有火光，以为人持火，呼之，光遂赫然属天，有顷不见，上异之，初伯升之起也，诸家子弟皆亡逃自匿，曰：伯升杀我，及闻上至，绛衣大冠，乃惊，以为独伯升如此，谨厚者亦为之。
又曰：王莽遣大司徒王寻大司空王邑，将兵来征，莽欲盛威武，王齐则［三字有讹脱，《太平御览》九十作以振山东，至驱六字。］虎豹犀象，奇伟猛兽，以长人巨无霸为垒校尉，秦汉以来师出，未尝有也，时汉兵八九千人，二公兵以五六十万，到，遂环昆阳城作营，且围之数百重，有流星坠寻营，营中正昼有云气，如坏山直下营而不及地尺而散，吏士皆厌伏，上选精兵三千人与战，大破之，杀司徒王寻，赴水溺死者以万数，滍水为之不流，更始以上为大司马，遣之河北，安集百姓，破邯郸，诛王郎，入宫收文书，寻得吏民谤毁上言可击者数千章，上会诸将烧之，曰：令反侧子自安也，更始遣使者立上为萧王。又击破铜马，受降適毕，贼亦两心，上敕降贼各归勒兵待，上轻骑入，按行贼营，贼曰：萧王推赤心置人腹中，安得不投死，由是皆自安。
又曰：诸将请上尊号，初王莽时，上与伯叔及姊婿邓晨攘人蔡少公坐语，少公道谶言刘秀当为天子，或曰是国师刘子骏也，上戏曰：何用知仆非也，坐者皆大笑，时传闻赤伏符，不见文章军中所，上未信，到鄗，上所与长安同舍诸生强华，自长安奉赤伏符诣鄗，与上会，群臣复伏固，［御览固下有请字。］乃命有司设坛鄗之千秋亭，六月，即皇帝位。
袁宏汉纪曰：南顿令钦，生光武皇帝，讳秀，字文叔。
《帝王世纪》曰：春秋兴［《太平御览》九十作称。］夏少康之起，有田一成，有众一旅，若汉之策命世祖，不阶成旅之资，平暴反正，遂建中兴，夏少康同美矣。
《续汉书》曰：昔羿寒浞篡夏数十年，少康生为牧人，能修德复夏，厥勋大矣，然尚有虞思及靡有鬲内外之助，至於光武，承王莽之篡，起自疋庶，一民尺土，靡有凭焉，发迹於昆阳，以数千屠百万，非胆智之至，孰能堪之，讨贼平乱，克复汉业，号称中兴，虽初兴者无以加之矣，中国既定，柔远以德，爱慎人命，下及至贱，武功既抗，文德术修，［武功以下，《太平御览》九十作武功既备，抗文德，脩经术，此有讹倒。］勋绩弘矣。
薛莹汉纪曰：王莽之际，天下云乱，英雄并发，其跨州据郡，僣制者多矣，人皆有冀於非望，然考其聪明仁勇，自无光武俦也，加以宽博容纳，计虑如神，是以任光窦融，望风景附，马援一见，睹颜识奇，故能以十数年间，扫除群凶，清复海内，岂非天人之所辅赞哉，古者师不内御，而光武命将，皆授以方略，使奉图而进，其有违失，无不折伤，意岂文史之过乎，不然，虽圣人其犹病诸。
袁山松《后汉书》曰：前汉自成哀已下，天地纵横，巨猾窃命，刘氏旧泽犹存，而瞻乌之望殆绝，世祖以眇眇之胤，起白水之滨，身屈无妄之力，位举群贤并列，［御览九十作位与群竖并列，此有讹文。］于时怀玺者十馀，建旗者数百，高才者居南面，疾足者为王公，茫茫九州，瓜分脔切，湣湣苍生，尘消鼎沸，我扇之以仁风，驱之以大威，雪霜被而茨棘枯，横网振而逆鳞扫，群材毕凑，人鬼与能，数年之间，廓清四海，虽曰中兴，与夫始创业者，庸有异乎，诚哉马生之言，固已寥廓大度，同符高祖。又等太宗之仁，兼孝宣之明，一人之体，其殆于周，故能享有神器，据乎万乘之上矣。
【碑】后汉蔡邑光武济阳宫碑曰：王室中微，哀平短祚，奸臣王莽，偷有神器，十有八年，罪盈恶熟，天人致诛，帝乃龙见白水，渊跃昆滍，破前队之众，殄二公之师，收兵略地，经营河朔，於是群公诸将，据河洛之文，协符瑞之徵，佥曰历数在帝，践祚允宜，乃以建武元年六月，即位于鄗县之阳，五成之陌，祀汉配天，罔失旧物，享国三十有三年，方内乂安，蛮夷率服，巡狩太山，禅梁父，皇代之遐迹，帝者之上仪，罔不毕举，道德馀庆，延于无穷，先民有言曰：乐乐其所自生，而礼不忘其本，是以虞称妫汭，姬美周原，皇天乃眷，神宫实始于此，厥路藐哉，所谓神丽显融，越不可尚，小臣河尹玮，来在济阳，顾见神宫，追惟桑梓褒述之义，用敢作颂，其辞曰：赫赫炎天，爰曜其晖，笃生圣皇，贰汉之微，稽度虔则，诞育灵姿，黄孽作慝，篡握天机，帝赫斯怒，爰整其师，应期潜见，扶阳而飞，祸乱克定，群凶殄夷，匡复帝载，万国以绥，巡于四岳，展义省方，登封降禅，升于中皇，爰兹初基，天命孔彰，子子孙孙，保之无疆。
【论】魏陈王曹植汉二祖优劣论曰：客有问余曰：夫汉二帝，高祖光武，俱为受命拨乱之君，此时事之难易，论其人之优劣，孰者为先，余应之曰：昔汉之初兴，高祖因暴秦而起，遂诛强楚，先［《太平御览》四百四十七作光。］有天下，功齐汤武，业流后嗣，诚帝王之元勋，人君之盛事也，然而名不继德，行不纯道，身没之后，崩亡之际，果令凶妇肆酖酷之心，嬖妾被人豕之刑，亡赵幽囚，祸殃骨肉，诸吕专权，社稷几移，凡此诸事，岂非高祖寡计浅虑以致，然彼之雄才大略，俶傥之节，信当世至豪健壮杰士也。又其枭将画臣，皆古今之鲜有，历世之希睹，彼能任其才而用之，听其言而察之，故兼天下，有帝位，流巨勋而遗元功也，世祖体乾灵之休德，禀贞和之纯精，通黄中之妙理，韬亚圣之懿才，其为德也，聪达而多识，仁智而明恕，重慎而周密，乐施而爱人，值阳九无妄之世，遭炎光厄会之运，殷尔雷发，赫然神举，用武略以攘暴，兴义兵以扫残，神光前驱，威风先逝，军未出於南京，莽已毙于西都，夫其荡涤凶秽，剿除丑类，若顺迅风而纵烈火，晒白日而扫朝云也，尔乃庙胜而后动众，计定而后行师，故攻无不陷之垒，战无奔北之卒，是以群下欣欣，归心圣德，宣仁以和众，迈德以来远，故窦融闻声而影附，马援一见而叹息，股肱有济济之美，元首有穆穆之容，敦睦九族，有唐虞之称，高尚纯朴有羲皇之素，谦虚纳下，有吐握之劳，留心庶事，有日昃之勤，乃规弘迹而造皇极，创帝道而立德基，是以计功则业殊，比隆则事异，旌德则靡愆，言行则无秽，量力则势微，论辅则力劣，卒能握乾图之休徵，应五百之显期，立不刊之遐迹，建不朽之元功，金石播其休烈，诗书载其勋懿，故曰光武其优也。
◇汉明帝
《东观汉记》曰：孝明皇帝，世祖中子也，母光烈皇后，初让尊位为贵人，故帝年十二，以皇子立为东海公，三岁，进爵为王，幼而聪明叡智，容濬壮丽，世祖异焉，数问以政议，应对敏达，谟虑甚深，温恭好学，敬爱师傅，所以承事兄弟，亲密九族，内外周洽，世祖愈珍上德，以为宜承先序，诏废郭皇后，立阴贵人以为皇后，上以东海王立为皇太子，治尚书，备师法，兼通四经，略举大义，博观群书，以助术学。
又曰：建武四年，皇子阳生，丰下锐上，颜赤色，有似尧，上以赤色，名之曰阳，年十三，通春秋，上循其颈曰：吴季子，袁山松《后汉书》曰：皇帝讳阳，一名庄，字子丽。
华峤《后汉书》曰：世祖既以吏事自婴，明帝尤任文法，总揽威柄，权不借下，值天下初定，四民乐业，户口滋殖，中兴以来，追踪宣帝，以锺离意之廉淳，谏争恳恳，常以宽和为首，以此推之，难得而言也。
薛莹汉纪曰：明帝自在储宫，而聪允之德著矣，及临万机，以身率礼，恭奉遗业，一以贯之，虽夏启周成，继体持统，无以加焉，是以海内乂安，四夷宾服，断狱希少，有治平之风，号曰显宗，不亦宜乎。
范晔《后汉书》曰：帝善刑理，法令分明，日晏坐朝，幽枉必达，外内无倖曲之私，在上无矜大之色，断狱得情，号居前世十二，故后之言事者，莫不先建武永平之政，然而锺离意宋均之徒，常以察惠为言，夫岂弘仁之度未优乎。
【赞】晋傅玄汉明帝赞曰：肃矣孝明，杖法任刑，勤综万机，察下以情，未弘道治，用致太平，专信俗儒，非礼之经。
【诔】汉傅毅明帝诔曰：惟此永平，其德不回，恢廓鸿绩，遐方是怀，明明肃肃，四国顺威，赫赫盛汉，功德巍巍，躬履圣德，以临万国，仁风弘惠，云布雨集，武伏蚩尤，文腾孔墨，下制九州，上系皇极，丰美中世，垂华亿载，冠尧佩舜，践履五代，三雍既洽，帝道继备，七经宣畅，孔业淑著，明德慎罚，尊上师傅，薄刑厚赏，惠慈仁恕，明并日月，无有偏照，譬如北辰，与天同曜，发号施令，万国震惧，庠序设陈，礼乐宣布，璇玑所建，靡不奄有，贡篚纳赋，如归父母，正朔永昌，冠带儋耳，四方共贯，八极同轨。
◇汉和帝
《东观汉记》曰：孝和皇帝，章帝中子也，上自歧嶷，至於总角，孝顺聪明，宽和仁孝，帝由是深珍之，以为宜承天位，年四岁，立为太子，初治尚书，遂兼览书传，好古乐道，无所不照，上以五经义异，书传意殊，亲幸东观，览书林，阅篇藉，朝无宠族，惠泽沾濡，外忧庶绩，内勤经艺，自左右近臣，皆诵诗书，德教在宽，仁恕并洽，是以黎元宁康，万国协和，符瑞八十馀品，帝让而不宣，故靡得而纪。
《帝王世纪》曰：孝和之嗣世，正身履道，以奉大业，宾礼耆艾，动式旧典，宫无嫔嫱郑卫之燕，囿无般乐游畋之豫，躬履至德，虚静自损，是以屡获丰年，远近承风。
范晔《后汉书》曰：自中兴以后，逮于永元，虽颇有施张，而俱存不扰，是以齐民岁增，辟土世广，偏师出塞，则汉［后汉书和纪作漠。］北地空，都护西指，则通驿四万，岂其道远三代，术长前世，将服叛怀来，自有数也。
【诔】后汉苏顺和帝诔曰：天王徂登，率土奄伤，如何昊穹，夺我圣皇，恩德累代，乃作铭章，其辞曰：恭惟大行，配天建德，陶元二化，风流万国，立我蒸民，宜此仪则，厥初生民，三五作刚，载藉之盛，著於虞唐，恭惟大行，爰同其光，自昔何为，钦明允塞，恭惟大行，天覆地载，无为而治，冠斯往代，往代崎岖，诸夏擅命，爰兹发号，民乐其政，奄有万国，民臣咸祑，大孝备矣，閟宫有侐，由昔姜嫄，祖妣之室，本枝百世，神契惟一，弥留不豫，道扬末命，劳谦有终，实惟其性，衣不制新，犀玉远屏，履和而行，威棱上古，洪泽滂流，茂化沾溥，不玦少留，民斯何怙，歔欷成云，泣涕成雨，昊天不吊，丧我慈父。
后汉崔瑗和帝诔曰：玄景寝曜，云物见徵，冯相考妖，遂当帝躬，三载四海，遏密八音，如丧考妣，擗踊号吟，大遂既启，乃徂玄宫，永背神器，升遐皇穹，长夜冥冥，曷云其穷。


马騊駼
◇马
《尔雅》曰：马膝上皆白，惟舁馵，［馵后左膝白者。］四骹皆白驓，［缯音。］四蹢皆白首，［俗呼为踏雪马。］前足皆白騱，音奚，后足白翑，［音劬。］前左足白启，［启，服也。］左白骑，后右足白骧，左馵，［易震为馵足。］骝马白腹騵，［骝青色，黑毛也。］骊马白跨驈，［述音。］白州驠，［燕音。］尾本白騴，［晏音。］尾白狼，［从尾勺毛白也。］白达素县，［素白茎。］面颡皆白惟駹，回毛在膺宜乘，［伯乐相马法，旋毛在腹下如乳者，千里。］在肘后减阳，［或作腹。］在幹茀方，［幹，胁也。］在背阕广，［音决光，皆旋毛所在。］逆毛居馻，［音兖，马毛逆刺者。］牡曰骘，牝曰騇，［黄骝马。］马黄脊騝，［乾音。］骊马黄脊騽，［习音。］青骊类阝驒，［陀音，今连钱骢。］苍白杂色锥，黄白杂毛駓，［诗有骓有駓，今桃花马。］彤白杂毛騢，［騢赪白马。］白马黑唇駩，［駩一泉，○句有讹。］黑喙騧，［浅黄色者。］一目白〈日间〉，两目白鱼。
又曰：马八尺曰駥。
又曰：绝有力曰戎。
《说文》曰：〈马展〉，［张扇。］马卧土中也。
《山海经》曰：犬戎之国，有文马，缟身朱{髟葛}，目若黄金，名曰吉彊，乘之寿千岁。
又曰：夸父山北有林，名曰桃林，广圆三百里，其中多马，［桃林，弘农湖城县也。］
又曰：大乐之野，夏后启於此舞九代马，白民之国，白身被发，有乘黄，其状如狐，背上有角，乘之寿二千岁，［九代，马名，舞盘作之，乘黄即飞黄也，《淮南子》曰：黄帝时，飞黄服皂。］
又曰：天帝之山，有草焉，状如葵，臭如蘼芜，名曰杜蘅，可以走马，［带香，令便马，或曰：马得之健，能走。］
《礼记》曰：孟春之月，天子乘苍龙，［龙者色青。］
《周官》曰：凡马八尺以上为龙，七尺以上为騋，六尺为马，天子十二闲，六种，邦国六闲，四种，家四闲，二种。
《礼斗威仪》曰：君乘火而王，南海输駮马。
《易说卦》曰：乾为马，为老马駮马。
《毛诗》曰：駉，颂僖公也，僖公能遵伯禽之法，务农重穀，牧于坰野，而史克作是颂，駉駉牧马，在坰之野，薄言駉者，有驈有皇，有骊有黄，以车彭彭。
《左传》曰：宋人以文马百驷，赎华元于郑。
又曰：鲁庄公新作延厩，凡马日中而出，日中而入，［中，分也，春分出之，秋分内之。］
又曰：晋侯伐齐，齐师夜遁，邢伯告中行伯曰：有班马之声，齐师其遁。
又，唐成公如楚，有两匹騄骦。
又曰：冀之北土，马之所生。
春秋《穀梁传》曰：晋献公将伐虢，荀息请以屈产之乘，假道於虞，以伐虢，后灭虞，荀息牵马曰：齿加长矣。
《论语》曰：齐景公有马千驷，死之日，民无德而称焉。
又曰：骥不称其力，称其德也。
《韩诗外传》曰：昔者田子方出，见老马於野，喟然有志，问於御者曰：此何马也，御者曰：故公家畜也，罢而不为用，故出放之，田子方曰：少尽其力，而老弃其身，仁者之不为用也，束帛赎之，穷士闻之，知所归心焉。
又曰：颜回望吴门马，见一疋练，孔子曰：马也，然则马之光景，一疋长耳，故后人号马为一疋。
《孝经援神契》曰：德至山陵，则泽出神马，《地镜图》曰：铜器之精，见为马。
太公《六韬》曰：商王拘周伯昌於羑里，太公与散宜生，以金十镒，求天下珍物，以免君之罪，於是得犬戎氏文马，毫毛朱{髟葛}，目如黄金，名鸡斯之乘，以献商王。
《管子》曰：桓公乘马，虎望见而伏，公问管仲，管仲曰：意者君乘駮马，公曰：然，仲曰：駮马食虎豹，故伏焉。
《列子》曰：秦穆公谓伯乐曰：子之年长矣，子姓有可使求马乎，伯乐对曰：良马可以形容筋骨相也，天下之马者，若灭若没，若亡若失，臣之子皆下才也，臣有所与九方皋，其於马，非臣之比也，穆公见之，使行求马，三月而反报曰：已得之，在沙丘，穆公曰：何马，对曰：牝而黄，使人往取之，牡而骊，公不悦，召伯乐曰：败矣，子之所使求马者，色物牝牡弗能知。又何马之能知也，伯乐曰：若皋之所观，天机也，得其精而忘其粗，在其内而忘其外焉，至，果天下之良马也。
《晏子》曰：景公使人养所爱马，马病死，公怒，令人杀养马者，晏子请数之曰：尔有三罪，使汝养马，杀之，一当死也。又杀公所最善马，二当死也，使公以一马之故而杀人，百姓必怨叛，诸侯轻伐吾国，三当死也，公喟然赦之。
《老子》曰：天下有道，却走马以粪，天下无道，戎马生于郊。
《庄子》曰：马，蹄可以践霜雪，毛可以御风寒，龁草饮水，翘尾而隆，［○《太平御览》八百九十六作陆。］此马之真性也，虽有仪台路寝，无用之，及至，伯乐曰：我善治马，烧之剔之，刻之骆之，连之以羁绊，编之以皂栈，马之死者十二三矣。
《孙卿子》曰：骐骥一日千里，驽马十驾，则亦不及之矣。
《韩子》曰：管仲隰朋，从桓公而伐孤竹，春往而冬返，迷惑失道，管仲曰：老马之智可用也，乃放老马而随之，遂得道焉。
又曰：儿说，宋人，善辩者也，持白马之非马也，服齐稷下之辩者，乘白马而过关，则顾白马之赋，故藉空辞则能胜於一国，实按形，不能谤於一人。
又曰：如耳说卫嗣君，君悦之，左右曰：公何为不相也，公曰：夫马似鹿者，而有千金，有百金之马，而无一金之鹿者，何也，马为人用，而鹿不为人用，今如子虽辩智，亦不为寡人用，吾是以不相也。
又曰：伯乐教其憎者，相千里马，教其爱者，相驽马，以千里马世一有，其利少，驽马多，其利多也。
《吕氏春秋》曰：秦穆公车败，失左骖，自往求焉，见野人杀，将食之，穆公笑曰：食骏马肉而不饮酒，余恐其伤性也，遍饮之而去。
《战国策》曰：汗明见春申君曰：夫骥之齿至矣，服盐车而上太行，瀌汗洒地，白汗交流，中坂迁延负辕不能上，伯乐遭之，下车攀而哭之，解綍衣之募之，骥於是俯而喷，仰而鸣，声造於天，仰［《太平御览》八百九十六作欣。］见伯乐之知己也。
《穆天子传》曰：天子之八骏，赤骥盗骊白义渠黄华骝绿耳。
《孔丛子》曰：公孙龙以白马为非马，或曰：此辩而毁大道，子高適赵，谓龙曰：原受业久矣，所不取先生者，以白马为非马耳，诚能去之，则高请为弟子，龙曰：若使去之，无教矣。
《史记》曰：楚庄王有爱马，衣以文绣，置华屋下，席以露床，啗以枣脯，马死，欲以大夫礼葬之，乐人优孟入殿门，大哭曰：请以君礼葬之，以雕玉为棺，文梓为椁，豫章为题凑，发甲卒为壙，老弱负土，诸侯闻之，皆知大王贱人而贵马也，王曰：为之奈何，曰：请为王言六畜之葬，以笼灶为之椁，铜钅历为之棺，齐以姜桂，荐以木兰，衣之以火光，葬人腹中，王乃以马属太官无令天下知闻也。
又曰：项王骏马名骓，常骑之，及被围於垓下，乃悲歌慷忾，为歌曰：力拔山兮气盖世，时不利兮骓不逝，及至乌江，谓亭长曰：吾骑此马五岁，所当无敌，常一日千里，不忍杀，以赐公。
又曰：冒顿围高祖於平城，所骑，西方尽白马，东方尽青龙，北方尽乌骊，南方尽骍马。
又曰：大宛有善马，在二师城，匿不肯与汉使，天子既好宛马，使壮士持千金及马，以请宛王善马，宛国饶汉物，相与谋不肯与，汉使怒，妄言，推金马而去，宛贵人怒，遮攻汉使，取财物，天子大怒，拜李广利为贰师将军，发属国骑及郡国恶少年数万人，以伐宛，期至贰师城，取善马。
又曰：初天子发书，［易书以卜也。］曰：神马当从西北来，得乌孙马好，名天马，及得大宛汗血马，益壮，更名乌孙马曰西极马，宛马曰天马。
又曰：郑当时以任侠自憙，为太子舍人，每五日洗沐，常置驿马长安诸郊，请，宾客，夜以继日。
又曰：王遵迁东郡太守，河水盛溢，从浸瓠子金隄，老弱奔走，遵躬率吏民，沉白马，亲执珪璧，使巫策祝请，以身填金隄，因止宿隄上。
又曰：贾捐之上书曰：孝文皇帝时，有献千里马者，诏曰：鸾旗在前，属车在后，日行五十里，朕乘千里马，独先安之，於是还马，而下诏曰：朕不受献也，其令四方无来献也。
又曰：石建为太仆，奏事下，读之惊恐，曰：书马者，与尾而五，今乃四，谴死矣，石庆为太仆，御出，上问车中几马，庆举策数马毕，对曰：六马。
又曰：万石君谨慎，见路马必轼。
又曰：马高五尺九寸以上，不得出关。
又，西域传曰：大宛国多善马，马汗血，言其先天马子也，［大宛国峤山上有马，不可得，因取五色牝马置其下，与集生驹，号天马子。］
东方朔传曰：骠骑难诸博士，东方朔对曰：干将莫耶，天下之利剑也，水断鹄雁，陆断马牛，将以补屩，曾不如一钱之锥，骐骥騄耳，天下之良马也，将以捕鼠於深堂，曾不如跛猫。
《神异经》曰：西南大宛宛丘，有良马，其大二丈，{髟葛}至膝，尾委於地，蹄如汗，［《太平御览》八百九十七作升。］腕可握，日行千里，至日中而汗血，乘者当以绵絮缠头腰小腹，以避风病，其国人不缠也。
《说苑》曰：晋平公出田，见乳虎伏而不动，平公顾谓师旷曰：闻之霸王君出，猛兽伏而不敢起，今者寡人出，乳虎伏而不动，此猛兽乎，师旷对曰：鹊食犭冒，［《太平御览》八百九十六作猬，下同。］猖食鵕鸃，鵕鸃食駮，駮食虎，夫駮之状，似駮马，今者吾君当骖駮马以出乎，平公曰：然。
《淮南子》曰：免人於难者，其死也，葬之以帷为衾，马有功犹不可忘。又况人乎。
又曰：北塞上之人，其马亡入胡中，人皆吊之，其父曰：此何讵知不为福，居数月，其马将胡骏马而归，人皆贺之，其父曰：此何讵知不为祸，家富马良，其子好骑，堕而折髀，人皆吊之，其父曰：此又讵知不为福，居一年，胡夷大出，丁壮者皆控弦而战，［控，张也。］塞上之人，死者十九，［十人战，九人死。］此子独以跛故，子父相保，［幽通赋曰：北叟颇识其倚伏。］
万毕术曰：马毛大尾，亲友自绝，［取马毛大尾，置朋友衣中，若夫妇衣中，夫妇自相憎矣。］
《东观汉记》曰：光武帝时，名都王国，有献名马者，帝以马驾鼓车。
又曰：光武初起，无马骑牛，杀新野尉，乃得马。
又曰：闻武帝歌天马，治［《太平御览》八百九十四作霑。］赤汗，今亲见其然，血从前髆上小孔中出。
又曰：明帝欲征匈奴，窦固议曰：塞外草美，马不须穀。
又，马防曰：宣帝时，五将出征，其奏言匈奴候骑，得汉马矢，见其中有粟，即知汉兵出，乃去，以是言之，马当与穀。
又曰：明德后曰：吾前过濯龙门，见外家问起居，车如流水马如龙，亦不谴怒，但绝其岁用，冀以嘿止讙耳。
又曰：吴汉伐蜀，战败堕水，缘马尾得出。
又曰：桓典为御史，是时宦者执政，典无所回避，常乘骢马，京师畏惮，为之语曰：行行且止，避骢马御史。
又曰：上会诸将，问破贼所得物，唯李忠独无所掠，上即以所乘大骊马，及绣被衣物赐之。
又曰：张湛为光禄勋，帝临朝，或有惰容，湛辄谏其失，常乘白马，上每见湛，辄言白马生且复谏矣。
又曰：马援击交阯，谓官属曰：从弟少游，常哀吾多大志，曰：士生一世，但取衣食足，乘下泽车，御款段马，为郡吏，守坟墓，乡里称善人，斯可矣，求益盈馀，但自苦耳。
又曰：马援於交阯铸铜马，奏曰：臣闻行天者莫如龙，行地者莫如马，臣援师事杨子阿，孝武帝时，善相马者东门京，铸作铜马法，献之，立马於鲁班门外，更名曰金马门，臣既备数家骨法，以所得骆越铜，铸以为马，高二尺五寸，围四尺五寸，谨献，诏置马德阳殿下。
又曰：张奂，字然明，为安定属国都尉，羌离湳上奂马二十疋，奂召主簿张祁入，於羌前，以酒酹地曰：使马如羊，不以入厩，使金如粟，不得入怀，尽还不受。
又曰：卓茂为丞相史，尝出，道中有人认茂马者，茂问失马几日，对曰：月馀矣，茂曰：然此马畜已数年，遂解马与之，曰：即非所失，幸至丞相府还我，乃步輓车去，后马主自得马，惭媿诣茂。
又曰：廉范奔赴敬陵，时庐江郡掾严麟，俱会於路，麟乘小车，涂深马死，不能自进，范愍之，命从骑下车与之，不告而去，麟事毕，即牵马造谢而归之。
谢承《后汉书》曰：朱震，字伯厚，性刚烈，初为从事，奏济阴太守单匡赃罪，并连匡兄中常侍车骑将军超，三府喭曰：车如鸡栖马如狗，疾恶如风朱伯厚，袁宏汉记曰：第五伦为司空，有人与伦千里马者，伦虽不取，每三公有所选举，伦心不忘也，然亦终不用。
《盐铁论》曰：骐骥负盐车，垂头於太行之坂，屠者持刀睨之。
桓谭《新论》曰：薛翁者，长安善相马者也，於边郡求得骏马，骑以入市，去来人不见也，后劳问之，因请观马，翁曰：诸卿无目，不足示也。
蔡邕《月令论》曰：问者曰：七驺咸驾，今曰六驺，何也，曰：本官职者，莫正於周官，天子六马，种种一驺，故六驺也。
《三辅决录》曰：安陵有项仲山，每饮马渭水，常投三钱。
《鄹子》曰：董仲舒勤学，三年不窥园，乘马不知牝牡。
《论衡》曰：广汉阳翁伟，能听鸟兽之音，乘蹇马之野，而田间有放马者，相去数里，鸣声相闻，翁伟谓其御曰：彼放马目眇，其御曰：何以知之，曰：骂此辕中马曰蹇马，蹇马亦骂之曰眇马，御者不信，使往视之，马目竟眇。
又曰：儒书称孔子与颜回，俱登鲁太山，望吴昌门，谓曰：尔何见，对曰：见一匹练，前有生蓝，孔子曰：噫，此白马芦刍，使人视之，果然。
又曰：［本条《太平御览》四百四十八，八百二十作谢承后《汉书》：此前有脱条。］杨璇为零陵太守，时桂阳贼起，璇乃制马车数十乘，以囊盛石灰於车上，及会战，从风扬灰向贼阵，因鸣鼓击贼，大破之。
《风俗通》曰：疲马不能度绳，俗云，马羸不能度绳索，或云，不能度种菜畦塍也，谨按，齐有渑水，裁广三四步，言马之疲，乃不能度此水耳。
又曰：虾蟆一跳八尺，再丈六，从春至夏，裸袒相逐，无他所作，掉尾肃肃，按虾蟆无尾，当言夏马，夏马患蝇蚋，掉尾击之，故肃肃也。
又曰：杀君马者路旁儿也，言长吏养马肥而希出，路边小儿观之，却惊致死，按长吏马肥，观者快之，乘者喜其言，驱驰不已，至於死。
又曰：马一疋，俗说相马及君子，与人相疋，或曰：马夜行目明，照前四丈，故曰一疋，或曰度马纵横，適得一疋，或说马死，卖得一疋帛，或云春秋左氏说，诸侯相赠，乘马束帛，帛为疋，与马之相疋耳。
《符子》曰：齐景公好马，命使善画者图之，访似者，期年不得，今人君考古籍以求贤，亦不可得也。
《魏志》曰：朱建平善相马，文帝出，左右将马过，平曰：此马相今日死，及帝乘马，马恶帝衣香，齧帝膝，帝怒杀之。
又曰：秽国出果下马，汉时恒献之，［高三尺，乘於果树下行。］
英雄记曰：公孙瓒每闻边警，辄厉色作气，如赴雠，常乘白马。又拣白马数十疋，选骑射之士，号为白马义从，以为左右翼，胡甚畏之，《曹瞒传》曰：吕布乘马名赤菟，人语曰：人中有吕布，马中有赤菟。
《吴录》曰：孙坚讨董卓，失利，被创堕马，卧草中，军众分散，马还营鸣呼，军人随马向草中，乃得坚，扶还营。
《江表传》曰：孙权征合肥，马上津桥，桥见撤丈馀无板，权跃马超之，得免。
《世说》曰：刘备之初奔刘表，屯於樊城，表左右欲因会取备，备觉，如厕便出，所乘马的颅，走堕襄阳城西檀溪水中，溺不得出，备急，谓的颅曰：今日厄，可不努力，的颅达备意，踊三丈得过。
诸葛亮教曰：昔孙叔敖乘马三年，不知牝牡，称其贤也。
《抱朴子》曰：李南乘赤马行，逢人乘白马，白马先鸣，赤马应之，南谓从者曰：白马言汝当见一黄马，左目盲，是吾子，可令驶行相及也，须臾，果逢盲黄马，南马果先鸣，盲马应之。
又曰：腾黄之马，吉光之兽，皆寿三千岁也。
干宝《晋纪》曰：桓范出赴曹爽，宣王谓蒋济曰：智囊往矣，济曰：范则智矣，驽马恋短豆，爽必不能用也。
《搜神记》曰：赵固所乘马忽死，固甚悲惜之，问郭璞，璞曰：可遣数十人持竹竿，东行三十里，当有丘陵林树，便搅打之，当有一物出，急抱将归，於是如璞言，果得一物，似猴，入门见死马，跳梁，走往死马头，嘘吸其鼻，马即起，亦不复见猴。
《怪志》曰：有人与奴俱得心腹病，奴死，剖视之，得一白鳖，取诸药内口中，不死，后有人乘白马来，溺溅之，乃缩头缩脚，试取马溺灌之，便消为水，病者乃饮一升马溺，乃差。
又曰：谢尚所乘马忽死，尚甚爱惜之，时有夏侯弘，自言见鬼神，与言语，尚初不信，弘曰：我能令马活，信通神不，乃下床去，良久还曰：庙神爱君马，今已请得还，须臾，众人皆见马从外来，至死马边便灭，死马即活。
《襄阳记》曰：中庐山有一地穴，汉时尝有数百疋马出，遂因名马穴，吴时陆逊亦知此穴，马出得数十疋。
《长沙耆旧传》曰：南阳太守张忠曰：吾年往志尽，譬如八百钱马，死生同价。
《相马经》曰：马眼欲紫艳光，口中欲赤色也。
《庐江七贤传》曰：陈众辟州从事，杨州部有贼，击之多死，众请以威信取之，因单车白马往，贼束身归降，遂生为立祠，号曰白马从事。
【诗】汉天马歌曰：太一贶，天马下，沾赤汗，沫流赭，志俶傥，精摧奇。籋［蹑］浮云，晻上驰，体容与，迣万里，［迣音逝，超逾也。］今安匹，龙为友。
又曰：天马来，从西极，涉流沙，九夷服，天马来，历无草，径千里，循东道，天马来，开远门，竦予身，逝昆仑，天马来，龙之媒，游阊阖，观玉台。
古歌诗曰：平陵东，松柏桐，不知何人劫义公，义公在一高堂下，交钱百万两走马。
晋刘恢诗曰：东皋有一骏，名曰千里驹，络首缠騣尾，养以甘露刍。
梁简文帝西齐行马诗曰：晨风白金络，桃花紫玉珂，影斜鞭照曜，尘起足蹉跎，任侠称六辅，轻薄出三河，风吹凤皇袖，日映织成靴，远江舻舳少，遥山烟雾多，云开马瑙叶，水净琉璃波，路广拂青柳，回塘绕碧莎，不效孙吴术，宁须赵李过。
又《紫骝马诗》曰：贱妾朝下机，正值良人归，青丝悬玉蹬，朱汗染香衣，骤急珂弥响，跳多尘乱飞，雕胡幸可荐，故心君莫违。
又《系马诗》曰：青骊沉赭汗，绿地悬花蹄，未垂青鞙尾，犹挂紫鄣泥，蹀足绊中愤，摇头枥上嘶，紫关如未息，直去取榆溪。
又《登山马诗》曰：登山马，间树识金装，草合宜纟廌短，影转见鞭长，何殊八公岫，蹔上淮南王。
又《和人爱妾换马诗》曰：功名幸多种，何事苦生离，谁言似白玉，定是愧青骊，必取匣中钏，回作饰金羁，真成恨不已，原得路傍儿。
梁元帝赋登山马诗曰：登山马迳小，迳小［原倒讹作遥遥小小，据冯校本改。］马才通，汗赭疑霑勒，衣香不逐风，何殊陇头望，遥识祁连东。
又后园看骑马诗曰：良马出兰池，连翩驱桂枝，鸣珂随跼駃，轻尘逐影移，香来知骤近，汗敛觉风吹，遥望黄金络，悬识幽并儿。
又《紫骝马诗》曰：长安美少年，金络饰连钱，宛转青丝鞚，照曜珊瑚鞭，依槐复依柳，躞蹀复随前，方逐幽并去，西北共连翩。
梁刘孝威《和王竟陵爱妾换马诗》曰：骢马出楼兰，一步九盘桓，小史赎金络，良工送玉鞍，龙骖来甚易，乌孙去实难，驎胶妾犹有，请为急弦弹。
梁庾肩吾《以妾换马诗》曰：渥水出腾驹，湘川实应图，来从西北道，去逐东南隅，琴声悲玉匣，山路泣蘼芜，似鹿将含笑，千金会不俱。
陈刘删《赋得马诗》曰：独饮临寒窟，离群思北风，陈王欲观舞，御史自随骢，边声陨客泪，果下益桃红，恒持沛艾影，解向平陵东。
陈沈蜅赋得边马有归心诗曰：穷秋边马肥，向塞甚思归，连镳渡蒲海，束舌下金微，已却鱼丽阵，将摧鹤翼围，弥忆长楸道，金鞭背落晖。
陈祖孙登赋得紫骝马诗曰：候骑柏［冯校本作柏，疑当作迫。］楼兰，长城迥路难，嘶从风处断，骨住水中寒，飞尘暗金勒，落泪洒银鞍，抽鞭上关路，谁念客衣单。
陈王由礼赋得骢马诗曰：善马金羁饰，蹑影复凌空，影入长城水，声随胡地风，倥敛青门外，珂喧紫陌中，行行若不倦，唯当御史骢。
【赋】魏应德琏愍骥赋曰：愍良骥之不遇兮，何屯否之弘多，抱天飞之神号兮，悲当世之莫知，赴玄谷之渐涂兮，陟高岗之峻崖，惧仆夫之严策兮，载悚栗而奔驰，怀殊姿而困逼兮，原远迹而自舒，思奋行而骧首兮，叩缰緤之纷拏，牵繁辔而增制兮，心慉结而槃纡，涉通逵而方举兮，迫舆仆之我拘，抱精诚而不畅兮，郁神足而不摅，思薛翁於西土兮，望伯氏於东隅，原浮轩於千里兮，曜华轭乎天衢，瞻前轨而促节兮，顾后乘而踟蹰，展心力於知己兮，甘迈远而忘劬，哀二哲之殊世兮，时不遘乎良造，制衔辔於常御兮，安获骋于遐道。
晋曹毗马射赋曰：奔电无以追其踪，逸羽不能企其足，状若腾虬而登紫霄，目似晨景之骇扶木，体与机会，动蹑惊风，於是抗孙阳之辔，弯繁弱之弓，轻足郁其云合，妙手於焉争雄。
晋傅玄乘舆马赋曰：目若曜星，符采横发，高颠悬日，双璧象月，头似削成，髦如鬓发，延首高骧，擢足轩跱，气盖青云，势凌万里，九方不能测其天机，秦公不能究其妙理。
又驰马射赋曰：何逸群之奇骏，生濛汜之遐滨，附南方以定位，表天驷於三辰，仪乾行之刚健，凭坤厚以讬身，岂骥德之足慕，晞万里之清尘。
宋颜延之赭白马赋曰：昔帝轩陟位，飞黄服皂，后唐膺箓，赤文侯日，汉道亨而天骥呈才，魏德懋而泽马效质，伊逸伦之妙足，目前代而间出，并荣光於瑞典，登郊歌乎司律，所以崇卫威神，扶护警跸，双瞳夹镜，两权协月，异体峰生，殊相逸发，鉴穆武，宪文光，振民隐，修国章。
宋谢庄乘舆舞马赋应诏曰：月晷呈祥，乾维效气，赋景阿房，承灵天驷，既秣芑以均性。又佩蘅以崇躅，卷雄神於绮文，蓄奔容於帷烛，观其双璧应范，三封中图，玄骨满，燕室虚，阳理竞，潜策纡，汗飞赭，沫流朱，至於肆夏已升，采齐既荐，始徘徊而龙俯，终沃若而鸾盻，迎调露於飞锺，赴承云於惊箭，写秦坰之弭尘，状吴门之曳练，夫蹠实之态未卷，凌远之气方摅，历岱野而过碣石，跨沧流而轶姑馀，朝送日於西阪，夕归风於北都，寻琼宫於倏瞬，望银台於须臾。
【颂】鲁国黄伯仁为龙马颂曰：夫龙马之所出，丁太蒙之荒域，禀神祇之纯化。乃大宛而再育，资玄螭之表像，似灵虬之注则，逾騕褭之体势，逸飞菟之高踪。兼骥騄之美质，岂骅骝之足双，耳如剡筩，目象明星，双璧似月，兰筋参情。
【赞】晋郭璞马赞曰：马出明精，祖自天驷，十闲六种，各有名类，三才五御，驽骏异辔。
周庾信秦穆公马赞曰：骏马遇盗，秦君不瞋，先倾美酒，翻畏伤人，邻兵向国，穷寇侵秦，于时大盗，还作功臣。
【状】宋颜延之天马状曰：降灵骥子，九方是选，白〈马羲〉朱文，绿蛇紫燕，水轶惊凫，陆越飞箭，遇山为风，值云成电。
【表】魏陈王曹植献文帝马表曰：臣於先武皇帝世，得大宛紫骍马一疋，形法应图，善持头尾，教令习拜，今辄已能。又能行与鼓节相应，谨以奉献。
【启】梁元帝谢晋安王赐马启曰：绎武媿仲都，遂蒙大骊之锡，儒谢春卿，空颁名马之赉，故以取方驎友，自疋龙媒，不待景公，婉如齐画，无劳马援，翻等汉铜，岂有灭没黑龙，连翩白马，钱文见重，津名取贵，相彼骐骥，犹深恋主，矧伊伏枥，弥结怀恩。
梁邵陵王谢令赉马启曰：连翩绝景，沃若追风，超渥水之形，逾大宛之状，荷传西蕃，将达宫阃，无任城之气勇，降东平之嘉锡，何以扬名沙漠，仰称隆慈，恋德铭心，瞩恩雨泪。
梁刘孝威为皇太子谢敕赉功德马启曰：伏惟忘我徇物，屈己济民，该天地而大舍。总日月而为施，既脱屣於金轮。又解骖於绀马，出余吾之水，服騊駼之厩，名高夏后之龙，价倍田方之赎，谨当秣以柏叶，饴以丹枣，加之玉鞍，饰之金络。
梁刘孝仪谢豫章王赐马启曰：出自北冀，来从东道，舞越两骖，驱同八骏，循坂且厉，无复良乐之鸣，长楸可走，不假幽并之策。
周庾信谢滕王赉马启曰：柳谷未开，翻逢紫燕，临源犹远，忽见桃花，流电争光，浮云连影，张敞画眉之暇，直走章台，王济饮酒之懽，长驱金埒。
周王褎谢赉马启曰：边城无草，来自东南，塞外饶沙，经从西北，汉时乐府，偏爱权奇，晋世桑门，特怜神骏，黄金作勒，足度西河，白玉为镫，方传南国，傥逢汉帝，仍驾鼓车，若值魏王，应惊香气。
【书】魏文帝与孙权书曰：前使于禁郭及土，［《太平御览》八百九十四作去。］所遗吾纤骊马，本欲使禁自致之，念将军傥欲速得，今故以付徐奉往，此二马，朕之常所自乘，甚调良善走，数万疋之极选者，乘之真可乐也，中国虽饶马，其知名绝足，亦时有之耳。
梁元帝答齐国饟马书曰：名重桂条，形图柳谷，襄阳地穴，近求未易，滇池水里，远访犹难，价疋龙媒，声齐骥子，河精曜采，似伏波之铸铜，震象飞文，笑东瀛之刻玉，加以控斯银勒，利此金衔，鞍揭镂衢，光含两月，缰萦紫缕，色丽双丝，方嗤晋后，恒乘郑国之驷，更鄙曹君，经饷蜀王之马。
又《书》曰：於戏，马之为用，远矣大矣，斯所以乾为脊马，震为馵足，有是哉，有是哉，何则，半汉而驰，可以及日，踌躇而蹀，可以追风，赤菜之腾声，的颅之济主，陈王有炤羁之说，班生有缰绊之谈，抑闻斯美，远劳此费，怀哉怀哉，老生不云乎，虽有拱璧，以先驷马，良用此道，中心藏之，何日忘之。
◇騊駼
《尔雅》曰：騊駼，北野之良马。
《山海经》曰：北海内有兽焉，状如马，名曰騊駼。
《史记》曰：匈奴奇畜则騊駼。
【赞】晋郭璞騊駼赞曰：騊駼野骏，产自北域，交颈相摩，分背翘陆，虽有孙阳，终不在服。


仙道
◇仙道
《史记》曰：蓬莱仙［《初学记》二十三，《太平御览》六百六十三作方。］丈瀛洲，此三神山者，在渤海中，盖尝有至者，诸仙人及不死药生焉，其物禽尽白，而黄金白银为宫阙，未至，望之如云，及到，三神山反居水下，欲到则风引舡而去，终莫能至。
又曰：黄帝采首山铜，铸鼎於荆山之下，鼎既成，有龙垂胡髯，下迎黄帝，黄帝上骑，群臣后宫从上者，七十馀人，小臣不得上，乃悉持龙髯，龙髯拔，堕黄帝弓。百姓仰空望，帝既上，乃抱其弓与胡髯，故后世因名其处曰鼎胡，其弓曰乌号。
《汉书》曰：梅福居家，常读书，性少为事，至元始中，王莽专政，福一朝弃妻子，去九江，至今传以为仙人，其后人有见福者於会稽，变为吴市门卒。
《晋中兴书》曰：葛洪，字稚川，亡时年八十一，视其貌如平生，体亦软弱，举尸入棺，其轻如空衣，时咸以为尸解得仙。
《庄子》曰：藐姑射之山，有神人居焉，肌肤若冰雪，绰约若处子，不食五穀，吸风饮露，乘云气，驭飞龙，游于四海之外。
又曰：黄帝立为天子，十九年，闻广成子在於崆峒之上，故往见之曰：我闻吾子达於至道，敢问至道之精，广成子曰：自而治天下，云气不待族而雨，草木不待黄而落，日月之光，益以荒矣。又奚足以语至道，黄帝退居三月，复往邀之，广成子南首而卧，黄帝从下风，膝行而进，再拜稽首问曰：闻吾子达於至道，敢问治身，奈何而可以长久，广成子蹶然而起曰：善哉问乎，吾语汝至道，至道之精，窈窈冥冥，至道之极，昏昏默默，无视无听，抱神以静，形将自正，心静神清，无劳汝形，无摇汝精，乃可以长生。
《淮南子》曰：卢遨游乎北海，经乎太阴，入乎玄阙，至蒙穀之上，见处士者，深目而喉，渠头［渠，大也。］而鸢肩，丰上杀下，轩轩方迎风而舞，顾见卢遨，翻然下其臂，遯逃乎崥下，遨就观之，方卷龟遨［《太平御览》九百四十二作壳。］而食合藜，遨与之语，若士嚣然笑曰：嘻，子中州之人，不宜而远至此，犹光乎日月，而载乎列星。
《列仙传》曰：萧史，秦缪公时，善吹箫，能致白鹄孔雀，公女字弄玉，好之，以妻焉，遂教弄玉作凤鸣，居数十年，凤皇来止其屋，为作凤台，夫妇止其上，不下数年，一旦皆随凤皇飞去，故秦氏作凤女祠，雍宫世有箫声。
又曰：陶公六安冶师，数行火，火一旦散上，紫色冲天，公伏冶下求哀，须臾朱雀止冶曰：安公安公，冶与天通，七月七日，迎汝以赤龙，至时，安公骑之东南上，城邑数万人，豫祖安送之，皆辞诀。
又曰：吕尚，冀州人，生而内智，豫知存亡，避纣乱，隐辽东三十年，西適，隐於南山，钓於卞谿，三年不获鱼，问曰：可以止矣，尚曰：非尔所及也，果得大鲤，有兵钤在腹中，服泽芝地衣石髓，二百年而告亡，葬之无尸，唯有玉钤六篇，在棺中。
又曰：江妃二女，不知何许人，出游江湄，逢郑交甫，不知其神人也，女遂解珮与之，交甫悦爱珮，去数十步，空怀无珮，女亦不见。
又曰：汉淮南王刘安，言神仙黄白之事，名为鸿宝万毕三卷，论变化之道，於是八公乃诣王，授丹经及三十六水方，俗传安之临仙去，馀药器在庭中，鸡犬舐之，皆得飞升。
又曰：赤松子，神农时雨师，服水玉，教神农，能入火自烧，至昆仑山西王母石室，随风雨上下，炎帝少女追之，亦得仙俱去，高辛时为雨师。
又曰：偓佺，采药父也，好食松实，体毛数寸，能飞行，逐走马，以松子遗尧，尧不服，时受服者，皆三百岁。
又曰：安期生，琅耶阜乡人，卖药海边，时人皆言千岁公，秦始皇请见，与语三日三夜，赐金璧数万，出於阜乡亭皆置去，留书，以赤玉菭一量为报，曰：复千岁，来求我於蓬莱山下，始皇遣使者数人入海，未至蓬莱山，辄风波而还，立祠阜乡亭，海边十处。
又曰：负局先生，语似燕代间人，因摩镜，辄问主人得无有疾苦者，若有，辄出紫丸赤药与之，莫不愈，数十年后，大疫，每到户与药，愈者万计，不取一钱，后止吴山绝崖，世世悬药与人，曰：吾欲还蓬莱山，为汝曹下神水，崖头一旦有水白色，从石间来下，服之多所愈，立祠十馀年。
《神仙传》曰：董威辇，不知何许人，晋武末，在洛阳白社中寝息，身上蓝缕，衣不蔽形，恒吞一石子，经日不食，或市乞佣作，人或往观之，亦不与言，时或著诗，莫知所终。
又曰：汉期门郎程伟妻者，能通神变化，伟尝从出，而无时衣，甚愁，妻即为致两缣，无故至前，伟好黄白，连时不成，妻乃出囊中药，以少投其已煎水银，须臾成银，伟欲从授方，终不可得，云伟骨相不应得之，逼之不已，妻死，尸解去。
又曰：葛玄，字孝先，从左元放受九丹液［太平广记七十一液上有金字。］仙经，与客对食，并言及变化之事，客曰：食毕，先生作一事特戏者，玄曰：君得无促促欲有所见乎，乃嗽口饭，尽成大蜂数百，皆集客身，亦不螫人，食久，玄乃张口，蜂皆飞入口都毕，玄嚼食之，是故饭也，玄指床使行，指虾蟆及诸行虫飞燕雀龟之属使舞，弦节如人也，玄以冬为客设生瓜枣，夏致冰雪。又以数十钱，使人散投井中，玄以一器，於井上呼钱出，於是钱一一飞从井出，皆向所投也。
又曰：为客设酒，无人传之，杯自至前，如或不尽，杯不去也，帝问曰：百姓思雨，宁可得乎，玄曰：雨易得耳，乃书符著社中，一时之间，天地晦冥，大雨流潦。
又曰：老子，姓李，名耳，字伯阳，楚国苦县赖乡人也，其母感大星而有娠，虽受气於天，然生於李家，犹以李为姓。又云，其母怀之八十一岁乃生，生时，剖其母左腋出，出而白首，故谓之老子，云母到李树下生老子，生而能言，指李树曰：以此为我姓。又有老聃之号，老子黄色美眉，广颡长耳，大目疏齿，方口厚唇，额有参牛［《太平御览》三百六十三作午。］达理，日角月庭，鼻骨双柱，耳有三门，足蹈三［御览作二。］五，手把十文，以周武王时为柱下史，时俗见其久寿，故号之老子，所出度世之法，九丹八石，玉醴金液，治鬼养性，绝穀变化，役使鬼之法。
又曰：彭祖，讳铿，帝颛顼玄孙，至殷之末世，年已七百馀岁而不衰，少好恬静，惟以养神治生为事，王闻之，以为大夫，称疾不与政事，善於补导之术，并服水桂云母粉麋角，常有少容，采女乘辎軿，往问道於彭祖，采女具受诸要以教王，王试为之有验，欲秘之，彭祖知之，乃去，不知所如，其后七十馀年，门人於流沙西见之。
又曰：王烈，字长休，邯郸人也，烈入河东抱犊山中，得一石室，室中有两卷素书，烈读不知其字，不敢取，颇谙十数字形体，归书作以示嵇叔夜，叔夜尽知其字，烈喜，乃将叔夜往识其经，分明了了，往至失石室所在，烈窃语弟子曰：叔夜不应得道故也。
又曰：栾巴者，蜀郡人也，正朝大会，巴独后到。又不饮而南噀，有司奏巴大不敬，有诏问巴，巴顿首谢曰：臣乡里以臣能治鬼护病，为臣生立庙，今旦耆老皆入臣庙，不可委之，是以颇有酒色，臣適来，本县成都市上失火，臣故噀酒为雨以灭火，非敢不敬，罪当可坐，诏原复坐，即驿书问成都，成都答言，正旦失火，食时有大雨从东北来，火乃息，雨皆作酒臭。
又曰：河上公，莫知姓名也，汉孝景［太平广记十作文。］帝时，结草为菴于河湄，尝读老子经，景帝好老子之言，有所不知数事，莫能通者，闻人说河上公读老子，乃遣人谘所不解事以问之，河上公曰：道尊德贵，非可遥问也，帝即驾而从之，公以素书二卷与帝，曰：熟省此，则皆疑了，不事多言言也，勿以示非人，言毕失其所在，须臾云雾晦冥，天地斗合，论者为景帝好老子之言，一世不能尽通之，故神人将下教之便去也。
又曰：封君达，陇西人，初服黄连五十馀年，入鸟鼠山。又於中服水银百馀年，还乡，年如二十者。
关令内传曰：关令尹喜，周之大夫也，母氏尝昼寝，梦天下绛绡，流绕其身，见长人语，令咽之，既觉，口有盈味，及真人生时，有双光若日，飞游其侧，室内皆明，良久不知所在，其家陆地自生莲华，光色鲜盛，眼有日精，姿形长雅，垂臂下膝，堂堂有天人之貌，少好学坟素，善於天文秘纬，仰看俯察，莫不洞彻，虽鬼神无以匿其真状，老子感焉，未至九十日，关令登楼四望，见东极有紫气西迈，喜曰：夫阳气尽九，星宿值合，岁月并王，复九十日之外，法应有圣人经过京邑，至期，乃斋戒，其日果见老子。
真人周君传曰：紫阳真人周义山，字委通，汝阴人也，闻有栾先生，得道在蒙山，能读龙峤经，乃追寻之，入蒙山，遇羡门子，乘白鹿，执羽盖，佩青毛之节，侍从十馀玉女，君乃再拜叩头，乞长生要诀，羡门子曰：子名在丹台玉室之中，何忧不仙，远越江河来，登此何索。
《汉武内传》曰：李少君，字云翼，齐国临淄人，好道，入泰山采药，修绝穀全身之术，遇安期生，少君疾困，叩头乞活，安期以神楼散一匕与服之，即愈，乃以方干上，言臣能凝澒成白银，飞丹沙成黄金，金成服之，白日升天，身生朱阳之翼，艳备员光之异，竦则凌天，伏入无间，控飞龙而八遐遍，乘白鸿而九陔周，冥海之枣大如瓜，锺山之李大如瓶，臣以食之，遂生奇光，师安期授臣口诀，是以保万物之可成也，於是上甚尊敬，为立屋第。
《汉武故事》曰：上巡狩，过河闻，［按当作间。］见青紫气，自地属天，望气者以为其下有奇女，必天子之祥，求之，见一女子在空馆中，姿貌殊绝，两手皆拳，上令开其手，数百人擘莫能开，上自披，手即申，由是得幸，为拳夫人，进为婕妤，居钩弋宫，解黄帝素女之术，大有宠，有身，十四月，产昭帝，上曰：尧十四月而生，钩弋亦然，乃命其门曰尧母门。
《搜神记》曰：辽东城门有华表柱，忽有一白鹤集柱头，时有少年，举弓欲射之，鹤乃飞，徘徊空中而言曰：有鸟有鸟丁令威，去家千岁今来归，城郭如故人民非，何不学仙冢垒垒，遂高上冲天，今辽东诸丁，云其先世有升仙者，不知名字。
又曰：蓟子训，不知所来，到洛，见公卿数十处，皆持斗酒片脯候之，曰：远来无所有，示致微意，坐上数百人，饮啖终日不尽，去后，数十处皆白云起，从旦至暮，时有百岁公，说小儿时，见训卖药会稽市，颜色如此，训不乐住洛，遂遁去，正始中，长安东霸城中，有见之者，与一老公，摩娑铜人曰：適见铸此，已近五百岁。
《神异经》曰：昆仑有柱焉，其高入天，所谓天柱也，围三千里，圆如削，下有仙人九府治，与天地同休息。
《十洲记》曰：聚窟洲，在西海中，洲上有大树，与枫木相似而材芳，华叶香闻数百里，名此为反魂，叩其树，树亦能自声，声如群牛吼，闻之者皆心震神骇，伐其根心，玉釜中煮取汁，更微火熟煎之，如饴，令可丸，名曰惊精香，或名之振灵丸，或名之为反生香。
又曰：昆仑山三角，一角正干北辰星辉，名曰阆风岭，其一角正西，曰玄圃台，其一角正东，曰昆仑宫，其一处有积金，为天墉城，面千里，城安金台。
又曰：锺山在北海之子地，仙家数十万，耕田种芝草，课计顷亩，风俗通曰：孝明帝时，尚书郎河东王乔，迁为叶县令，乔月朔，常诣台朝明帝，帝怪其来数而无车骑，密令太史候望，言其临至时，常有双凫从东南飞来，因伏伺见凫，举罗但得一只舄，使尚方识，乃四年所赐尚书官履也，每朝，叶门下鼓，不击自鸣，闻於京师，后天下一玉棺於厅事前，乔曰：天帝独欲召我，沐浴寝其中，盖便上覆，葬於城东，土自成坟，人无知之者，百姓为立祠，号叶君祠。
《异苑》曰：陶侃，字士衡，微时，遭父艰，有人长九尺，端悦，通刺子，字不可识，心怪非常，出庭拜送，此人告侃曰：吾是王子晋，君有巨相，故来相看，於是脱衣帢，服仙羽，升鹄而腾飏。
【诗】魏文帝游仙诗曰：西山一何高，高高殊无极，上有两仙童，不饮亦不食，与我一丸药，光曜有五色，服药四五日，焜臆生羽翼，轻举生风云，倏忽行万亿，流览观四海，茫茫非所识。
魏陈王曹植游仙诗曰：人生不满百，戚戚少欢娱，意欲奋六翮，排雾陵紫虚，蝉蜕同松乔，翻迹登鼎湖，翱翔九天上，骋辔远行游，东观扶桑曜，西临弱水流，北极登玄渚，南翔陟丹丘。
又五游咏曰：九州不足步，原得凌云翔，逍遥八纮外，游目历遐荒，披我丹霞衣，袭我素霓裳，华盖纷菴蔼，六龙仰天骧，曜灵未移景，倏忽造昊仓，阊阖启丹扉，双阙曜朱光，徘徊文昌殿，登陟太微堂，上帝伏西棂，群后集东厢，带我琼瑶佩，嗽我沆瀣浆，踟蹰玩灵芝，徙倚弄华芳，王子奉仙药，羡门进奇方，服食享遐纪，延寿保无疆。
又远游诗曰：灵鼇戴方丈，神岳俨嵯峨，仙人翔其隅，玉女戏其阿，琼蕊可疗饥，仰首嗽朝霞，昆仑本吾宅，中州非我家。
晋何劭游仙诗曰：羡昔王子乔，友道发伊洛，迢递陵峻岳，连翩御飞鹤。
晋张协游仙诗曰：峥嵘玄圃深，嵯峨天岭峭，亭馆笼云构，脩梁流三曜，兰葩盖岭披，清风缘隙啸。
晋郭璞游仙诗曰：京华豪侠窟，山林隐遁栖。
又曰：登岳采五芝，涉涧将六草，散发荡玄溜，终年不华浩。
又曰：青谿千馀仞，中有一道士。
又曰：中有冥寂士，静啸抚清弦。
又曰：四渎流如泪，五岳罗若垤，寻我青云友，永与时人绝。
又曰：静叹亦何念，悲此妙龄逝，在世无千月，命如秋叶蒂，兰生蓬芭间，荣曜常幽翳。
又曰：吞舟踊海底，高浪驾蓬莱。
又曰：登仙抚龙驷，迅驾乘奔雷，鳞裳逐电曜，云盖随风回，手顿羲和辔，足逾阊阖开，东海犹蹄涔，昆仑若蚁堆。
又曰：纵酒濛汜滨，结驾寻木末，翘手攀金梯，飞步登玉阙，左顾拥方目，右眷极朱发。
又曰：璇台冠昆岭，西海滨招摇，琼林笼藻映，碧树疏英翘，丹泉漂朱沫，黑水鼓玄涛，寻仙万馀日，今乃见子乔，振发见翠霞，解褐被绛绡，总辔临少广，盘虬舞云轺。
晋成公绥仙诗曰：盛年无几时，奄忽行欲老，那得赤松子，从学渡世道，西入华阴山，求得神芝草，珠玉犹戴土，何惜千金宝，但原寿无穷，与君长相保。
晋庾阐游仙诗曰：神岳竦丹霄，玉堂临雪岭，上采琼树华，下挹瑶泉井。
又曰：南海纳朱涛，玄波洒北溟，仰盻烛龙曜，俯步朝广庭。
又曰：功疏炼石髓，赤松漱水玉，凭烟眇封子，流浪挥玄俗，空峒临北户，昆吾眇南陆，曾霄映紫芝，潜涧汎丹菊，昆仑涌五河，八流萦地轴。
又曰：三山罗如粟，巨壑不容刀，白龙腾子明，朱鳞运琴高，轻举观沧海，眇邈去瀛洲，玉泉出灵凫，琼草被神丘。
又曰：荧荧丹桂紫芝，结根云山九疑，鲜荣夏馥冬熙，谁与薄采松期。
又曰：赤松霞雾乘烟，封子炼骨凌仙，沧漱水玉心玄，故能灵化自然。
又曰：乘彼六气渺茫，辎驾赤水昆阳，遥望至人玄堂，心与罔象俱忘。
又曰：朝嗽云英玉蕊，夕挹玉膏石髓，瑶台藻构霞绮，鳞裳羽盖级纚。
又曰：玉树标云翠蔚，灵崖独拔奇卉，芳津兰莹珠隧，碧叶灌清鳞萃。
又曰：玉房石〈木翕〉磊砢，烛龙衔辉吐火，朝采石英涧左，夕翳琼葩岩下。
晋张华咏萧史诗曰：萧史爱长年，嬴女老童颜，火粒原排弃，霞雾好登攀，龙飞竟天路，凤起出秦关，身去长不反，箫声时往还。
又游仙诗曰：云霓垂藻旒，羽挂扬轻裾，飘登清云间，论道神皇庐，箫史登凤音，王后吹鸣竽，守精味玄妙，逍遥无为墟。
又曰：玉佩连浮星，轻冠结朝霞，列坐王母堂，丰餐琼瑶华，湘妃咏涉江，汉女奏阳阿。
又曰：乘云去中夏，随风济江湘，亹亹陟高陵，遂升玉峦阳，云娥荐琼石，神妃侍衣裳。
晋湛方生庐山神仙诗并序曰：寻阳有庐山者，盘基彭蠡之西，其崇标峻极，辰光隔辉，幽涧澄深，积清百仞，若乃绝阻重险，非人迹之所游，窈窕冲深，常含霞而贮气，真可谓神明之区域，列真之苑囿矣，太元十一年，有樵采之阳者，于时鲜霞褰林，倾晖映岫，见一沙门，披法服，独在岩中，俄顷振裳挥锡，凌崖直上，排丹霄而轻举，起九折而一指，既白云之可乘，何帝乡之足远哉，穷目苍苍，翳然灭迹，诗曰：吸风玄圃，饮露丹霄，室宅五岳，宾友松乔。
齐袁彖游仙诗曰：羽客宴瑶宫，旌盖乍舒设，王子洛浦来，湘娥洞庭发，长引逐清风，高歌送奔月，并驭排帝闼，连吹入天阙，万古一方春，千霜岂二发。
又曰：白玉三重阶，黄金九层路，采烟拂紫甍，芳风摇碧树。
齐陆慧晓游仙诗曰：旌翻玉华晦，袖转云光移，袭舄黄山下，投佩朱路歧，梁简文帝仙客诗曰：漆水岂难变，桐刀乍可挥，青书长命箓，紫水芙蓉衣，高翔五岳小，低望九河微，穿池听龙长，叱石待羊归，酒阑时节久，桃生岁月稀。
梁元帝和鲍常侍龙川馆诗曰：珍台接闲馆，迢递山之旁，多解三真术，俱善四明方，玉题书仙篆，金榜烛神光，桂影侵檐进，藤枝绕槛长，苔文随溜转，梅气入风香。
梁沈约华山馆为国家营功德诗曰：沐芳祷灵岳，稽首恭上玄，帝昔祈万寿，臣今请亿年，丹方缄洞府，河清时一传，锦书飞云字，玉简黄金编。
又和竟陵王游仙诗曰：天蟜乘绛仙，螭衣方陆离，玉銮隐云雾，溶溶纷上驰，瑶台风不息，赤水正涟漪，峥嵘玄圃上，聊攀琼树枝。
又曰：朝止阊阖宫，暮宴清都阙，腾盖隐奔星，低銮避行月，九疑纷相从，虹旌乍升没，青鸟去复还，高唐云不歇，若华有馀照，淹留且晞发。
又曰：陶先生登楼不复下诗曰：侧闻上士说，尺木乃腾霄，云軿不展地，仙居多丽谯，卧待三芝秀，坐对百神朝，衔书必青鸟，嘉客信龙镳，非止灵桃实，方见大椿凋。
又赤松涧诗曰：松子排烟去，英灵眇难测，惟有清涧流，潺湲终不息，神丹在兹化，云軿於此陟，原受金液方，片言生羽翼，渴就华池饮，饥向朝霞食，何时当来还，延伫清岩侧。
又和刘中书仙诗曰：殊庭不可及，风熛多异色，霞衣不待缝，云锦不须织。
又，清旦发玄洲，日暮宿丹丘，昆山西北映，流泉东南流，霓裳拂流电，云车委轻霰，峥嵘上不睹，寥廓下无见。
又沈道士馆诗曰：秦王御宇宙，汉帝恢武功，欢娱人世尽，情性犹未充，锐意三山上，讬慕九霄中，既表祈年观，复立望仙宫，宁为心好道，直由意无穷，曰余知止足，是原不须丰，遇可淹留处，便欲息微躬，山嶂远重叠，竹树近蒙笼，开襟濯寒水，解带临清风，所累非物外，为念在玄踪，朋来挹石髓，宾至驾飞鸿，都令人径绝，惟使云路通，一举陵倒景，无事適华嵩，寄言赏心客，岁暮尔来同。
梁王筠东南射山诗曰：还丹改容质，握髓驻留年，口含千里雾，掌流五色烟，琼浆汎金鼎，瑶池溉玉田，倏忽整龙驾，相遇凤台前。
梁庾肩吾道馆诗曰：仙人白鹿上，隐士潜溪边，试取西山药，来观东海田。
陈周弘正和庾肩吾诗曰：石桥有旧路，灵室俨众仙，菊潭溜馀水，丹灶起残烟，桃花经作实，海水屡成田，逆愁归旧里，追问斧柯年。
周王襃过臧矜道馆诗曰：松古无年月，鹄去复来归，石壁藤为路，山窗云作扉。
周庾信和赵王游仙诗曰：藏山还采药，有道得从师，京兆陈安世，成都李意其，玉鱼传相鹤，太一受飞龟，白日香薪寺，青泥美熟芝，山精逢照镜，樵客值围棋，石文如碎锦，藤苗似乱丝，蓬莱在何处，汉后欲遥祠。
又道士步虚词曰：洞灵尊上德，虞石会明真，要妙思玄绝，虚无养谷神，丹丘乘翠凤，玄圃驭班麟，移梨付苑吏，种杏乞山人，自此逢何世，从今复几春，海无三尺水，山成数寸尘。
又曰：东明九芝盖，北烛五云车，飘飖入倒景，出没上烟霞，春泉下玉霤，青鸟向金华，汉帝看桃核，齐侯问枣花，上元应送酒，来在蔡经家。
又曰：归心游太极，回向入无名，五香芬紫府，千灯照赤城，凤林采桐实，春山种玉荣，夏簧三舌响，春锺九乳鸣，绛河应远别，黄鹄来相迎。
又曰：北阁临玄水，南宫坐绛云，龙泥印玉策，天火练真文，上元风雨散，中天歌吹分，灵驾千寻上，空香万里闻。
又曰：地镜阶基远，天窗影迹深，碧玉成双树，空青为迥林，鹊巢堪炼石，蜂房得煮金，汉武多娇慢，淮南不小心，蓬瀛入海底，何处可追寻。
又曰：麟州一海阔，玄圃半天高，浮丘迎子晋，若士避卢遨，经餐林虑李，旧食绥山桃，成丹须竹节，刻髓用芦刀，无妨隐士去，即是贤人逃。
周萧捴和梁武陵王遥望道馆诗曰：神境流精阙，仙居紫翠房，今有寻真地，逦迤丽通庄，九柱含虬重，三台饰夜光，金辉碧海桃，玉笈紫书方，拂筵青鸟集，吹箫白凤翔，履归堪是燕，石在讵非羊，烟霞四照蕊，风月五名香，於兹喜临眺，原得假霓裳。
陈张正见游匡山简寂馆诗曰：三梁涧本绝，千仞路犹通，即此神山内，银榜映仙宫，镜似临峰月，流如饮涧虹，幽桂无斜影，深松有劲风，惟当远人望，知在白云中。
陈阴铿游始兴道馆诗曰：紫台高不极，清溪千仞馀，坛边逢药銚，洞里阅仙书，庭舞经［《初学记》二十三经下有乘字，此脱。］鹤，池游被控鱼，稍昏蕙叶敛，欲暝槿花疏，徒交斧柯烂，会自不凌虚。
又赋咏得神仙诗曰：罗浮银是殿，瀛洲玉作堂，朝游云暂起，夕饵菊恒香，聊持履成燕，戏以石为羊，洪崖与松子，乘羽就周王。
【赋】汉司马相如大人赋曰：相如拜为孝文园令，见上好仙，乃遂奏大人赋，其辞曰：世有大人，在乎中州，宅弥万里，曾不足以少留，悲世俗之迫隘，朅轻举而远游，垂绛幡之素霓，戴云气而上浮，建格泽之脩竿，总光曜之采旄，垂旬始以为幓，曳彗星而为髾，绝少阳而登大阴，与真人乎相求，屯余车而万乘，翠云盖而树华旗，历唐尧於崇山，遇虞舜於九疑，朅度九江，越五河，时若暧暧将混浊，召屏翳，诛风伯，刑雨师，排阊阖而入帝宫，载玉女而与之归，登阆风而遥集，飞鸟腾而一止，吾乃今日睹西王母，皓然白首，戴胜而穴处，亦幸有三足乌为之使，遣屯骑玄阙，轶先驱於寒门，下峥嵘而无地，上寥廓而无天，视眩泯而无见，听敞怳而无闻，乘虚无而上假，超无反而独存。
后汉桓君山仙赋曰：余少时为中郎，从孝成帝出祠甘泉河东，见郊先置华阴集灵宫，宫在华山下，武帝所造，欲以怀集仙者王乔赤松子，故名殿为存仙，端门南向山，署曰望仙门，窃有乐高妙之志，即书壁为小赋，以颂美曰：夫王乔赤松，呼则出故，翕则纳新，夭矫经引，积气关元，精神周洽，鬲塞流通，乘凌虚无，洞达幽明，诸物皆见，玉女在旁，仙道既成，神灵攸迎，乃骖驾青龙，赤腾为历，躇玄厉之擢嶵，有似乎鸾凤之翔飞，集于胶葛之宇，泰山之台，吸玉液，食华芝，漱玉浆，饮金醪，出宇宙，与云浮，洒轻雾，济倾崖，观仓川而升天门，驰白鹿而从麒麟，周览八极，还崦华坛，氾氾乎滥滥，随天转璇，容容无为，寿极乾坤。
后汉黄香九宫赋曰：伊黄灵之典度，存文昌之会宫，握璇玑而布政，总四七而持纲，和日月之光曜，均节度以运行，经阊阖而出玉房，谒五岳而朝六宗，蹠昆仑而跪碣石，蹈底柱而跨太行，肘熊耳而据桐柏，分嶓冢而持外方，使织女骖乘，王良为之御，三台执兵而奉张，轩辕乘駏驉而先驱，左青龙而右觜携，前七星而后腾蛇。
晋陆机列仙赋曰：夫何列仙玄妙，超摄生乎世表，因自然以为基，仰造化而闻道，性冲虚以易足，年缅邈其难老，尔乃呼翕九阳，抱一含元，引新吐故，云饮露餐，违品物以长盻，妙群生而为言，尔其嘉会之仇，息宴游栖，则昌客［疑当作容。］弄玉，洛宓江妃，观百化於神区，觐天皇於紫微，过太华以息驾，越流沙而来归。
又陵霄赋曰：挟至道之容微，狭流俗之纷泹，飏余节以远模，风扶摇而相予，削陋迹於分丘，省游仙而投轨，凯情累以遂济，岂时俗之云阻，判烟云之腾跃，半天步而无旅，咏陵霄之飘飘，永终焉而弗悔，昊苍焕而运流，日月翻其代序，下霄房之靡迄，卜良辰而复举，陟瑶台以投辔，步玉除而容与。
梁陶弘景水仙赋曰：淼漫八海，汯汨九河，中天起浪，分地写波，东卷长桑日窟，西斡龙筑月阿，乃者潼关不壅，石门已开，导江出汉，浮济达淮，漳渠水府，包山洞台，娀英之所游往，琴冯是焉去来，於是碧岩无雾，绿水不风，飞轩纼凤，游轩驾鸿，上朝紫殿，还觐青宫，进麾八老，顾拂四童，酌丹穴之酎，荐麟洲之肴，锦旌丽日，羽衣拂霄，亦有先觉之秀，独往之英，窥若士於蒙縠，求吕梁於石城，从雾光於底柱，索龙威於洞庭，迎九玄於金阙，谒三素於玉清，更天地而弥固，终逍遥以长生。
又云上之仙风赋曰：缥缈遥裔，亘碧海而飏朝霞，凌青烟而溥天际，出龙门而激水，度葱关以飞雪，於是汉区动御，月轨惊文，浮虚入景，登空汎云，一举万里，曾不浃辰，此列子有待之风也，若乃绵括宇宙，苞络天维，周流八极，回环四时，气值节而动律，位涉巽而离箕，徒见去来之绪，莫测终始之期，此太虚无为之风也。
梁江淹丹砂可学赋曰：或曰：黄金可铸，仆不信，试为此辞，乘河汉之光气，骑列星之采色，辍阴阳於形有，传变化於心识，既而暧碧台之错落，曜金宫之玲珑，沼莲华於绣阁，化蒲陶於锦屏，奏神鼓於玉袂，舞灵衣於金裾，韵踯躅而易变，律参差而难图，非南风之能拟，讵濮水之敢模。
【颂】魏陈王曹植玄俗颂曰：玄俗妙识，饥饵神颖，在阴倏逝，即阳无景，逍遥北岳，凌霄引领，挥雾昊天，舍神自静。
晋牵秀老子颂曰：深哉伯阳，诞此灵姿，研精玄奥，幽赞神微，抱质怀素，蕴宝藏辉，述而好古，仪圣作师，周衰道废，厥猷匪宣，龙潜初九，亢志皓然，於邈高风，徽音永传。
又彭祖颂曰：於休彭公，应运特生，穷神知化，妙物通灵，挹之不冲，满之不盈，韬光隐曜，混沌玄清，确乎其掺，邈乎其度，含真荡秽，离俗遗务，讬神玄妙，游心泰素，享年七百，宝降其祚，惠我无疆，伦道作故。
又王乔赤松颂曰：妙哉松乔，禀此殊姿，含精握气，灵德是绥，藏器华圃，允首腾飞，齐迹风云，超远姿微，乃翔灵坟，鸟像人声，低徊旧土，眷此平生，惠而不谅，凋我素形，神仪既陨，翻飞而征，遨游八维，跨腾九冥，应庆罔极，与道虚盈。
【赞】晋陆机王子乔赞曰：遗形灵岳，顾景忘归，乘云倏忽，飘飖紫微。
晋湛方生老子赞曰：教由严宗，化必有资，深矣若人，乃作皇师，亦参儒训，道实希夷，恂恂孔父，是敬是祗。
晋郭璞冯夷赞曰：禀华之精，食惟八石，乘龙隐沦，往来海客，若是水仙，号曰河伯。
又曰：水土冰鳞，潜映洞川，赤松是服，灵蜕乘烟，吐纳六气，升降九天。
宋孝武帝洞井赞曰：绛纪山瑞，紫志川灵，金膏溢曜，玉树含英，端岩毓泉，挹祥吐祯，彪彬仙牒，挥翕诡经。
梁江淹王子乔赞曰：子乔好轻举，不待炼银丹，控鹤上窈窕，学凤对巑岏，山无一春草，谷有千年兰，云衣不踯躅，龙驾何时还。
又阴长生赞曰：阴君惜灵骨，珪璧讵为宝，日夜名山侧，果得金丹道，忧伤永不至，光颜如碧草，若渡西海时，致意三青鸟。
又白云赞曰：紫烟世不觌，赤鳞庖所捐，白云亦海外，葐蒀起三山，箫瑟玉池上，容裔帝台前，欲知清都里，乘此乃登天。
又秦女赞曰：青琴既旷世，绿珠亦绝群，犹不及秦女，十五乘采云，璧质人不见，琼光俗讵闻，使洛灵脩往，为我道奇芬。
【碑】齐孔稚珪玄馆碑曰：夫朋白兔而侣青鸟，启银函而讲金字者，有道存焉，故能大叩玄宗，郁为物范，则天地，正六合，照日月而导苍生，神道无门，阴阳不测，是故赤松家石室之下，神农行弟子之敬，广成在崆峒之上，轩辕禀顺风之礼，洛浦笙飞之秀，关山驾凤之英，凡此之俦，希世间出，皆雍容以沐咸池，或萧洒而开阊阖。
梁简文帝招真馆碑［王鏊姑苏志三十作梁昭明太子虞山招真治记。］曰：夫东瀛渌水，三变成田，西岳灵桃，千载未子，尚以星起牵牛，苛［姑苏志作蔀。］首迢递，律生甲子，气数杳冥，沈［姑苏志作况。］复上游玉清，损之又损，高排金阙，玄之又玄，岂言象之能筌，非时节之所辩，高岩郁起，带青云而作峰，瀑水悬流，杂天河而俱洒，虽日门采药之地，楚望怀椒之歌，阳反流沙之魂，锦识汾阴之鼎，无以喻书，铭曰：玉龟二始，金书八会，道浃地心，功浮天外，故帝可小，推真能大，德起同尘，善生塞兑，保物自然，人符交泰，掩映绿罗，穹隆紫盖，仙冶［姑苏志作治。］之美，此焉为最，雄柱千步，阳台百丈，水均下瞩，山逾高掌，野寂云兴，禽繁山响，升虹［音绛。］夕栖，丰雷朝上，书藏玉柙，药蕴银筒，烧铅杂鲤，折桂和葱，斧柯虽朽，碑石无穷。
梁元帝南岳衡山九真馆碑曰：箫鼓腾空，烟霞相接，星辰夺采，灯烛非明，风牖云梁，千门万户，楼施九柱，已同赖乡之地，山带五城，复类玄洲之所，玉版之经犹蕴，金丹之处存焉，上月台而遗爱，登景云而忘老，欣欣然不知所以而然，日晖石瓦，东眺灵寿之峰，月荫玉床，西瞻华盖之岭，竹类黄金，既葳蕤而防露，木似红莲，且芬披而拂日，杯传九酝，隐沦之车晨至，堂开四扇，西楹之锺夜响。
又青溪山馆碑曰：原夫法象莫过於天地，著明莫过於日月，鼓之以雷电，润之以风雨，咸秩无文，所以名山致祭，峻极於天，青溪山者，荆南之中岳也，隐隐干霄，亭亭无际，云盖三层，如在帝台之侧，桂林八树，非异景山之傍，轻霞亘起，影落照於阳溪，清风远至，响猿鸣於巫峡，西临百丈之穴，南带千仞之水，洪源湛淡，长波萦复。
梁沈约善馆碑曰：至道玄妙，无迹可寻，寄言立称，已乖宗极，神宇灵房，於义非取，九仙缅邈，等级参差，或藏形洞府，或栖志灵岳，达人独往之事，志非易立，餐松饮涧之情，理难轻树，止欲渐去喧嚣，稍离尘杂，於是既加整葺，营建堂宇，北负崇岳，南枕脩衢，回讬人表，鸡犬相绝，庭流松响，户接云根，指琼树而朝餐，就瑶台而一息，霓裳不反，凫舄忘归，朝九星，谒群帝，悠哉邈乎，与天地相毕矣。
又桐柏山金庭馆碑曰：若夫上玄奥远，言象斯绝，金简玉字之书，玄霜绛雪之宝，俗士所不能窥，学徒不敢轻慕，非天禀上才，未易可拟，自惟凡劣，识鉴鲜方，早尚幽栖，屏弃情累，留爱林壑，讬分鸟鱼，既远出天台，定居兹岭，所朅之山，实惟桐柏，仰出星河，上参倒景，高崖万仞，邃涧千回，翘心属念，晚卧晨起，采三芝而延伫，飞九丹而宴息，乘凫轻举，留舄忘归，铭曰：日为车马，芝成宫观，虹旌拂月，龙辀渐汉，万春方华，千龄始旦。
梁陶弘景许长史旧馆坛碑曰：悠哉旷矣，宇宙之灵也，固非言象所传，文迹可记，嘿然则后之人奚闻乎，铭曰：昔在西汉，三茅来宾，爰暨东晋，二许怀真，裁其浚井，栖道接神，允膺辅圣，锡兹符震，胜殿密响，泻瓶杨芬，瑶宫碧简，绚采垂文，琼函玉检，绮席绣巾，兰棋烈耀，金炉飏薰。
又茅山长沙馆碑曰：夫万象森罗，不离两仪所育，百法纷凑，无越三教之境，搢绂之士，饰礼容於闱閤，耿介之夫，扬旌麾於门裔，铭曰：至哉乾元，万物资始，皇王受命，三才乃理，惟圣感神，惟神降祉，德被歌锺，名昭图史，友于兄弟，敬惟西宣，言追茂实，用表遗先，敢巡旧制，有革杂章，刊字弗朽，弈代留芳。
又太平山日门馆碑曰：日门馆者，东霞启晖，开岩引烛，以为名也，先是吴郡杜徵君，声高两代，德冠四区，教义宣流，播乎数郡，拓宇太平之东，结架菁山之北，爰以此处幽奇，别就基构，栖集有道，多历世年。
陈沈蜅林屋馆记曰：夫玄之又玄，处众妙之极，可乎不可，成道行之致，斯盖寂寥窅冥，希微恍惚，故非淮南八仙之图，赖乡九井之记，至若昆山平圃，银榜相晖，蓬阆仙宫，金台崛起，南瞰胥台，傍连飞阁，桂柱星罗，琼轩云构，铭曰：大道既隐，众圣无门，悠悠大极，谁见玄根，祈年立秦，望仙表汉，仿佛神灵，依俙宫观，峨峨林屋，轮奂徘徊，庭罗花鸟，室静尘埃。
陈徐陵天台山馆徐则法师碑曰：夫海水扬尘，几千年而可见，天衣拂石，几万岁而应平，至人者，譬彼晨昏，方乎晷刻，固非俗士之所能言，寰中之所能量者也，至如不死之草，犹称南裔，长生之树，尚挺西昆，百纪游龟，皆登莲叶，千龄寿鹤，或舞松枝，假矣生民，何其夭脆，譬彼风电，同诸泡沫，琢火之叹，闻诸往贤，逝水之悲，嗟乎前圣，樵人看博，信未始乎淹留，仙客弹琴，固不移於俄顷，然而子孙皆其数世，乡党咸为草莱，是以志士名贤，飘然长鹜，臊膻荣利，〈厌心〉〈足岁〉风尘，服冕乘轩，其犹桎梏，朱庭紫閤，事甚笼樊，隐沦岩洞，餐饵芝髓，忽矣身轻，俄然羽化，金绳玉版，受谒帝之符，龙驾霓裳，处仙宫之箓，法师萧然道气，卓矣仙才，千仞孤摽，万顷无度，所以伊川控鹤，叶县乘凫，灵化无方，去还斯在，铭曰：来去三鸟，宾游二童，然香雨上，击磬云中，玉粒虽软，金膏未镕，方流道业，济彼昏蒙。
【铭】梁陶弘景茅山曲林馆铭曰：层岭外峙，邃宫内映，仄穴旁通，荣泉远镜，尚德依仁，祈生翊命，且天且地，若凡若圣，连甍比栋，各谓知道，参差经术，跌宕辞藻，孰曰曲林，独为劲好，奄迹韬功，守兹偕老。
周王裒灵坛铭并序曰：悠悠五纬，乃钦若於尧典，茫茫九州，爰致功於禹迹，犹以天步悬远，隶首筭而弗穷，地载遐荒，章亥驰而未极，浩庭霄度，吐纳天和，昆阆沧溟，胞胎元一，九灵之府，神液所以降祥，五英之阙，蓂华以之昭应，推劫运之短长，校河源之广狭，谷永上书，譬流风之不系，桓谭作论，明弱水之难航，岂知回天金简，惟传上圣，洞神玉策，尚隔中仙，于时金风戒辰，三光澄曜，香雨乘空，天花入室，帝乃升法座，说玄言，肴覆洞微，阐扬众妙，洪锺应叩，衢樽待酌，铭曰：锺鸣上界，梵响玄宫，紫辰濯水，青树摇风，八觉修行，七教弘通，神机诣理，秋毫坼空，函席广开，法轮徐转，入神精义，谈天胜辩，逐境晦明，逗机深浅，或照盛业，方图云篆。
又馆铭曰：云桥启馆，景曜开扉，明庭朝礼，仙宫羽衣，燕履霄去，凫菭晨归，练石三转，烧丹七飞，昆吾陶铸，丹杨鋈铣，尽写龙文，图开彫篆，声随地气，调均天辩，九宫方应，万灵称善。
【书】梁沈约与陶弘景书曰：先生糠秕俗流，超然独远，烈霓羽带，总辔云霞，方当名书绛简，身游玄阙，凭星夕卧，望日朝餐，而至理深微，曖焉难睹，惟欲下风问道，未知厥路，若夫栖迟闲远，咀咽琼芝，出入清都，师友灵圣，循崖反迹，无缺惟心。
梁陶弘景答朝士访仙佛两法体《相书》曰：某等曰：尝窃观仙书，辄嗟欣忘倦，徒羡其文，莫测其理，寻七尺之体，既同禀太始，俱服五常，以何因缘，独超青云而弊金石者乎，先生领袖玄门，学穷仙苑，必有以竭其川岸，请略闻雅说，隐居答曰：至哉嘉讯，岂蒙生所辩，虽然，试言之，若直推竹柏之匹桐柳者，此本性有殊，非今日所论，若引庖刀汤稼，从养溉之功者，此又止其所从，终无永固之期，夫得仙者，并有异乎此，但斯族复有数种，今且谈其正体，凡质像所结，不过形神，形神合时，则是人是物，形神若离，则是灵是鬼，其非离非合，佛法所摄，亦离亦合，仙道所依，今问以何能而致此，仙是铸练之事极，感变之理通也，当埏埴以为器之时，是土而异於土，虽燥未烧，遇湿犹坏，烧而未熟，不久尚毁，火力既足，表里坚固，河山可尽，此形无灭，假令为仙者，以药石练其形，以精灵莹其神，以和气濯其质，以善德解其缠，众法共通，无碍无滞，欲合则乘云驾龙，欲离则尸解化质，不离不合，则或存或亡，於是各随所业，脩道进学，渐阶无穷，教功令满，亦毕竟寂灭矣。
【论】魏陈王曹植辩道论曰：世有方士，吾王悉所招致，甘陵有甘始，庐江有左慈，阳城有郄俭，始能行气导引，慈晓房中之术，［冯校本术上有玄字。］俭善辟穀，悉号数百岁，所以集之魏国者，诚恐此人之徒，接奸诡以欺众，行妖恶以惑民，岂复欲观神山於瀛洲，求安期於边海，释金辂而顾云舆，弃文骥而羡飞龙哉，夫帝者位殊万国，富有天下，威尊彰明，齐光日月，宫殿阙庭，等耀紫微，何顾乎王母之宫，昆仑之域哉，夫三乌备役，不如百官之美也，素女姮娥，不若椒房之丽也，云衣羽裳，不若黼黻之饰也，驾螭载霓，不若乘舆之盛也，琼蕊玉华，不若玉圭之絜也，而顾为匹夫所罔，纳虚妄之辞，信眩惑之说，隆礼以招弗臣，倾产以供虚求，散王爵以荣之，清闲馆以居之，经年累稔，终无一验，虽复诛其身，灭其族，纷然足为天下笑矣，若夫玄黄所以娱目，铿鎗所以乐耳，媛妃所以绍先，刍豢所以悦口也，何必甘无味之味，听无声之乐，观无采之色乎。
晋庾阐列仙论曰：夫无怪物之所以，然后可以通于命，以达变化之情者，不怪诡於异端，测自然之根者，不猖狂於一物，故形骸虽细，推之愈广，天地虽巨，别之弥狭，然则形骸华岱之秋毫，太虚天地之掌握耳。又何足以言其变化哉。又若秦皇汉武，体无灵骨，虽怀奇化，绛［疑当作终。］於尸没，倾天下之资，忽万乘之位，方士辐凑，万端鳞萃，无救於颓年，终无补於一至，若天［疑当作夫。］禀分有方，［云云。］


社［按当作祖，说详下。］伏热寒腊律历
◇社［按本篇据北堂书钞一百五十五祖篇，当作祖，今篇目作社，及条内各社字，疑均后人臆改(详各条下。)正月祖祭，礼始汉代，见续汉书礼仪志注，通典四十四。］
《风俗通》曰：谨按礼传，共工之子曰脩，好远游，舟车所至，足迹所达，靡不穷览，故祀以为社［风俗通八，北堂书钞一百五十五作祖，神。］
《毛诗》曰：韩侯出祖，出宿于屠，显甫饯之，清酒百壶，其肴惟何，炰鳖鲜鱼。其蔌惟何，惟笋及蒲，其赠惟何，乘马路车。
左传昭上曰：楚灵王成章华之台，原与诸侯乐［左传昭七年作落。］之，蒍启疆来召公，公将往，梦襄公社，［左传昭七年作祖，下同。］梓慎曰：君不果行，襄公之適楚也，梦周公社而行，今襄公实社，君不行，子服惠伯曰：行，先君未尝適楚，故周公祖道之，襄公適楚矣，而社以道，君不行何之，三月，公如楚。
《魏志》曰：王脩年七岁，丧母，母以社［北堂书钞一百五十五作祖，下同。］日亡，来岁邻里社，脩感念母悲哀，其邻里闻之，为之罢社。
武陵先贤传，潘京为州辟，进谒，值社会，因得见，次及，探得不孝，刺史问曰：辟士为不孝耶，京举板答曰：今为忠臣，不得复为孝子，其机辩如此。
魏台访议曰：帝问何用未社［北堂书钞一百五十五作祖，下同。］丑腊，王肃对曰：魏，土也，土畏木，丑之明日便寅，寅，木也，故以丑腊，土成於未，故於岁始未社也。
【诗】晋潘尼皇太子社［北堂书钞一百五十五作祖，下准此。］诗曰：太簇协青阳，履端发岁首，孟月涉初旬，吉日惟上酉，我后迩天休，设社祈遐耇。
【序】晋嵇含社［北堂书钞一百五十五，《初学记》十三作祖，下同。］赋序曰：社之在於世尚矣，自天子至於庶人，莫不咸用，有汉卜日丙午，魏氏释［《初学记》十三作择］用丁未，至於大晋，则社孟月之酉日，各因其行运，三代固有不同，虽共奉社，而莫议社之所由兴也，说文云，祈请道神为［北堂书钞一百五十五，《初学记》十三作谓。］之社，有事於道者，吉凶偕名。
【祭文】后汉蔡邕祝社［北堂书钞一百五十五作祖。］文曰：元正令午，时惟嘉良，乾坤交泰，太蔟运阳，乃祀社灵，以祈福祥。
晋应硕祝社［按文云吉酉辰良，据嵇含赋，晋祖日用酉，是亦当作祖，下准此。］文曰：元首肇建，吉酉辰良，五政敷惠，四教初扬，万类资新，英颖擢章，谷风涤秽，日和时光，命于嘉宾，宴兹社箱，敬响社君，休祚是将，嘉肴绮错，白茅荐恭，有肉如墀，有酒如江，社君既眷，祇肃威容。
◇伏
历忌释曰：伏者何也，金气伏藏之日也，四时代谢，皆以相生，立春木代水，水生木，立夏火代木，木生火，立冬水代金，金生水，至於立秋，以金代火，金畏於火，故至庚日必伏，庚者金故也。
《汉书》曰：东方朔，伏日诏赐诸侍郎肉，朔独不待诏，拔剑割肉，怀之而去，［事具肉部。］
《典略》曰：光禄刘松北镇，而袁绍夜酣酒，以盛夏三伏之际，昼夜与松饮酒，至於无知，云以避一时之暑，故河北［明本作朔。］避暑饮。
《世说》曰：郄嘉宾三伏之日诣谢公，炎暑熏赫，虽复当风交扇，犹沾汗流离，谢着故绢衣，食热白粥，晏然无异。
《风俗通》曰：户律，汉中巴蜀广汉，自择伏日，俗说，汉中巴蜀广汉，正［《太平御览》三十八作土。］地温暑，草木蚤生晚枯，气异中国，夷狄畜之，故令自择伏日也。
【诗】晋程晓诗曰：平生三伏时，道路无行车，闭门避暑卧，出入不相过。今世愔襶子，触热到人家，主人闻客来，嚬噈奈此何，摇扇胛中疼，流汗正滂沱，传诫语高明，热行宜见诃。
晋潘岳怀县诗，南陆迎脩景，朱明，送未垂，初伏启新节，隆暑方赫羲，朝想庆云兴，夕迟白日移，挥汗辞中宇，登城临清池，凉风自远集，轻衿随风吹，灵圃曜华果，通衢列高椅。
◇热
《说文》：溽，湿暑也。
《山海经》曰：寿麻之国，爰有大暑，不可以往。
《礼记月令》曰：季夏之月，土润溽暑。
《毛诗》曰：旱既太甚，蕴隆虫虫，赫赫炎炎，云我无所。
《管子》曰：善为国者，使农寒耕而热耘。
《楚辞》云，魂兮归来，东方不可以讬，十日代出，流金铄石。
《淮南子》曰：南方之极，自北户之界，至炎风之野，赤帝祝融之所司。
《神异经》曰：北方曾冰万里，厚百丈，有蛇奚鼠在冰下土中，其形如鼠，食冰草木根，肉重万斤，可以作脯，食之已热，［事见肉部。］
京房《易飞候》曰：有云大如车盖十馀，此阳水之气，必暑，有暍者。
《汉书·西域传》曰：罽宾国，道历大小头痛之山，赤土身热之坂，令人热无色，头痛欧吐。
《桓子新论》曰：元帝被病，广求方士，汉中逸人王仲都者，诏问所能为，对曰：但能忍寒暑耳，因为待诏，至夏大暑日，使暴坐。又环以十炉火，不言热而身汗不出。
《五经通义》曰：冬至阳动於下，推阴而上之，故寒於上，夏至阴动於下，推阳而之上，故大热於上。
《易》［《太平御览》三十四易上有故字，与上连，作一条。］曰：日月运行，一寒一暑，日在牵牛则寒，在东井则暑，牵牛水［御览作外。］宿，远人，故寒，东井内宿，近人，故温也。
《括地图》曰：天毒国最大暑热，夏草木皆乾死，民善没水，以避日入时暑，常入寒泉之下。
《抱朴子》：洪从祖仙公，每大醉及夏天盛热，辄入深水底，入日乃出者，正以能闭气胎息故耳。
又曰：或问不热之道，或服玄冰丸飞雪散，王仲都等用此方也。
《语林》曰：刘真长见王公，王公了不与语，时大热，以腹熨石局。
【诗】晋傅玄诗曰：朱明运将极，溽暑昼夜兴，裁动四支废，举身若山陵，珠汗洽玉体，呼吸气郁蒸，尘垢自成泥，素粉随手凝。
梁简文帝苦热诗曰：六龙骛不息，三伏启炎阳，寝兴烦几案，俯仰倦帏床，滂沱汗似铄，微靡风如汤，洄池愧生浪，兰殿非含霜，细帘时半卷，轻幌乍横张，云斜花影没，日落荷心香，原见洪崖井，讵怜河朔觞。
梁任昉苦热诗曰：旭旦烟云卷，烈景入东轩，倾光望转蕙，斜日照西垣，既卷蕉梧叶，复倾葵藿根，重簟无冷气，挟石似怀温，霡霂类珠缀，喘哧状雷奔。
梁何逊苦热诗曰：昔闻草木燋，今睹沙石烂，曀曀风逾静，曈曈日渐旰，习静闷衣襟，读书烦几案，卧思清露浥，坐待高星灿，蝙蝠户中飞，蠛蠓窗间乱，实无河朔饮，空有临淄汗。
梁王筠苦暑诗曰：日坂散朱雰，天隅敛青霭，飞焰焕南陆，炎津通北濑，繁星聚若珠，密云屯似盖，月至每开衿，风过时解带。
梁刘孝威苦暑诗曰：暮日苦炎溽，迁坐接阶廊，月丽姮娥影，星含织女光，栖禽动夜竹，流萤出闇墙，香盘糅鲜粉，雕壶承玉浆，白羽徒棰握，渌水自周堂，弱纨犹觉重，纤絺尚少凉，弄风思汉朔，戏雨忆吴王，玄水术难验，赤道漏犹长，谁能更吹律，还令黍谷凉。
梁简文帝纳凉诗曰：斜日晚骎骎，池塘生半阴，避暑高梧侧，轻风时入襟，落花还就影，惊蝉乍失林，游鱼吹水沫，神蔡上荷心，翠竹垂秋采，丹枣映疏砧，无劳夜游曲，寄此讬微吟。
又晚景纳凉诗曰：日移凉气散，怀抱信悠哉，珠帘影空卷，桂户向池开，鸟栖星欲见，河净月应来，横阶入细笋，蔽地湿轻苔，草化飞为火，蚊声合似雷，於兹静闻见，自此歇氛埃。
又玄圃纳凉诗曰：登山想剑阁，逗浦忆辰阳，飞流如冻雨，夜月似秋霜，萤翻竞晚热，虫思引秋凉，鸣波如碍石，闇草别兰香。
梁孝元帝纳凉诗曰：高舂斜日下，佳气满栏楹，池红早花落，水渌晚苔生，星稀月稍上，云开河尚横，白鸟翻帷暗，丹萤入帐明，珠綦趋北閤，玳席徙南荣，金铺掩夕扇，玉壶传夜声。
梁刘孝威奉和逐凉诗曰：锺鸣夜未央，避暑起徬徨，长河似曳素，明星若散珰，倚岩欣石冷，临池爱水凉，月纤张敞画，荷妖韩寿香，对此游清夜，何劳娱洞房。
又奉和晚日诗曰：虬檐挂珠箔，虹梁卷雾绡，迷迭涵香长，芙蓉逐浪摇，飞轮搏羽扇，翻车引落潮，甘泉推激水，迎风惭远飚，寄言王待诏，因声张子侨，吾君安已乐，无劳诵洞箫。
梁刘缓奉和纳凉诗曰：清气流暄浊，非关狭室中，当由小堂上，自有大王风，蟭螟动兰室，神飚起桂丛，披襟深睿赏，曲巷何由同。
梁庾肩吾奉和山子纳凉诗曰：北园凉风早，步辇暂逍遥，避日交长扇，迎风列短箫，山带弹琴曲，桐横栖凤条，悬门开溜水，锦石镇浮桥，黑米生菰葑，青花出稻苗，无因学仙藻，云气徒飘飖。
陈徐陵内园逐凉诗曰：昔有北山北，今余东海东，纳凉高树下，直坐落花中，狭径长无迹，茅斋本自空，提琴就竹筱，酌酒劝梧桐。
【赋】魏繁钦暑赋曰：暑景方徂，时惟六月，大火飘光，炎气酷烈，翕翕盛热，蒸我层轩，温风淟涊，动静增烦，虽讬阴宫，罔所避旃，粉扇靡救，宴戏鲜欢，庶望秋节，慰我愁叹，魏陈王曹植大暑赋曰：炎帝掌节，祝融司方，羲和按辔，南崔［本集作雀。］舞衡，蛇折鳞於灵窟，龙解角於皓苍，遂乃温风赫戏，草木垂幹，山坼海沸，沙融砾烂，飞鱼跃渚，潜鼋浮岸，鸟张翼而近栖，兽交游而云散，于时黎庶徙倚，綦布叶分，机女绝综，农夫释耘，背暑者不群而齐迹，向阴者不会而成群，於是大人迁居宅幽，缓神育灵，云屋重构，闲房肃清，寒泉涌流，玄木奋荣，积素冰於幽馆，气飞结而为霜，奏白雪於琴瑟，朔风感而增凉。
魏刘桢大暑赋曰：其为暑也，羲和总驾发扶木，太阳为舆达炎烛，灵威参垂步朱毂，赫赫炎炎，烈烈晖晖，若炽燎之附体。又温泉而沉肌，兽喘气於玄景，鸟戢翼於高危，农畯捉鐏而去畴，织女释杼而下机，温风至而增热，歊悒慴而无依，披襟领而长啸，冀微风之来思。
魏王粲大暑赋曰：惟林锺之季月，重阳积而上昇，喜润土之溽暑，扇温风而至兴，兽狼望以倚喘，鸟垂翼而弗翔，远昆吾之中景，天地翕其同光，征夫瘼於原野，处者困于门堂，患衽席之焚灼，譬烘燎之在床，起屏营而东西，欲避之而无方，仰庭槐而啸风，风既至而如汤，於是帝后顺时，幸九峻之阴冈，讬甘泉之清野，御华殿於林光，潜广室之邃宇，激寒流於下堂，重屋百层，垂阴千庑，九闼洞开，周帷高举，坚冰常奠，寒馔代叙。
晋夏侯湛大暑赋曰：若乃三伏相仍，徂暑肜肜，上无纤云，下无微风，扶桑赩其增愤，天气晔其南升，尔乃土坟地坼，谷枯川竭，寒泉潜沸，冰井腾沫，洪液蒸於单簟兮，珠汗霑乎絺葛，温风翕其至兮，若洒汤於玉质，沃新水以达夕，振轻箑以终日。
晋卞伯玉大暑赋曰：惟祝融之司运，赫溽暑之方隆，日贞跃於鹑首，律迁度於林锺，温风翕以辰至，星火烂以昏中，气滔滔而方盛，晷永路而难终，流风兮莫继，朱烟兮四缠，郁邑兮中房，展转兮长筵，体沸灼兮如燎，汗流烂兮珠连。
晋傅咸感凉赋曰：践朱明之中月，暑郁隆以肇兴，赫融融以弥炽，乃沸海而焦陵，兽窜伏於幽林兮，鸟垂翼而弗升，汗珠陨於玉体兮，粉附身而沾凝，於是景云晨敷，曜灵潜光，阴气聿升，凯风载扬，忽轻箑於坐隅兮，思暖服于兰房。
◇寒
《左传》曰：楚庄王围萧，申公巫臣曰：师人多寒，王巡三军，抚而勉之，三军之士，皆如挟纊。
《穆天子传》曰：庚寅北风雪，天子寒，日中大寒，有冻人，天子作黄竹诗，［事具雪部。］
《晏子》曰：景公起大台，岁寒，役之冻馁者乡有焉，公延晏子坐，饮酒乐，晏子歌曰：庶民之冻，我若之何，奉上靡弊，我若之何，歌终，喟然流涕，公止之曰：子殆为大台之役夫，寡人将罢。
《尸子》曰：雨雪，楚庄王披裘当户曰：我犹寒，彼百姓宾客甚矣，乃使巡国中，求百姓宾客之无居宿绝粮者赈之，国人大悦。
《战国策》曰：田单为齐相，过淄水，有老人，涉淄而寒，不能，坐沙中，乃解裘衣之，襄王曰：单之厚施，欲取我国乎，有贯珠者闻之，曰：不如因以为己善，乃下令曰：寡人忧民之寒，而单解裘衣人，称寡人之意，於是闾里相与语曰：田单之爱人，乃王之教也。
《吕氏春秋》曰：卫灵公天寒凿池，苑春曰：天寒，恐伤民，公曰：寒哉，春曰：君衣狐裘，坐熊席，四陬有火，是以不寒，民衣弊不补，履决不苴，君则不寒，民则寒矣，公曰善，命罢役。
又曰：戎夷违齐如鲁，天大寒，而后与门弟子宿於郭外，寒逾甚，谓弟子曰：子与我衣，我活，我与子衣，子活，我国士也，为天下惜死，子不肖人，［按本条见吕氏春秋长利篇，此有脱文。］恶能与国士衣哉，戎夷笑曰：道不济夫，解衣与弟子，夜坐而死。
《汉书》曰：上闻韩王信降匈奴，上自将击之，连战乘胜逐北，至楼烦，会天寒，卒士堕指者十二三，锺离意别传曰：严遵昔与光武俱为诸生，暮夜宿息，二人寒，不得寝卧，更相谓曰：后日豪贵，忆此勿相忘，别后数年，光武有天下，徵遵不至。
《东观汉记》曰：王朗起兵，上自蓟东南驰，夜至芜蒌亭，时天寒烈，众皆饥疲，冯异上豆粥，明旦，上谓诸将曰：昨日得公孙豆粥，饥寒俱解。
葛仙公别传曰：公与客谈语，时天大寒，仙公谓客曰：居贫，不能人人得炉火，请作一大火，共致暖者，仙公因吐气，火赫然从口中出，须臾大满屋，客皆热脱衣矣。
【赋】梁裴子野寒夜赋曰：何四序之平分，处脩冬而多虑，眷摇落兮遒尽，悲荏苒其云除，日晼晚而易潜，夜悠长而难曙，既而庭流皓月，阶被凝霜，风吹衣而懔懔，气空积而苍苍，袭重裘兮弗燠，炽朱火兮无光，门萧条兮昼阒，巷寂寞兮无人，疏三迳以负汲，结二耦而为宾，晋夏侯湛寒苦谣曰：惟玄冬之初夜，天惨懔以降寒，霜皑皑以被庭，冰溏瀩於井幹，草槭槭以疏叶，木萧萧以零残，松陨叶於翠条，竹摧柯於绿竿。
【表】陈王曹植表曰：臣闻寒者不贪尺玉而思短褐，饥者不原千金而美一餐，夫千金尺玉至贵，而不若一餐短褐者，物有所急也。
◇腊
《风俗通》曰：礼传曰：夏曰嘉平，殷曰清祀，周曰大蜡，汉改曰臈，臈者腊也，因腊取兽，祭先祖也，汉火行，衰於戌，故此日腊也。
《汉旧仪》曰：腊者报诸鬼神，古圣贤有功於民者也。
蔡邕《独断》曰：腊者岁终大祭，纵吏民宴饮，非但迎气，故但送不迎。
《礼记》曰：天子大蜡八，伊耆氏始为蜡，蜡者索也，岁十二月，合聚万物而索飨之。
又曰：子贡观於蜡，孔子曰：赐也乐乎，对曰：一国之人皆若狂，赐未知其乐也，子曰：百日之蜡，一日之泽，非尔所知也，［蜡之祭，劳农以休息之，言民勤稼啬，有百日之劳，今日饮酒燕乐，君之恩泽也，非尔所知，其义大也。］
《周礼》曰：国祭蜡则歙豳颂，击土鼓，以息老物。
《左传》曰：晋侯假道於虞，以伐虢，宫之奇谏，弗听，以其族行，曰：虞不腊也。
《列女传》曰：鲁之母师者，鲁九子之寡母也，腊日，休家作者，岁祀礼事毕，悉召诸子，谓曰：妇人之义，非有大故，不出夫家，然吾父母家多幼稚，岁时礼不理，吾从汝谒，往监之，诸子皆稽首唯诺。又召诸妇，曰：妇人有三从之义，无专制之行，少系於父母，长系於夫，老系於子，今诸子许我归私家，虽逾妇礼，原与少子俱，以备妇人出入之制，诸妇其慎房户之守，吾夕而反，於是使少子仆而归。
谢承《后汉书》曰：沛国陈咸，为廷尉监，王莽篡位，还家，杜门不出，莽改易汉法令及腊日，咸常言，我先祖何知王氏腊乎。
《风俗通》曰：莬髌，俗说，腊正祖食，得莬髌者，名之曰幸。赏以寒酒，幸善祥，令人吉利也。
郑玄别传曰：玄年十二，随母还家，正腊宴会，同列十数人，皆美服盛饰，语言闲通，玄独漠然如不及，父母私督数，乃曰：此非我志，不在所原。
《陈留志》曰：范乔，邑人腊，多盗斫其树，人有告，乔佯弗闻，邑人愧而归之，乔曰：乡腊日取此，欲与父母相欢娱耳。
《会稽典录》曰：陈脩，乌伤人，家贫为吏，常步檐上下，恒食乾糒，每至正腊，僵仆不起，同僚饮食，请不肯往，其志操如此。
《世说》曰：王朗中年，以识度推华歆，歆蜡日尝集子侄宴饮，王朗亦学之，有人向张茂先称此事，茂先曰：王之学华，皆是形骸之外，去之所以更玄远。
晋博士张亮议曰：腊，接也，祭宜在新，故交接也，俗谓之腊之明日为初岁，秦汉以来有贺，此皆古之遗语也。
《史记》曰：秦惠文公十二年，初腊，始皇三十一年，更名腊曰嘉平。
《东观汉记》曰：甄宇，北海人，建武中，青州从事徵拜博士，每腊，诏赐博士羊，人一头，羊有大小肥瘦，时博士祭酒议，欲杀羊，称分其肉，宇曰：不可。又欲投钩，宇复耻之，宇因先自取其最瘦者。
袁山松《后汉书》曰：韩卓，字子助，陈留人，腊日，奴窃食祭其先人，卓义其心，即曰免之。
《华阳国志》曰：王长文，元康初，试守江源令，县收得盗马贼及发冢贼，长文引前诱慰，时遇腊晦，皆遣归家，狱先有系囚，亦遣之，谓曰：教化不厚，使汝等如此，长文过也，蜡节庆祚，归就汝上下，善相欢乐，过节来还，当为汝思他理，群吏惶懅争请，不许，寻有赦令，无不感思，所宥人誓不为恶，曰：不敢负王君也。
《搜神记》曰：宣帝时，阴子方者，当腊日晨炊，而灶君神形见，子方再拜受庆，家有黄羊，因以祀之，自是以后，暴至巨富，故后常以腊日祠灶，［事具灶部。］养生要曰：十二月腊夜，令人持椒卧井旁，无与人言，内椒井中，除温病。
【诗】晋裴秀大蜡诗曰：日躔星纪，大吕司晨，玄象改次，庶众更新，岁事告成，八蜡报勤，告成伊何，年丰物阜，丰禋孝祀，介兹万祜，报勤伊何，农功是归，穆穆我后，务兹蒸黎，宣力菑亩，沾体暴肌，饮飨清祀，四方来绥，充仞郊甸，鳞集京师，交错贸迁，纷葩相追，反袂成帷，有肉如丘，有酒如泉，有肴如林，有货如山，率土同欢，和气来臻，祥风协顺，降祉自天，方隅清谧，嘉祚日延，与民优游，享寿万年。
晋江伟答贺蜡诗曰：正元二年冬腊，家君在陈郡，余别在国舍，不得集会，弟广平作诗以贻余，余因答之曰：蜡节之会，廓焉独处，晨风朝兴，思我慈父，我心怀恋，运首延伫。
宋张望蜡除诗曰：玄灵告稔谢，青龙驾拂轸，鲜冰迎流结，凝霤垂檐霣，人欣八蜡畅，讵知岁聿尽。
【序】晋嵇含娱蜡赋序曰：玄象运而寒暑交，节会至而万物迁，天地之化，固以不停，况於人道之不变乎，是以百年忧喜相参，能达要终之数，悟生生之宜者，百世不过［明本作周。］其人，大蜡之夕，虽天下同有，携金兰以齐馨利，贵得意以遣荣势，孰我尚哉。
◇律
《尔雅》曰：律谓之分。
《尚书》曰：予欲闻六律五声八音，在治忽，以出内五言，汝听。
又曰：声依永，律和声，八音克谐，无相夺伦，神人以和。
《周官》曰：太师，掌六律六吕，文以五声，播以八音，教六诗，以六德为之本，以六律为之音。
《礼记》曰：正月律中太蔟，二月律中夹锺，三月律中沽洗，四月律中仲吕，五月律中蕤宾，六月律中林锺，七月律中夷则，八月律中南吕，九月律中无射，十月律中应锺，十一月律中黄锺，十二月律中大吕。
《周礼注》曰：律吕相生者，三分益一，下生者三分减一，黄锺律长九寸，下生林锺，六月律也。
《左氏传》曰：六律七音，八风九歌，以相成也，清浊小大，短长疾徐，哀乐迟速，高下出入，周流以相济也，君子听之，以平其心。
《孟子》曰：师旷之聪，不以六律，不能正五音。
《吕氏春秋》曰：昔黄帝命伶伦作为律，伶伦自大夏之西，乃之阮隃之阴，取竹之谿谷以生空窍厚均者，断两节间长三寸九分而吹之，以为十二筒，听凤鸣以别十二律，其雄鸣为六，雌鸣亦六，故曰黄锺之宫，律之本也。
《淮南子》曰：夔合六律，调五音，通八风。
《汉书》曰：至治之世，天地之气，合以生风，天地之风气，定十二律。
又曰：汉家言律历者，本张苍，苍好书，无所不观，无所不通，而尤究律历。
又曰：京房本姓李，推律，自定为京氏。
刘向别录曰：邹子在燕，燕有谷，地美而寒，不生五穀，邹子居之，吹律而温气至，今名黍谷，［事具地部谷篇。］
《论衡》曰：孔子吹律，自知殷苗裔。
杨泉《物理论》曰：听清浊五声之和，然后制为锺律，取弘农宜阳县金门山竹为管。
晋诸公赞曰：世祖时，以荀勖所造律，得周时玉律，以校正同，荀勖奏曰：中所出御府铜管律二十五具，其三具与杜夔左延年法同。
【表】周王襃上新定锺表曰：万物生象，始乎筭数，天道运行，基乎步术，量有轻重，平以权衡，音有清浊，协乎律吕，是以周发听声，候春冬之生杀，师旷吹律，知晋楚之衰亡，数始黄锺，琯终仲吕，还宫变徵，参天两地，三分损益，累黍相乘，四时发敛，忽微斯测，皇帝治历明时，推元受命，八音七始之奏，五声六律之和，斟酌繁简，分析节度，推之以升斛，正之以权衡，稽之以古今，覈之以经传。
周庾信为晋阳公上玉律表曰：臣闻三才既立，君臣之道已陈，六位时成，礼乐之功斯正，故以叶和日月，测度阴阳，悦豫兆民，仪形万国者也，伏见敕旨，刊正音律，平章历象，奏黄锺而歌大吕，变孤竹而舞云门，莫不器取疏通，声从安乐，四分既明，三微是定，是以闻锺於洛浦，即辨声乖，听铎於邯郸，先知响韵，二分二至，行於司历之官，九变九成，被於和乐之职，足以动天地，感鬼神，化被风俗，平分寒暑，岂直吟啸谿谷，回翔鸾凤而已哉，是知零陵庙前徒寻舜管，始平城下空论周天，臣闻上制其礼，下习其仪，君定其法，臣行其事，谨造玉律一具，并玉秤尺斗合等，始得成功，至於分粟累黍，量兹数籥，实以仰禀圣规，参详神思，所冀节移阴管，无劳河内之灰，气动阳锺，不待金门之竹，而琬琰事轻，般倕虑浅，不足展采成均，增辉度量。
◇历
《世本》曰：容成作历。
《尚书》曰：乃命羲和，钦若昊天，历象日月星辰，敬授民时。
又曰：叶用五纪，其五曰历数。
《尸子》曰：造历数者，羲和子也。
《汉书》曰：历数之起尚矣，传述颛顼命南正重司天，火正黎司地，其后三苗乱德，二官咸废，而闰馀乖次，孟陬殄灭，摄提失方。
又曰：使校历淳于陵渠，复覆太初历，晦朔弦望最密，日月如合璧，五星若连珠。
又曰：历谱者，序四时之位，正分至之节，会日月五星之辰，以考寒暑杀生之实，故圣王必正历，以探知五星日月之会，凶阨之患，其术皆出焉，此圣人知命之术也。
《续汉书》曰：昔者圣人之作历也，观璿玑之运，三光之作，道之发敛，景之长短，斗纲所建，青龙所躔，参伍以变，错综其数，而制术焉。
《益部耆旧传》曰：巴郡落下闳，汉武帝时，改颛顼历，更作太初历，曰：后八百岁，此历差一日，当有圣人定之。
杨泉《物理论》曰：畴昔神农始治农功，正节气，审寒温，以为早晚之期，故立历日。
《风土记》曰：自黄帝颛顼，下达三王，治历十有一家，考课损益，各有变衰，非天运之错，考察意异故也。
王隐《晋书》曰：张载弟前乌程令名冗，［《太平御览》十六作亢。又亢下有依字。］蔡邕注明堂令中台要解。又缀诸说历数而为历赞，荀崧见赞，异之，云信该罗历表义矣。
【表】梁简文帝谢赐新历表曰：五司告肇，万寿载光，琯叶璧轮，庆休宝历，班和布政，悬阙徇道，或弘敬授之典，载阐浃辰之教。又谢赐新历表曰：璿籥环玑，凤司肇律，观斗辩气，玉琯移春，万福惟新，剋固天保。
梁沈约谢赐新历表曰：窃惟观斗辩日，驭生为本，审时分地，稼政莫先，何则，胜杀无舛，拘忌之理难忽，珠璧有徵，礼节之原攸序。
梁王僧孺谢赐历表曰：窃以龙驭不爽，靡见侵薄，凤职是司，曾无昃眺，璧联珠粲，轮映阶平，义实明时，事惟均政，固以先天候其馀始，执杓验其平分，九瀛仰化，万宇依朔。
【启】梁庾肩吾谢历日启曰：凌渠所奏，弦望既符，邓平之言，锱铢皆合，登台视朔，睹云物之必书，拂管移灰，识权衡之有度，初开卷始，暂谓春留，未览篇终，便伤冬及，徘徊厚渥，比日为年。


食饼肉脯酱鲊酪苏米酒
◇食
《礼记》曰：古者未有火化，食草木之实，鸟兽之肉。
《礼含文嘉》曰：燧人氏始炮生为熟。
《易》曰：君子以饮食宴乐。
又曰：君子慎言语，节饮食。
尚书，洪范，三八政，一曰食。
又大传曰：八政何竟先食，食者，万物之始，人之所本者也。
《周礼》曰：王齐则玉府供玉食。
又曰：食医，掌和王之六食六饮六膳，百羞百酱，八珍之齐，凡和，春多酸，夏多苦，秋多辛，冬多咸，调以滑甘，凡会膳食之宜，牛宜稌，羊宜黍，豕宜稷，犬宜粱，雁宜麦，鱼宜菰，凡君子之食，尝放焉。
《庄子》曰：巧者劳而智者忧，无能者无所求，饱食者遨游，汎若不系之舟。
《史记》曰：韩信常数从其下乡南昌亭长寄食，数月，亭长患之，乃晨炊蓐食，信食时往，不为具食，信亦知其怒，竟绝，乃钓城下，诸母漂，有一母见信饥，为设食，信谓漂母曰：吾必有以重报母，母怒曰：丈夫不能自食，吾哀王孙而进食，岂望报乎。
《说苑》曰：子思居於卫，缊袍无里，二旬九食。
《汉书》曰：万石君时，赐食於家，必稽首俯伏，而如在上前，子孙有过，对案不食也。
《东观汉记》曰：汝郁，年五岁，母疾，不能饮食，郁亦不肯食，母怜之，强为之餐饭，欺言愈，郁视母色未平，辄不食。
又曰：梁鸿少孤，以童幼，诣太学受业，治礼诗春秋，常独坐止，不与人同食。
王隐《晋书》曰：何曾食，日近万钱，犹曰无下箸处也。
又曰：皇甫谧姑子梁抑，为城阳太守，或劝谧送，谧曰：抑为布衣过吾，送迎不出门，食不过盐菜，贫不以酒肉为礼也，今作郡而送，岂古人之道哉。
【启】梁刘孝威谢东宫赐圣僧馀馔启曰：齐桓柏寝之器，周穆轩宫之宝，乳糜香饭，素〈米奈〉糗浆，五杏七桃，灵瓜仙枣，莫不气馥上天，薰流下界，石崇芳果，金谷仅於万株，陈汤木滋，杜陵几於千树，犹自高谢珍奇，多惭品族。
又谢东宫赐净馔启曰：糜献牛牧，饭出龙宫，千品甘露之食，百花珍药之果，饼兼髓乳，浆苞蔗愔，雕盘流其滋旨，宝器委其包香，足使五世长者，羞彼识味，一角仙人，耻其咒术，微物多幸，叨奉曲恩，性命可捐，殊私难答。
陈徐陵谢敕赐祀三皇五帝馀馔启曰：窃以甘泉之殿，旧礼羲轩，长乐之宫，本图尧舜，自东京晚世，旷代无闻，西汉盛仪，复睹今日，金壶流十旬之气，玉案备千品之羞，昔绛罗为荐，既延王母，紫盖为坛，允招太一，同斯美号，理致众皇，臣以馀年，豫闻清祀，如陪瑶席，遂饮琼浆。
【移】梁吴筠移曰：月光离毕，风气入箕，细雨如网，细柳如丝，离隔东西之怨，眺望山川之阻，企龙门而不见，览桂枝而延伫，此乃方寸之恒情，羌难得而覼缕也，亦有鲍叔分财，华歆让位，乃相知於平生，实忘怀於寤寐，鸡有呼群之德，鹿有食苹之美，在微物其尚然，况仁义之君子哉，今足下，居则广夏高堂，连闼洞房，绮窗半卷，屏风角张，指天地如一指，安知故人之可伤，一死一生，乃知交情，一贵一贱，交情乃见，谓古昔之恒谈，在今日而方见，呜呼如何，忘我实多，辄欲弹琴纵酒，於首阳之阿，君有厨中腐肉，而仆不厌糟糠，君有雁鹜之食，而余不得一尝，原以小人之腹，为君子之肠，何如哉，今欲君之馀，江皋绿葹之笋，洞庭紫鬛之鱼，昆山龙胎之脯，玄圃凤足之菹，千里莼羹，万丈名脍，气馨若兰，色美如艾，扶南甘蔗，一丈三节，白日炙便销，清风吹即折，安定之梨，皮薄味厚，一岁三花，一枚二升，凡厥上味，惟君能施，君若不施，成君深累，於神为不祥，於人为愆义。
◇饼
《汉书》曰：宣帝微时，每买饼，所从买家，辄大售，亦以自怪。
《三辅旧事》曰：太上不乐关中，高祖徙丰沛屠儿沽酒卖饼商人，立为新丰县，故一县多小人。
《三辅决录》曰：赵歧避难至北海，於市中贩胡饼，孙嵩乘犊车入市，见歧，疑非常人，问曰：自有饼耶，曰：贩之，嵩曰：买几钱，卖几钱，歧曰：买三十，卖亦三十，嵩曰：视处士之状，非卖饼者，乃开车后，载还家。
【赋】晋束晳饼赋曰：玄冬猛寒，清晨之会，涕冻鼻中，霜凝口外，充虚解战，汤饼为最，弱似春绵，白若秋练，气勃郁以扬布，香飞散而远遍，行人失涎於下风，童仆空噍而斜眄，擎器者舐唇，立侍者乾咽。
【说】梁吴均饼说曰：宋公至长安，得姚泓时故太官丞程季者，了了人也，公曰：今日之食，何者最先，季曰：仲秋御景，离蝉欲静，燮燮晓风，凄凄夜冷，臣当此景，唯能说饼，公曰：善，季乃称曰：安定曀鸠之麦，洛阳董德之磨，河东长若之葱，陇西舐背之犊，抱罕赤髓之羊，张掖北门之豉，然以银屑，煎以金銚，洞庭负霜之橘，仇池连蒂之椒，调以济北之盐，剉以新丰之鸡，细如华山之玉屑，白如梁甫之银泥，既闻香而口闷，亦见色而心迷，公曰：善。
◇肉
《左传》曰：晋侯与齐侯投壶，晋侯曰：有酒如川，有肉如坻，寡人中此，为诸侯师。
《战国策》曰：晚食以当肉，安行以当车。
《汉书》曰：伏日，诏赐从官肉，太官丞日晏不来，东方朔独拔剑割肉，谓其同官曰：伏日当早归，请受赐，即怀肉去，太官奏之，朔入，上曰：昨赐肉，不待诏，以剑割肉而去，何也，朔免冠谢，上曰：先生起自责也，朔再拜曰：朔来朔来，受赐不待诏，何无礼也，拔剑割肉，一何壮也，割之不多。又何廉也，归遗细君。又何仁也，上笑曰：使先生自责，乃反自誉，赐酒一石，肉百斤，归遗细君。
又曰：鲍宣云，公奈何独私养外亲，与幸臣董贤，多赏赐，宾客浆酒藿肉，［视酒如浆，视肉如藿。］
桓谭《新论》曰：关东鄙语曰：人闻长安乐，出门向西笑，知肉味美，则对屠门而嚼。
【启】梁刘孝绰谢安成王赉祭孤石庙胙肉启曰：味过瀹凤，珍越屠龙，故使屏翳收风，冯夷净浪，神居鹢首，独汎安流，民幸同附，得徵遘迕，复等受釐，预颁纯嘏，恩灵所降，信次委积，报生以死，窃闻斯义。
◇脯
《吕氏春秋》曰：赵宣孟之绛，见骫桑之下，有卧饿人，宣孟与脯二朐，拜受而不敢食，问其故，曰：臣有母，持以遗之，宣孟更赐之脯二束而去。
《尚书大传》曰：散宜生闳夭南宫括，三子者，学乎太公，太公见三子之为贤人，遂酌酒切脯，约为朋友。
《汉书》曰：蜀氏以卖脯而连骑，张里以马医而击锺。
《论衡》曰：儒者言泰平时，萐莆生於厨中，厨中自生肉脯，薄如萐形。
《神仙传》曰：王远至蔡经家，与麻姑共设肴膳，擗脯而行，云是麟脯。
又曰：左慈诣刘表，云有薄礼，原以犒军，表使取之，有酒一器，有脯一盘，千馀人共举，不能胜，慈自取之，引入，求书刀，削脯投地，百人接酒及脯，赐兵人人酒三杯，酒如故，脯亦不减。
【启】梁刘孝威谢东宫赉鹿脯等启曰：上林绝胡人之搏，禁地无张京之犯，而犹有班超游猎，李广驰射，远归於厨吏，入贡於腊人，形图三事之车，影入九仙之镜。
◇酱
《论语》曰：不得其酱不食。
《汉书》曰：刘歆谓杨雄曰：今学有禄利，然尚不能明易。又如玄何，吾恐后人覆酱瓿，［瓿音部，水罂名也。］
《风俗通》曰：酱成於盐，而咸於盐，夫物之变，有时而重。
【启】梁刘孝仪谢晋安王赉虾酱启曰：龙酱传甘，退成可陋，蚳醢称贵，追觉失言，上圣闻雷，未之能覆，嘉宾流歠，羞无辞窭。
◇鲊
《列异传》曰：费长房又能缩地脉，坐客在家，至市买鲊，一日之间，人见之千里外者数处。
列女后传曰：吴光禄勋孟宗，为监鱼池司马，罢职，道作两器鲊，以归奉母，母怒之曰：吾老为母，戒言唯听饮彼水，何吾言之不从也，宗曰：於道作之，非池鱼也，母曰：汝为主鱼吏，而获鲊以归，岂可家至户告耶，乃还鲊於宗，宗伏谢罪，遂沉鲊於江。
《世说》曰：有人遗张华鲊者，华见之，谓客曰：此龙肉鲊也，鲊中则有五采光，试之，果如言，后问其主，云於茅积下得白鱼所作也。
又曰：陶侃少时，作鱼梁吏，尝以一坩鲊饷母，母封鲊及书责侃曰：汝为吏，以官物见饷，非唯不能益吾，乃以增吾忧也。
【启】齐王融谢司徒赐紫鲊启曰：东越水羞，寔罄乘时之美，南荆任土，方揖鲊鱼之最。
陈周弘正谢敕赉紫鲊启曰：珍韬江浦，味越茗川，昔闻八骏东征，上收黑水之麦，七华西讨，才获苦山之菜，岂如两阶干舞，四方来格，临朝拱默，任土争贡。
◇酪苏
《释名》曰：酪，泽也，乳汁所作，使人肥泽也。
《汉武内传》曰：西王母云，仙次药，有太玄之酪。
晋大康起居注曰：诏云，尚书令荀勖，既久羸毁，可赐乳酪，太官随日给之。
《西河旧事》曰：祁连山，冬夏寒凉，宜牧，牛羊充肥，乳酪好。
《郭子》曰：陆机诣王武子，武子有数斛羊酪，指以示陆，卿东吴何以敌此，陆云，有千里莼羹，未下盐豉。
《笑林》曰：吴人至京，为设食者，有酪苏，来［《太平御览》八百五十八作未。］知是何物也，强而食之，归吐，遂至困顿，谓其子曰：与伧人同死，亦无所恨，然汝故宜慎之。
【启】梁沈约谢司徒赐北苏启曰：旷阻阴山之外，眇绝蒲海之东，自非神力所引，莫或轻至，圣慈普洽，遍刍薇，［句有脱文。］停镳惧喘，既弘道於世务，方驾四衢。又兴言於俗表。
◇米
古史考曰：神农时，民食穀，释米加烧石上而食之。
《家语》曰：子路见孔子曰：由也事二亲之时，常食藜藿之实，而为亲负米百里之外，亲没之后南游，从车百乘，积粟万锺，重茵而坐，列鼎而食，原欲藜藿，为亲负米，而不可得复也。
荀卿子曰：仁义礼智之於人也，譬之若货财米粟之於家也，多有之者富，少有之者贫，至无者穷。
《汉书》曰：宣曲任氏，其先为督道仓，秦败，豪杰争取金玉，任氏独窖仓粟，楚汉相距荥阳，民不得耕种，米石万，而豪杰金玉尽归任氏，任氏以此起富。
又曰：贾捐之云，武帝元狩六年，太仓粟红腐不可食。
又曰：东方朔云，如以臣言无可用，则宜捐弃，无空索长安之米。
《东观汉记》曰：马援劝光武伐隗嚣，聚米为山川地势，上曰：虏在吾目中矣。
又曰：第五伦性节俭，作会稽郡，虽为二千石，卧布被，自养马，妻炊爨，受俸禄，常求赤米，与小吏受等，财留一月俸，馀皆贱粜与民饥羸者。
《九州春秋》曰：臧洪为青州刺史，为袁绍所围，粮食尽，厨有米三斗，主簿启进内，稍以为糜粥，洪叹曰：吾独食此何味，命使为薄粥，与众共歠之。
《吴志》曰：鲁肃以振穷士为务，甚得邑人欢心，周瑜为居巢长，将数百人故过候肃，并告资粮，肃家有囷米，各三千斛，乃指一囷与瑜，瑜益知其奇也，遂相亲结，定侨札之分。
又曰：全琮父，使琮赍米数斛到吴，有所市具，琮至，皆散，空船而还，父大怒，琮顿首曰：愚以所市非急，而士大夫方有倒悬之患，故便振赡，不及启报，父便以奇之。
《语林》曰：陈寿将为国志，谓丁梁州曰：若可觅千斛米见借，当为尊公作佳传，丁不与米，遂以无传。
《世说》曰：郄嘉宾饷释道安米千斛，道安答，直云损米愈觉有待之烦。
【启】齐王融谢敕赐米启曰：臣无王阳之术，计然之智，不能负粟百里，分地一廛，上亏温养，自取饥切，岂悟外恩横集，天私妄委。
梁简文帝谢敕赉长生米启曰：尧禾五尺，未足称珍，汉苗九穗，方斯非拟，如随瑞鹿，若降神乌，暮律向游，献春方始，食乃民天之贵，粒有延龄之名，藉此资身，因斯养性。
梁庾肩吾谢东宫赉米启曰：滍水鸣蝉，香闻七里，琼山合颖，租归十县，肩吾人惭振藻，徒降云涧之松，职滥便繁，空撤家承之俸，成珠委地，事重逢仙，游玉为粮，珍逾入楚，虽复激水沧流，不待滥河之说，春风扫地，方诮文学之篇。
又谢湘东王赉米启曰：窃以月满则亏，恩来无爽，海潮虽大，万江恒注，遂使连箱委地，不殊阳翟，盈仓接宇，宁异海陵。
周庾信谢赵王赉米启曰：比陋巷箪瓢，栉风沐雨，剥榆皮於秋塞，掘蛰燕於寒山，仰费国租，遂开尘甑，非丹灶而流珠，异荆台而炊玉，东方朔之俸米，既息长饥，西门豹之垦田，方惭此赉。
◇酒
古史考曰：古有醴酪，禹时仪狄作酒。
《毛诗》曰：为此春酒，以介眉寿。
《礼记》曰：先王为酒醴，一献之礼，宾主百拜，终日饮酒，而不得醉焉，此先王之所以备酒祸也。
《左传》曰：郑伯有嗜酒，为窟室而夜饮酒，击锺焉。
王孙子《新书》曰：楚庄王攻宋，厨有臭肉，樽有败酒，将军子重谏曰：今君厨肉臭而不可食，樽酒败而不可饮，而三军之士皆有饥色，欲以胜敌，不亦难乎，庄王曰：请有酒投之士，有食馈之贤。
《楚辞》曰：蕙有肴兮兰藉，奠桂酒兮椒浆。
《吕氏春秋》曰：肥肉厚酒，务以自强，命曰明［《太平御览》八百四十五作烂。］肠之食。
黄石公记曰：昔者良将用兵，人有馈一单醪者，使投之於河，令将士迎流而饮之，夫单醪不能味一河水，三军思为之死，非滋味及之也。
《史记》曰：晋击秦，缪公伤，於是歧下食善马者三百人，驰冒晋军围，遂脱缪公而返，生得晋君，初缪公亡善马，歧下野人，共得而食之者，三百馀人，逐得，欲法之，公曰：君子不以畜害人，吾闻食善马肉，不饮酒伤人，乃皆赐酒而赦之。
又曰：高帝除秦苛法，为简易，群臣饮酒争功，高帝患之，叔孙通知上益厌也，说上，原以诸弟子共起朝仪，后七年，长乐宫成，群臣皆朝十月，复置法酒，诸侍坐殿上，皆伏，尊卑次起上寿，觞九行，诸［《太平御览》八百四十三作谒。］者言罢酒，御史执法，举不如仪者，辄引去，竟朝置酒，无敢失礼者，高帝乃曰：吾今日知为皇帝之贵也。
《汉书》曰：百米旨酒，［百日之米酒也，味或作米。］布兰生，［芬布列，若兰之生也。］
又曰：于定国饮酒，至数石不乱，饮益精明，《神异经》曰：西北海外有人，长二千里，两脚中间，相去千里，腹围一千六百里，但日饮天酒五斗，［天酒，甘露也。］不食五穀鱼肉，唯饮天酒，忽有饥时，向天乃饱，好游山海间，不犯百姓，不干万物，与天地同生。
又曰：西北荒中有酒泉，人饮此酒，酒美如肉，清如镜，其上有玉樽，取一樽，复一樽出，与天地同休，无乾时，饮此酒人，不死长生。
东方朔别传曰：武帝幸甘泉，长平坂道中有虫，赤如肝，头目口齿悉具，先驱驰还以报，上使视之，莫知也，时朔在属车中，令往视焉，朔曰：此谓怪气，是必秦狱处也，上使按地图，果秦狱地，上问朔何以知之，朔曰：夫积忧者，得酒而解，乃取虫置酒中，立消，赐朔帛百匹，后属车上盛酒，为此也。
《十洲记》曰：瀛洲有玉膏，如酒味，名曰玉酒，饮数升辄醉，乃令人长生。
《孔丛子》曰：平原君与子高饮，强子高酒，曰：昔有遗谚，尧舜千锺，孔子百觚，子路尚饮百榼，古之贤圣，无不能饮，吾子何辞焉，《续汉书》曰：卢植能饮一石不醉。
崔寔《四民月令》曰：正月旦，进椒酒，降神毕，各举椒酒於其家长，［事具椒篇。］
《魏略》曰：大祖禁酒，而人窃饮之，故难言酒，以白酒为贤者，清酒为圣人。
《博物志》曰：西域有蒲桃酒，积年不败，彼俗传云，可至十年，欲饮之醉，弥日乃解。
干宝《晋纪》曰：杜豫作河桥成，武帝幸桥宴，举觞劝豫曰：非卿，此功不能就，豫曰：自非陛下之圣明，则臣无所施其愚巧也，［事具桥篇。］
晋中兴书曰：毕卓尝谓人曰：右手执酒杯，左手执蟹螯，拍浮酒池中，便足了一生。
《语林》曰：刘灵，字伯伦，饮酒一石，至酲，复饮五斗，其妻责之，灵曰：卿可致酒五斗，吾当断之，妻如其言，灵咒曰：天生刘灵，以酒为名，一饮一石，五斗解酲，妇人之言，慎莫可听。
【诗】宋陶潜饮酒诗曰：既醉之后，辄以数句自娱，纸墨遂多，别辞无次，聊命故人书之，以为谈笑也，有客常同止，趣舍邈异景，一士长独醉，一夫终年醒，醒醉还相笑，发言各不领。
周庾信报赵王赐酒诗曰：梁王修竹园，冠盖风尘喧，行人忽枉道，直进桃花源，稚子还羞出，惊妻到闭门，始闻传上命，定是赐中樽，野炉然树叶，山杯捧竹根，风池还更暖，寒谷遂长暄，未知稻粱雁，何时报君恩。
又正旦蒙赵王赉酒诗曰：正旦辟恶酒，新年长命杯，柏叶随铭至，椒花逐颂来，流星向碗落，浮蚁对春开，成都已救火，蜀使何时回。
又中山公许乞酒一车未送诗曰：细柳望蒲台，长河始一回，秋叶几回落，春蚁未曾开，莹角非难驭，椎轮稍可摧，只言千日饮，旧逐中山来。
又就蒲州刺史乞酒诗曰：萧瑟风声掺，苍茫云貌愁，鸟寒栖不定，池凝聚未流，蒲城桑叶落，灞岸菊花秋，原持河朔饮，分劝东陵侯。
又答王襃饷酒诗曰：今日小园中，桃花数树红，开君一壶酒，细酌对春风，未能扶毕卓，犹足舞王戎，仙人一捧露，判不及杯中。
【赋】汉杨雄酒赋曰：子犹瓶矣，观瓶之居，居井之湄，处高临深，动常近危，酒醪不入口，藏水满怀，不得左右，牵於缠徽，自用如此，不如鸱夷，鸱夷滑稽，腹大如壶，尽日盛酒，人复藉酤，常为国器，讬於属车，出入两宫，经营公家，由是言之，酒何过乎。
魏陈王曹植酒赋曰：余览杨雄酒赋，辞甚瑰玮，颇戏而不雅，聊作酒赋，粗究其终始，嘉仪氏之造思，亮兹美之独珍，仰酒旗之景曜，协嘉号於天辰，穆生失礼而辞楚，侯嬴感爵而轻身，其味有宜成醪醴，苍梧缥清，或秋藏冬发，或春酝夏成，或云沸川涌，或素蚁如萍，尔乃王孙公子，游侠翱翔，将承欢以接意，会陵云之朱堂，献酬交错，宴笑无方，於是饮者并醉，从横讙譁，或扬袂屡舞，或扣剑清歌，或嚬蹴辞觞，或奋爵横飞，或叹骊驹既驾，或称朝露未晞，于斯时也，质者或文，刚者或仁，卑者忘贱，窭者忘贫，於是矫俗先生，闻之而叹曰：噫，夫言何容易，此乃淫荒之源，非作者之事，若耽于觞酌，流情纵佚，先王所禁，君子所失。
魏王粲酒赋曰：帝女仪狄，旨酒是献，苾芬享祀，人神式宴，辩其五齐，节其三事，醍沉盎泛，清浊各异，章文德于庙堂，协武义于三军，致子弟之孝养，纠骨肉之睦亲，成朋友之懽好，赞交往之主宾，既无礼而不入。又何事而不因，贼功业而败事，毁名行以取诬，遗大耻於载籍，满简帛而见书，孰不饮而罗兹，罔非酒而惟事，昔在公旦，极兹话言，濡首屡舞，谈易作难，大禹所忌，文王是艰。
晋张载酃酒赋曰：惟圣贤之兴作，贵垂功而不泯，嘉康狄之先识，亦应天而顺民，拟酒旗於玄象，造甘醴以怡神，虽贤愚而同好，似大化之齐均，物无往而不变，独居旧而弥新，经盛衰而无废，历百代而作珍，若乃中山冬启，醇酎秋发，长安春御，乐浪夏设，缥蚁蓱布，芬香酷烈，垂嘉称於百代，信人神之所悦，故为其酒也，殊功绝伦，三事既节，五齐必均，造酿以秋，告成以春，备味滋和，体淳色清，宣御神志，导气养形，遗忧消患，適性顺情，於是纠合同好，以遨以游，嘉宾云会，矩坐四周，设罍樽於南楹，酌浮觞以旋流，备鲜肴之绮错，进时膳之珍羞，礼仪攸序，是献是酬，咸得志以自足，原栖迟於一丘，於是欢乐既洽，日薄西隅，主称湛露，宾歌骊驹，仆夫整驾，言旋其居，乃凭轼以回轨，骋轻驷於通衢，及衡门以隐迹，览前圣之典谟，感夏禹之防微，悟仪氏之见疏，鉴往事而作诫，罔非酒而惟愆，哀秦穆之见谬，惜三良之歼贤，嘉卫武之能悔，著屡舞於初筵，察成败於往古，垂将来於兹篇。
【颂】魏刘伶酒德颂曰：有大人先生，以天地为一朝，万期为须臾，日月为牖户，八荒为庭衢，行无辙迹，居无室庐，幕天席地，纵意所如，止则操卮执觚，动则挈榼提壶，唯酒是务，焉知其馀，有贵介公子，搢绅处士，闻吾风声，议其所以，乃奋袂攘衿，怒目切齿，陈说礼法，是非锋起，先生於是捧罂承槽，衔杯歠醪，奋鬓箕踞，枕麹藉糟，无思无虑，其乐陶陶。
【引】梁朱异田饮引曰：卜田宇兮京之阳，面清洛兮背脩邙，属风林之萧瑟，值寒野之苍茫，鹏纷纷而聚散，鸿冥冥而远翔，酒沉兮俱发，云沸兮波扬，岂味薄於东鲁，鄙蜜甜於南湘，於是客有不速，朋自远方，临清池而涤器，辟山牖而飞觞，促膝兮道故，久要兮不忘，闻谈希夷之理，或赋连翩之章。
【戒】晋庾阐断酒戒曰：盖神明智惠，人之所以灵也，好恶情Q欲Y，人之所以生也，明智运於常厓，好恶安於自然，吾固以穷智之害性，任欲之丧真也，於是椎金罍，碎玉碗，破兕觥，捐觚瓒，遗举白，废引满，使巷无行榼，家无停壶，剖樽折杓，沈炭销炉，屏神州之竹叶，绝缥醪乎华都，言未及尽，有一醉夫，勃然作色曰：盖空桑珍味，始於无情，灵和陶酝，奇液特生，圣贤所美，百代同营，故醴泉涌於上世，悬象焕乎列星，断蛇者以兴霸，折狱者以流声，是以达人畅而不壅，抑其小节，而济大通，子独区区，捡情自封，无或口闭其味，而心驰其听者乎，庾生曰：尔不闻先哲之言乎，人生而静，天之性也，感物而动，性之欲也，物之感人无穷，而情之好恶无节，故不见可欲，使心不乱，是以恶迹止步，灭影即阴，形情绝於所讬，万感无累乎心，心静则乐非外唱，乐足则欲无所淫，唯味作戒，其道弥深，宾曰唯唯，敬承德音。
【启】梁刘孝仪谢东宫赉酒启曰：异五齐之甘，非九酝之法，属车未曾载，油囊不得酤，试俦仙树，葛玄泥首，才比蒲桃，孟他衔璧，固知讬之养性，妙解怡神，拟彼圣人，羞得连类。
【书】后汉孔融难魏武帝禁酒书曰：公初当来，邦人咸抃舞踊跃，以望我后，亦既至止，酒禁施行，天垂酒旗之曜，地列酒泉之郡，人有旨酒之德，尧非千锺，无以建太平，孔非百觚，无以堪上圣，樊哙解厄鸿门，非彘肩卮酒，无以奋其怒，赵之厮养，东迎其王，非引卮酒，无以激其气，高祖非醉斩白蛇，无以扬其灵，袁盎非醇醪之力，无以服其命，定国非酣饮一斛，无以决法令，故郦生以高阳酒徒，著功於汉，屈原以餔糟歠醨，身困於楚，犹是观之，酒何负於治者哉。